KNJIGA XXIII. U ZAGREBU, PROSINAC 1912. 


JOZA IVAKIĆ 


SELO I VAROŠ 


PRIPOVIJETKE 


SAVREMENI HRVATSKI PISCI | JOZA IVAKIĆ 


REDOVITA IZDANJA DRUŠTVA SELO l VAROŠ 


HRVATSKIH KNJIŽEVNIKA / 
KNJIGA DVADESETITREĆA/ JOZA PRIPOVIJETKE 
IVAKIĆ: SELO I VAROŠ/ NAKLADA 
DRUŠTVA HRVATSKIH KNJI- 
ŽEVNIKA/ TISAK DIONIČKE 
TISKARE U ZAGREBU/ SVA PRAVA 
U SMISLU UGOVORA S AUTOROM 
PRIDRŽANA / KNJIŽARSKA CIJENA 
s: DVIJE KRUNE 3: 


| e 


UREDJUJU ZA ODBOR NAKLAD- 

NOGA FONDA D. H. K. U ZAGREBU 

JULIJE BENEŠIĆ I DR. VLADIMIR 
GUDEL 

PROSINAC 1912. ZAGREB ZAGREB 1912. 


IN 


SESTRA. 
ad nam je umrla mati — Bog joj duši lako 
K dao! — ostale smo prave sirote, ja i sestra 
Beta. Ne znam, šta bi bilo iz nas, da nas nije 


uzeo & sebi stric Gjura. Nije nam bilo rdjavo kod 
njega, al opet poznaju se tudje ruke. Ej, kako smo 
živjele kod naše matere ! Mazila nas je, Bože, mazila 
i tetošila oko nas! Nije dala ni da kap vode pade na 
nas, tako nas je voljela. A nije, da smo bili u obilju 
kakvom, nego tako živjelo se sdana u dan, kuburilo 
se... Otac umr'o već davno, davno. A ona kad bi se 
sjetila toga, onda bi znala nas dvije ogrliti, pa reći : 

— Dico moja, sirote moje! Ostadoste, eto, bez 
svoga hranitelja i branitelja. Ta ko će vas pomilo- 
vati, ko će vam lipu rič kazati,ako majka ne će ? 1 

Tako ona govori, gladi nam kosu i miluje nas 
po licu. Suze joj sve puzaju po obrazima, a ona ih 
kradom briše okrajkom marame, da mi ne vidimo. 

Dobra je bila, dobra ko dobar dan. I napatila 
se, sirota, s nama svakojako... 

E, sad ne trebam ni kazivati, kako nam je ono 
crn osvanuo danak, kad je ona umrla. Plakale smo, 
Bože, ja i Beta, plakale.., sve smo iznemogle od 
plača. E u 
Kazala sam : nije nam bilo rdjavo kod strica 
Gjure. Radile smo po kući i pomagale njemu i strini 
u gospodarstvu, a on nas je lijepo držao i oblačio nas 
je lijepo. Pustio bi nas i u kolo i na divan i svakuda 
medju mladež, da se proveselimo i sjetimo, da smo 
mlade, 

Jedva što smo iskajale mater, stao k nama do- 
laziti pod pendžer Bariša Marinkov. 

Dolazio je poradi Bete. To sam ja odmah opa- 
zila, Kad on tako dodje pod pendžer, mi se — istina 
— razgovaramo 'nako u rpu, al on se ipak svaki 
čas obraća Beti i u nju pogleda, a na me toliko i ne 
pazi. Pa samo kaki mu je onda pogled topao, mekan ! 
Pravo se ono kaže : ne da se to sakriti, kad ko koga 
voli. 

Nije Bariša bio ni lijep ni bogat. Al je bilo nešto 
u njega, što privlači. Kad te pogleda, sve ti je nekako 
toplo i milo i godi ti biti uz njega i božji te svijet 
veseli. Srce ti se smije i duša ti se raduje i sve ti se 
čini, ko da te sunce obasjava. Take su u njega oči 
dobre i mile... A i drugačije .on je dobra duša. Pa 
kad stane pripovijedati, sita ga se ne možeš naslu- 
šati. I glas mu je tako topao i mekan kao i oči. I onda 
ga samo slušaš, slušaš i samo se čudiš, kako to ča- 
sovi prolaze, samo lete, lete . 

A znao je o svem i. svačem pripovijedati -—— Bože 
mi prosti! — ljepše već. parok s prodikaonice. U 
soldačiji je prošao svijeta mnogo i vidio gradove mnoge 
i sela i napatio se svakojako i iskusio mnogo. To je 
ono, što te kod njega osvaja i u čem mu nema premca 
u čitavom selu. 

Bariša je dolazio svaku večer kć i obično k nama 
pod pendžer. Razgovara se, s nama kO i uvijek i pri- 
povijeda nam, kako se u bijelom svijetu živi, kakih 
ljepota ima u njemu. 

A moja sestra Beta sve radosnija, sve zadovolj- 
nija. Pjevucka po noći i radi svoj poso i sve se smješka. 
Vidi se na njoj.: zadovoljna je i sretna je. I sva se 
zaoblila i zarumenila, a ma cvate ko ruža! 

Sjedimo jedamput. po . podne nas dvije same u 
sobi. Ona se nagnula nad svoje vezivo, radi hitro i 
veselo, a meni .se ništa i ne da raditi. Sve pogledam 
u nju i sve mislim : ,,Bože, blago njoj, blago njoj ! 

Kako je vesela, kako joj radost i sreća sja s lica, kako 
li ona lijepo provodi svoje mlade dane! Našla si je 
momka, pa još kakoga momka! A meni je sve tako 
prazno i pusto i nemam se ničemu radovati i ništa 
očekivati. Vidim : i moja se mladost rascvala ko naj- 
ljepši cvijet ; rascvala se i miriši i čeka, da se njome 
nakiti momče. Vidim : sazrela je i moja mladost 
i ljepota moja ko rumena jabuka, i samo čeka ruke 
beračeve, da je uberu“. Mislim tako i sve se bojim, 
da mi ne bi mladost prošla bez volenja i bez milo- 
vanja, sve se bojim, da ne bi ostala nevidjena ko ru- 
mena jabuka na drvetu, koju hisu opazili berači, 
na koju su zaboravili... Tako ja mislim u sebi i 
tužna sam od tih misli i jadna sam. 

A Beta zabode iglu u svoje vezivo i pogleda u 
mene, pa će mi: 

— Oj, seko | 

— Šta, srdašce P — reko'. 

— Nešta bi ti kazala. 

— Kaži mi, samo mi kaži ! 

— Ne mogu ti to najedamput iskazati, — ona 
će, — Sretna sam ti, sretna... Sve mi se čini, ko 
da mi je u srcu tica mala ipivai piva... u prsima 
mi se radost raširila i sve me nešto diže, diže... i 
čini mi se, ko da ću poletiti. 

Ja samo gledam u riju i slušam je, pa se samo 
čudim, kako to ona odjedared krasno govori. I lice 
joj je ljepše i rumenije nego prije, a oči sjajnije, 
i tijelo joj je jedrije i stas gipkiji — sva je divna kao 
slika. 

Ja je gledam i sve mislim u sebi : kako li, Bože 
moj, čeljade procvate, kad ga sreća obasja, a kako 
povene, kad ga. nesreća snadje ! 

Beta opet smiješeći se progovori : 

— Zaprosio me Bariša. Uzet će me. Stric je 
drage volje pristao. Kaže, da se gledamo uskoro vjen- 
čati. Znala sam ja, da će to tako biti, jer sam vidjela, 

da je on voli. Al ipak me to nekako zateklo i izne- 
nadilo. Evo, istinu ću kazati : nisam se ništa pove- 
selila tomu glasu. I pravo da kažem : bilo mi je krivo 
i upravo žao, da je to tako. Sve mi se činilo, ko da 
se od mene nešto otkida i nestaje za uvijek , 
Onda sam jasno osjetila, da i ja volim Barišu. 
-— Pa ti se, Evice, kako vidim, i ne veseliš mojoj 


sreći ? — ona će odmah iza toga. 
-— Idi, seko, ti istom štogod! Kako da se ne 
veselim, — odgovaram ja sve nekako preko srca. 


I rada sam, da mi glas bude umiljat i radostan,i 
rada sam, da bude jasan i mio, al sve badava — on 
brenca kO razbita tava. Vidi se, da ne ide od srca. 

Sa Betina lica nestane u tren oka onoga sjaja i 
one radosti i ona se stužila. I oči joj se zamutile i 
sva se začas promijenila. 

— Nije tebi drago, što se ja udajem, vidim ja 
to, — rekne mi ona. — Jednu sestru imam i ta me 
ne voli. Jer da me voliš, ti ne bi tako -— —- - 

I sakrije lice medju dlanove, pa zaplače. Ja 
pridjem 'k njoj i zagrlim je. Sve joj tepam i biram 
slatke i lijepe riječi, al badava, one izilaze iz mojih 
ustiju hladne... I lijepo sama osjećam, da ne idu 
od srca i da se ne će primiti k srcu, 

Ipak sam je uvjerila, da mi je to drago i da se 
radujem njezinoj sreći. I njoj je i opet zasjalo lice 
i opet je bila vedra i vesela. Sva se zarumenila, pa 
mi pripovijeda, kako će joj biti lijepo s Barišom, 
Uzet će — kaže — i mene k sebi, da se ne rastajemo, 
i živjet ćemo zajedno i bit će nam krasno. Ja je samo 
slušam i silim se, da budem vesela, a ne mogu, ne 
mogu — en) iči i 


Zamišljena sam i tužna sam. 
Bože, smiluj se ti meni i utješi me! 


* 
# * 

Vjenčali se a it dvoje i uzeli mene k >. Vole 
se i miluju se i ne zna se, ko komu više ugadja. Maze 
se kO mačke. 

Bariša je još ljubazniji nego li prije. Radost mu 
i sreća sja s lica. Radi po kući i po avliji, i vidi se, 
da ga veseli živjeti i raditi. Kojegagod se posla latio, 
svaki odmiče ispod njegovih ruku. I pjevucka i fi- 
ćuka i šali se i smije se. I pogled mu je još topliji i 
mekši, i glas mu je još ugodniji. 

A ja sam sve nemirnija, sve mi je nekako teže. 
Otkako živim s njima zajedno i svaki dan gledam 
Barišu, osjećam, da ga sve više volim. Svaki dan mi 
se čini ljepši, svaki dan mi je miliji. Pa ako mi kadgod 
dobaci koju lijepu riječ, ako me pohvali, kako sam 
lijepa i vrijedna cura, a ja onda sve dršćem od slat- 
koga uzbudjenja. Lijepo osjećam, kako mi krv struji 
po žilama i kako mi srce nemirno kuca. I s dana u 
dan sve više uvidjam, da mi srce čezne za Barišom, 
sve sam više nemirnija, kad se s njime razgovaram. 

A najteže mi je po noći. Malena kuća (kako već 
jest kod siromaka) soba i kujna — to se već zna. 

Onda dabome, da svi spavamo u istoj sobi. Kad 
legnem u krevet i kad se ugasne svijeća i kad mrak 
zastre svu sobu, da se u njoj ništa ne vidi osim okna 
na pendžeru, onda moj nemir još više raste. Ležim 
u krevetu otvorenih očiju i gledam u mrak, a sve 
mislim na Barišu. Mislim na njega i izgaram od želje, 
da me makar samo jedamput zagrle njegove snažne 
ruke... I onda se zanesem, pa mi se čisto čini, ko 
da me on i zbilja grli i miluje, k6 da je uza me. I li- 
jepo osjećam njegov vrući dah, osjećam, kako me 
stiskaju njegove ruke i tako mi je, ko da ću izdahnuti, 
a opet mi je slatko, slatko ... I čini mi se, ko da me 
njegov brk čagljiga po licu i ko da mi on šapuće u 
uvo slatke i medene riječi od volenja i milovanja ... 

I sva onda gorim, gorim i svu me probija vatra. 
Onda se najedamput prenem iz tih misli, Prenem se 

i čujem, kako se ljube i miluju Bariša i moja sestra. 
Dopire mi do ušiju njihovo šaputanje — — — 

Slušam i teško mi je. Nisam pizmena na sestru, 
al sam joj nenavidna. 

a Tako sam se mučila dugo i dugo. I kad sam 
vidjela, da me ta bolja ne će ostaviti, kupila sam svi- 
jeću 1 zapalila je na velikom oltaru, da me Bog dragi 
oslobodi toga jada. 

I molila sam se i molila sam se... iz svega srca 
sam se molila. Al Bog me dragi nije uslišao. 
Griješna sam ti, griješna sam — — 

Da sam se ispovjedila, sigurno bi me uslišo. Al 
nisam mogla. Kako bih ja sve ono rekla našemu pa- 
roku ? I strah me je i stid me je. Onda sam si sama 
odlučila pomoći. Idem, reko', od njih. Kad ne budem 
živjela uz njega, bit će mi lakše. Smirit ću se. I kad 
sam im jednoga dana kazala, da idem k stricu i da 
više ne ću biti kod njih, obadvoje me saletiše za- 
brinuto : 

— Ta, zašto ideš, Evice ? Šta ti nije po volji 
kod nas ? Reci samo, i mi ćemo ti u svem ugoditi. 

Teško mi je bilo. Al šta im ja znam kazati ? 
Gdje bih ja ono mogla reći ? ! 
. I otišla sam od njih i smirila sam se malo, al 
ipak ne mogu na njega zaboraviti. I kad se tako za- 
mislim, bude mi teško, jer vidim kako je gorak udes 
moj — — — 

MLADA ŽENA: 

udala se snaša Kaja za didaka Jakšu Stojšića. 

l Bože, tko bi to prije bio rekao ? Nitko se tome u 

čitavome selu nije mogao dosta načuditi. Kaja 
Gjurkićeva ! Ona ljepušasta i živahna snašica, pa 
da je. pošla za onoga didaka. . : 

Nije ona doduše takva ljepotica, da joj nema 
ravne na daleko, al je pristala ženska. Malo oniska, 
no ipak ne premalena. Jedra. Sve ti se čini, popucat 
će tanašni oplećak na njoj. Preko prsiju svezala, la- 
gašnu svijetlu maramu unakrst, a jedan i drugi kraj 
njezin zatakla za mekani pas. Prkosno dršću ispod 
nje i ispod onoga tanašnoga oplećka jedre grudi i 
sve ti se čini, ko da im je ondje tijesno, ko da će pro- 
biti bijelu košulju, da se pokažu željnim i lakomim 
pogledima muškaračkim — — — 

A oči su u nje graoraste, nasmješljive, vesele. 
Radost sijeva iz njih i sve ti se čini, ko da pričaju 
o čarima neznanim, o sreći i uživanju... 

Pa kad prodje pored tebe onako gipka i lagašna 
potpregavši bijele kao snijeg skute, izvezene sitnim 
vezom, a punačka joj i obla noga na mahove sijevne 
kod svakog koraka iza potpregnutih skuta, onda 
se ne možeš oteti ushitu i želji, da ne zagrliš tu vrago- 
ljastu snašicu. I čini ti se, da sunce ljepše sjaji, i dan 
ti je vedriji i život ti je miliji... 

Jole Batagin ne može je pogledati, da se sav ne 
upali. Samo je lakomo guta očima, proždire i upija 

u se svaku crtu njezinu, svaku kretnju njezinu, plazi 
pogledom po onom bijelom i oblom vratu, po nje- 
drima jedrim i punačkim, po kukovima skladno za- 
obljenim i gipkim, štono se zamamljivo tresu, ko 
da čeznu za zagrljajem snažnim i strasnim — — — 

Kad to vidi Jole, samo stiska šaku, a krv mu 
se upali i laka ga drhtavica obuzimlje po svem tijelu 
od neugasive čežnje i magli mu se pred očima. 

— Uf, izdanio bi', čini mi se — govori on mom- 
cima — da je samo jedared zagrlim! Prsti bi mi iz- 
gorili, da se samo jedared poigraju u njenim nidrima ! 
A 'di je šta drugo!... Umro bi od sreće, nije dru- 
gačije, il! bi se rastopio od medena milovanja ! — — 

A ona to znade i milo joj je. Godi joj, da je mnogi 
željkuju, pa se drži još gizdavije i još zamamljivije, 
Lagašno koraca, misliš i ne staje na zemlju, i jogu- 
nasto nakrivi glavu, pa samo šiba svojim graorastim, 
uvijek nasmijanim očima i ovamo i onamo. Pa kad 
nedjeljom popodne prodje sokakom idući na večernju 
nacifrana, s ponjavcem preko ruku, gizdava, svježa 
i mirisava, onda i didaci i babe, štono sjede prek ku- 
ćama na klupčicama i na travi u šamcu, prekinu 
začas svoj ozbiljni i dosadni divan i Svi ušute, pa se 
za njom ogledaju. 

— E, rekne tkogod — vidi se : gizdava je i bisna. 
Al nije joj ni zamirit! Nek se cifra, dok je mlada! 

Takva je bila. Bilo je u selu mnogo ljepših i žena 
i djevojaka od nje. Al na njoj je bilo nešto osobito. 
Neki je osebni čar Strujio s njezine pojave, nešto, 
što je čovjeka opajalo i osvajalo. I one ponešto pre- 
debele usnice njene, koje bi drugu ženu možda i na- 
kazile, njoj su lijepo pristajale. Sve je bilo na njoj 
skladno i privlačivo. Pa onda onaj njezin glas! Tako 
je mazan, topao i ugodan... 

I takva se ženska udala za didaka Jakšu 
Stojšića ! 

Pa još da je taj didak Jakša gazda — čo'ek, ne 
bi ni bilo toliko čudo. Reklo bi se : prohtjelo joj se 
gazdinstva. Al ovako!... 

Ne može se doduše kazati, da je didak Jakša 
siromak ; ima toliko, da može kraj s krajem sasta- 
viti. Drži i jednoga slugu. U štali dva matora konja, 
kojima su ledja dobrano šiljasta, a na stanu krava. 
Kuća je u njega niska, malena, starinska sa sitnim 
pendžerima, avlija prostrana. U bašči raste korov, 
jer nema tko cvijeće da zasadi. Sam je, udovac je 
bez djece i bez ikoga svoga. Zato se i odmah navalio 
ženiti, čim mu je baba umrla. Ogleda se didak Jakša 
po selu, misli, kuda će, kako li će. Što je udovica po 
selu, sve to nije spram njega, sve je to mlado. 

. I lijepo se didak Jakša ne bi nigda oženio, da 
ne bi dobroga komšiluka i prijaznih komšinica, koje 
su vodile brigu o njemu. Upute one njega na_Gjur- 
kićevu kuću. ' ' 

U toj su kući bile dvije udovice.: baba Anka Gjur- 
kićeva, njezina snaja Malča i Kaja, koja je bila Mal- 
čina kći, a Ankina unuka. Bila to siromašna kuća. 
Didak Jakša zaprosi babu Anku, koja je bila spram 
njega, ženska njegovih godina. Ali ga baba Anka 
odbije. Nije — kaže — za nju više udaja. Dobro ona 
i tako živi. Sad živi, kako je nju volja, a onako. bome 
ne bi mogla. Čemu da si natovari više posla i brige | 

Krivo je to bilo didaku Jakši. Ne može kuća 
biti bez žene. Valja tu skuvati, pomesti, oprati i da- 
bome — već se zna, kako je. Nije drugačije, ženiti 
se mora. I on onda, kad ga je odbila baba Anka za- 
prosi snašu Maiču. Al i ona ga odbije. Ne će si ni njoj 
za didaka, a opet mnogo i ne mari za udaju. Već se 
smirila i sprijateljila sa svojim udovičkim životom. 

Komšinske žene nagovore didaka Jakšu, da 
zaprosi i Kaju. Zašto da ne pokuša sreću ? Ion se 
odvaži, premda se nije nimalo nadao, da će uspjeti, 

Žene su mu mnogo pomogle. Nagovarale su 
Kaju, bajale joj o malom gazdinstvu, o bezbriž- 
nom životu, naklapale koješta. Kazivale su, kako 
je didak Jakša čovjek iskusan i valjan, koga su birali 
i u općinsko vijeće, i koga svako poštiva; — nije istina- 
bog — prvi gazda u selu, al je dobro stojeći, a osim 
toga nije ni tako star. Pristao je i još se dobro drži. 
Kad se nedjeljom i svecem uredi i umije kupovnim 
safunom, pa se lijepo obuče, vidjeniji je od mnogoga 
momka. A koliko vrijedi imati razumna i iskusna 
čovjeka, to ne treba ni spominjati. Snaša se Kaja 
čudila, videći, da se ni baba ni mati njezina ne će da 
udadu za didaka Jakšu. Ipak je on čovjek ugledan ! 
Razuman je, uvijek ozbiljan i trijezan. Malo je takih 
ljudi u selu. Njega nitko nikada nije vidio pijana. 
KO kakav gospodin ! Kad se onako visok i koštunjav 
ustoboči, kad pogleda svojim orlovskim okom, vi- 
djeti je kao kralj. I čovjek upravo osjeća poštovanje 
prema njemu. Pa onda ono njegovo lice s prosijedim 
dugim brcima, uvijek ozbiljno i skoro strogo, na ko- 
jem nigda ne plije smiješak ! 

I Kaja se lako dala nagovoriti i ona se 
odlučila udati za didaka Jakšu. Al sve to ne bi ništa 
hasnilo i ona bi teško bila za njega pošla, da ju nisu 
zablenuli i primamili dukati, što ih je dao didak Jakša. 
Šest je velikih dukata on položio pred nju na siniju ! 
Njezina je davna želja bila, da joj je imati jednu 
struku makar malih dukata pod vratom. A sad, eto, 
samo treba reći riječ i ona će imati šest velikih du- 
kata pod vratom. Kako će sad istom sinuti ljepota 
njena u čitavom svom sjaju i raskoši, kad sveže te 
dukate pod vrat, kako li će se sad istom svi za njom 
ogledati. Kad se sad negdje uhvati u kolo, kako će 
to zveketati po prsima i sjati i bliještiti se na suncu ! 

Ona je samo mislila na te dukate. Oni su je ne- 
odoljivom silom mamili. Sad joj se i didak nije činio 
tako mator. Pa napokon — što rekle one žene — i 

bolje je ženi uz pametna i iskusna čovjeka, kojega 
još k tomu svi poštivaju. Njezina će mladost sad 
istom pravo i procvasti, jer će joj biti lak život uz 
njega, jer će on oko nje tetošiti. On će raditi kako 
ona hoće. Bit će veseo, da ga samo lijepo pogleda i 
da mu se nasmiješi. A ona će raditi, šta je nju volja, 
naužit će se mladosti svoje. Bit će je i medju mla- 
dama i — kako se ono kaže — i u selu i na prelu i 
u kolu. Pa još s onim velikim dukatima ! 

Tako je ona mislila i odlučila se, da podje za 
didaka Jakšu. 4 : 


II, 

Već prvih dana, otkako živi u kući didaka Jakše, 
jasno je osjećala snaša Kaja,da se prenaglila. Ipak 
bi bolje bilo, da je još malo počekala i bolje promi- 
slila. Ne može se doduše potužiti, da joj je rdjavo, 
ne može ni njega prekoriti, da se ne drži prema njoj 
ljubezno. Šta, više, on joj u svem ugadja, mazi i štedi 
je. Najveći dio kućnih poslova on sam poradi, dobar 
joj je, sasvim joj je dobar. Al ona ipak nije zado- 
voljna. Nikako joj se ne svidja taj njezin novi život. 
Ona je sve to drugačije zamišljala. Činilo joj se, da 
će biti bezbrižna, da će joj goditi, kad vidi, kako oko 
nje tetoši njezin didak, kako je na rukama nosi. Al 
badava sve! Didak ostaje didak. Ne hasni mu prati 
se u tri vode i s najfinijim safunom ; navorano lice 
osta navorano ; nigda ne izgladi na njemu onu rapavu 
kožu. Može on mazati, koliko hoće, kosu i brkove, 
češljati i gladiti ; što je sijedo, to se već ne dA uljep- 
šati. Mator je, pa kraj! Pa i ono poštovanje, što ga 
je dosad osjećala prema njemu, blijedilo je pomalo 
i skoro da ga je već tih prvih dana nestalo. Ona se 
sama donekle silila, da ga uščuva i zadrži, ali prilike 
i onaj zajednički život muža i žene, koji radja po- 
sebnim jednakim odnošajima, koji u drugačijoj i do- 
nekle oporoj slici prikazuje sve ono, što se.negda gle- 

dalo kroz uljepšane naočale —sve to raskrinka taj 
zajednički život. 

Već prvu večer, kad je ostala s njime sama, kad 
ju je drhtavom staračkom rukom stao grliti, sav upravo 
izobličen od lakome požude, kadno se onako mator 
sav upalio i gorio kO stari panj — već onda je osje- 
ćala, da on u njezinim očima mnogo gubi. Osjećala 
je, da već ne može u onolikoj mjeri osjećati poštovanje 
prema njemu, kojim je prije bila sva obuzeta. Nije 
ona nikaka nedužna djevojčica, da ne bi znala, na 
čem se osniva brak ; ona znade, da je to napokon 
prirodno. Al ipak on — didak Jakša — onaj didak 
Jakša, koji je njoj prije toliko imponirao, koga je 
ona mnogo štovala i u kom nije vidjela obična čo- 
vjeka — on bi i tu trebao nekako drugačije postupati. 
Kako — o tom nije bila svjesna. Ovako, dok ju je 
lakomo grlio i očima proždirao, dok se mučio, da se 
pred njom pokaže bodrim i nekako mladjim nego 
što jest, — činio joj se upravo smiješnim i ona je 
jasno osjećala svoju premoć nad njim. A ona preve- 
lika, u uz to nemoćna lakomost njegova upravo joj 
se gadila... 

Jednoga jutra ona baš mete sobu, kad li dodje 
iz avlije didak Jakša, koji se tamo ogledao za po- 
slom, pa okolišajući i sav smeten stojeći na pragu 
rekne ; 

— Ovaj..: deder mi nešto one dukate! 

Snaša se Kaja ispravi i prestane mesti, pa spu- 
stivši jedan kraj skuta, koji je bila potpregla, pogleda 
ga začudjeno. 

— A šta će ti ? — upita ona. 

— Da ji' vratim onome, čiji su. 

Snaši je Kaji bilo, ko da ju je grom ošinuo. Sad 
joj je bilo sve jasno. Dakle je dukate on pozajmio ! 
One dukate, s kojima ju je predobio i koji su bili 
glavni uzrok, da je pošla za nj! 

Zakipilo u njoj. Bilo joj je, da mu iskopa oči, 
one matore,. lopovske, da ga, gada, popljuje. Al 
ipak nije to učinila. Samo je izjurila iz sobe i otišla 
u kijer, izvadila iz sanduka dukate, pa vrativši se u 
sobu bacila ih didaku Jakši pod noge, pljunuvši 
preda nj. 

A on se, premda se osjećao posramljen, okosi 


. na nju, samo da prikrije stid, koji ga je svega polio : 


— Ženo, nemoj mi se bisnit | "Oćeš li, da se ja 
tebe nalupam ? | 

— Sram te bilo, varalico i nepoštenjače! — 
vikne na njega snaša Kaja onako jadna. — Prevario 
si me i oteo mi mladost i život. Ne bi te se iz gada 
vidilo, da ti nije mene. I ti bi se još usudio dizati ruku 
na mene! Sram te bilo i prid Bogom i prid svitom ! 

I ona ode u kijer sileći se, da Joj ne grunu suze 
i da ne brizne u plač. 

A didak se Jakša zaista sramio. Ah, kako se 
osjećao poniženim, sitnim, pred njom ! Uvidjao je, 
da ona ima prava grditi ga, kad ju je prevario ; ; pravo 
bi imala, da ga obaspe još i gorim i ružnijim riječima 
i pogrdama. 

Tako je mislio časak. A onda se odmah u njemu 
javio drugi glas, koji je govorio: ,,Pa zašto da se 
stidiš poradi toga pred njom ? I drugi tako rade i 
to se ne zamjera. To je oduvijek bilo i bit će, da kod 
ženidbe i jedna i druga strana gleda, kako će pre- 
variti i izvući što više koristi za sebe. Svako grabi 
sebi. Luda je ono, tko ne će sebi dobro. Pa najposlije 
to i nije prevara. To je bio jedini način, da ju predo- 
biješ. Drugačije se ona “nigda ne bi udala za tebe. I 
momka nacifraju i u lijepo ga odijelo obuku, kad 
ga žene, gledaju da ga prikažu ljepšim, nego što 
jest, a tako i i sebe bogatijima, nego li što je to u istinu, 
samo da lakše uspiju. I provodadžije i žene nakla- 
Paju o bogatinji i gazdinstvu, lažu i mažu, dok im 
ne podje za rukom nagovoriti i domare i djevojku. 

A poslije se pokaže, da od te slavljene bogatinje i 
gazdinstva nema ništa. Isprva dabome da bude i 
svadje poradi toga, a onda se žena i priuči i smiri, 
pa nikomu i ne pripovijeda, samo da se ne sramoti. 
Tako je to već udešeno na svijetu". 

Didak Jakša, utješen i osokoljen tim mislima, 
pokupi dukate i podje, da ih odnese onome, od koga 
ih je pozajmio. 


' II. 

A snaša se Kaja zavukla u kijer ojadjena i uvri- 
jedjena u dno duše zadubivši se u teške misli, koje 
su joj parale srce. Nije nigda ni u snu pomišljala, 
da bi je on mogao tako nasamariti. 

Kako je krivo o njem mislila, kako je on bio 
u njenim očima velik i poštivanja vrijedan, a eto, 
kakav se pokazao! Kako ju je krvavo uvrijedio ! 
Kako je uludu žrtvovala svoju mladost ne dobivši 
ništa u zamjenu za toliku žrtvu! Propadoše eto sve 
njezine lijepe sanje, kojima se zanosila onda, kad 
je primila one dukate i odlučila poći za didaka Jakšu. 
Mislila se dičiti s tim dukatima, koji bi uveličavali.i 
uljepšavali ljepotu njenu, kad bi se nedjeljom i sve- 
cem obukla i nacifrala, pa zašla u kolo i u veselje. 
Prkosila bi čitavome selu, i ženama i curama videći, 
kako se i momci i oženjeni ljudi ogledaju za njom 
začarani njezinom gizdavom ljepotom i mladošću. 
Al ovako ! Sad je lišena baš onoga, poradi čega se i 
udala za toga didaka, što ju je jedino osvojilo i pri- 
mamilo, da napusti svoju lijepu slobodicu i metne 
glavu pod jaram. Ništa nema od onoga, čemu se na- 
dala. Samo joj ostaje život s didakom matorim i se- 
bičnim ... 

Rasplakala se snašica Kaja. Suze_joj grunuše 
poput plahe kiše i kvase joj rumeno lice. Sve se sili, 
da ne zarida u sav glas. Zavalila lice u jastuke na 
krevetu, a obla joj se ramena samo tresu od plača 

Kad se isplakala, bilo joj ie lakše. Al u srcu joj 
je ipak ostao žalac. Osjećala se uvrijedjenom u dno 
duše i stalno je odlučila, da će se ma kako osvetiti 
tomu didaku Jakši, koji se je pokazao k0 i svi drugi, 
a koga je ona gledala u lažnom svijetlu besprikorna 
poštenja i rijetkih vrlina. 


* 


Sjela je na prag Kkijera i metnuvši lice medju 
dlanove, a laktove podbočivši na koljena — gledala 
preda se u avliju. Sunce se već visoko popelo na nebu, 
pa stalo već pomalo pripicati. Avlija sva obasjana ; 
sve na njoj titra i bliješti, a hlada već skoro sasvim 
nestalo. Samo se za ambarom pružila za dobar korak 
kratka sjena, a pred duđom već i nema pravoga hlada. 
Sunčani traci već sasvim prodiru izmedju sitnoga 
lišća i grančica i zaustavljaju se na zemlji, gdjeno 
se čine kO svijetle i sjajne pjege na zelenoj travi, po 
kojoj čeprka i tucka kljunom oroz dozivajući svoje 
kokoši. Na drvnjaku — tamo dalje iza ambara — 
sjedi sluga Palko, pa metnuo medju noge komad 
hrastova drveta i teše ga bradvom ; valjda pravi li- 
jevču ili tako šta. Mlad je i krepak. Crnomanjast. 
Opaljeno od sunca lice vidi mu se s jedne strane, jer 
je tako okrenut. 


Gleda ga snaša Kaja, kako se sagiblje tešući, 
kako mu snažne ruke okretno rade, a široka se pleća 
časkom dignu, pa opet spuste, gleda ga i sve misli o 
svom jadu. Misli i premišlja, kako da se osveti didaku 
Jakši, kako da mu vrati šilo za ognjilo. Koješta joj 
pada na um, al ni za što se ne odlučuje i ni za što se 
ne može zagrijati. I onda se odjedared javi u njoj 
neki nestašni glas i stane joj isprva istiha, a onda 
sve drskije šaputati: ,,Pogledajder Palka, kaki je 
momak! Kako je pristao, krepak i mlad! Eto za- 
metni s njime ašikovanje, pa ćeš se tako osvetiti di- 
daku Jakši !' 


* 

Nasmijala se skoro u sav glas toj neočekivanoj 
misli. Istom štogod | Ona da se zavoli s jednim slugom ! 

Al onaj je glas i dalje govorio sve smjelije : ,,Ne 
treba se tu sprdati. Zašto se sprđati i prezirati ? Zar 
on nije bolji od tvoga didaka, koji te je još i nasa- 
mario ? Bar u ljepoti, mladosti i snagi svakako je 
bolji od njega. To je kO bog i šeširdžija !" 

Snaša se Kaja nikako nije htjela ozbiljno podati 
tome glasu, a ipak je prisluškivala njegovu zavod- 
ljivu šaputanju. Ta ju je obijesna misao ugodno čag- 
ljigala. I sad se skoro udobrovoljila i nešto ju je neo- 
doljivom silom nukalo, da se malo našali s Palkom. 
Ništa ona nema na umu i u tom je na čistu, da se 
nipošto ne bi htjela zavoliti s jednim slugom, al ipak 
joj se hoće malo s njime našaliti, da se razvedri, a i 
da prkosi didaku Jakši. 

I onda spusti ruke na koljena i vikne prema 
drvnjaku : 

— Palko ! 

— Oj! — ozove se on. 

— Ded malo 'vamo ! 

Palko ostavi drvo, što ga je tesao na drvnjaku 
i polagano, skoro lijeno podje. Kad je došao do snaše 
Kaje, odmah on upita : 

— Šta bi, gazdarice ? 

A snaša Kaja malo naškubi usnice, pa ga upita 
ošinuvši ga okom : 

— Ajde, Palko, pravo reci, imaš li curu ? 

— Ma nemojte me istom štogod pitati, gazda- 
rice, nit mi se rugati! 

Stidio se Palko, a malo se i srdio. Nije mu bilo 
pravo, što ga to pita, jer je bio tvrdo uvjeren, da mu 
se ruga i da ga hoće dignuti na sprdnju. 

—- Ma ded, Palko, reci, kad te pitam | Zašto si taki ? 

— Ah, manite me se i ne sprdajte se sa mnom | 
— rekne Palko mahnuvši rukom i polagano otklima 
na drvnjak. 

— Ta Palko!| Oj Palko! — vikala je za njim 
snaša Kaja smijući se. 

No Palko je već bio na drvnjaku i ondje nastavio 
svoj posao. Kvrckao je sjekirom po onom drvetu, 
a onda ostavio sjekiru, pa uzeo bradvu i opet njome 
tesao. 

Bio je u neprilici. Osjećao je, da ga gleda snaša 
Kaja i srdio se. 

_ — Zašto ona hoće, da me digne na sprdnju ? 
Čemu mi se ruga ? 

Onda si je prikazao u duši snašu Kaju onako 
svježu, rumenu i mladjahnu, jedru i mirisavu s onim 
skladnim tijelom i nasmijanim i veselim graorastim 
očima —- i sad je poželio, da je pogleda. Ali nije se 
usudio to učiniti, ma da je bio daleko od nje, nego je 
samo gledao preda se, a onda uhvatio drugo drvo i 
stao po njem udarati sjekirom, da su mu sve ruke 
odbrecale. 

— Kud sam se ja to zaveo i šta ja to mislim!? 
— karao je u mislima sam sebe nastojeći da odagna 
već unapredak onu zavodljivu misao, koju se nije 
usudio raspredati i prepustiti joj se. I sad ga je bilo 
čisto stid pred samim sobom, gdje se on, bijedni sluga, 
zaboravio pa makar i načas. 

Stao je udvojenom snagom raditi na drvnjaku 
ljut sam na se. 


A snaša ga je Kaja sažalno gledala i u duši se 
smijala njegovoj nespretnosti i zabuni. Smijala se i 
sebi i onoj ludoj pomisli, koja joj je onako iznenada 
dunula u glavu. Gdje bi se ona upustila s jednim slu- 
gom ?! Pa još s ovakim! To bi trebao biti drugačiji 
momak. Ne što se tiče ljepote, nego držanja i iskustva. 
Njoj su se svidjali i imponirali samo taki muškarci, 
koji ma u čemu natkriljuju obične ljude, pred kojima 
se ona ne osjeća sigurno, s kojima se ne može razgo- 
varati bez male smetnje i zabune. 

A sve da je i taki momak Palko, ipak se ne bi 
mogla — čini joj se — upustiti s njime. Sigurno ne bi. 
Suviše je ponosna, da bi uradila tako šta, jer on je 
njezin sluga. Ali šta to ona radi P U kake se to trice 
zamislila ? Smišlja, kako da se osveti didaku Jakši, 
a kud je zašla ?1 

Kad se spomenula didaka Jakše i onih dukata, 
onda joj se i opet povratilo ono tjeskobno čuvstvo , 

od kojim joj se činio život njezin ništetan i prazan. 
to joj preostaje, zaboga, i kud je pristala ? Zar da 
provedečitav svoj vijek uz matora didaka, koji jojupravo 
ništa ne može dati od onoga, što traži njezina mladost ? 

I opet se turobno zamislila snaša Kaja i osjećala 
se jadnom i bijednom. Sjedila je još neko vrijeme 
pred kijerom ne pazeći više na slugu Palka, koji sad 
za nju nije ni postojao na svijetu, a onda ode u kujnu, 
više od navike, nego li svijesno, da se ogleda za poslom. 


IV. 


Kad se vratio didak Jakša, stajala je ona pred 
bankom potičući vatru, uz koju su bili pristavljeni 
lonci. Iz njih je izlazila para i širila se po čitavoj kujni 
zajedno s mirisom kuhanoga graha i luka. 

Stajala je zamišljena i gledala preda se prepu- 
štajući se mislima i ploveći s njima daleko odavde, 
u ružičaste krajeve mašte i čežnje, odakle joj se smi- 
ješila sreća ... Njezina se upravo lijepa pojava oštro 
isticala u toj mračnoj i čadjavoj kujni. Ono njeno 
svježe rumeno lice, koje je sada od vatre na banku 
bilo još rumenije, onaj bjelušasti obli vrat, pa okrugle 
pune ruke, što slobodno cijele vire iz zasukanih bi- 
jelih (rukava, onaj struk njezin, opasan šarenom 
tkanicom, štono se utisnuo izmedju punačkog gor- 
njeg tijela i kukova gojnih, pa onda potpregnuti bijeli 
skuti njeni, izvezeni i opšiveni širokom čipkom, — 
sve je to podavalo mnogo prirodnoga čara i dražesti 

njezinoj pojavi, s koje je sipio dašak sazrele ženske 
mladosti poput plahe proljetne kišice, štono čovjeka 
razblažuje i osvježava --+ — — 

— E, bogami, ako 'vako potraje vrime, kako 
je sad, za koju nedilju ćemo već žeti — rekne didak 
Jakša, kad je došao. Htio je, da kakogod započne 
razgovor, htio jeda vidi, kakve je volje snaša Kaja, 
da li ju je srdžba već minula ili nije. 

Ipak se nije osjećao sasma siguran pred njom. 
On, koji je u svakoj prilici znao sačuvati apsolutni 
mir i neko dostojanstvo, on, koji 'je svagda svojim 
držanjem i sudom često upravo imponirao svima, — 
sad se, evo, ne usudjuje pravo pogledati u oči ženi 
svojoj rodjenoj, pa još toliko mladjoj od sebe ! 

Napunio je i zapalio lulu, švrljao je po kujni 
i gledajući u zemlju ili kojekuda po budžacima kujne 
i opet započinjao razgovor trudeći se, da izmami od 
snaše Kaje koju riječ. 3 

— Bogami ovi se Antini pojogunili. Stekli ništa 
malo, pa takija misle : e, ko smo, mi smo ! To već 
ne će čo'eku pravo ni Boga nazvat. Pa da je to kaka 
bogatinja, ne bi se ni čudio. A di je to! Trčalo pa 
nije stiglo. 

Zašutio je, jer snaša Kaja i opet nije ništa na 
sve to primijetila. Sad mu je bilo upravo neugodno. 
Al ipak je odlučio izdržati nadajući se, da će se ovako 
s lijepim s njome pomiriti. 

Napokon se usudio pogledati je i zapitati : 

— A šta ti ništa ne odgovaraš ? 

Ona ga samo ošine pogledom, ali ništa ne od- 
govori, i onda opet spusti pogled na barnak i na lonce 
malo nadignuvši prezirno gornju usnicu. ' 

I čitavo vrijeme, što je didak Jakša bio kod nje 
u kujni, nije s njime ni riječi progovorila. 1 udarilo 
je podne i dogotovila je ručak i iznijela ga u sobu na - 
trpezu pred didaka Jakšu i pred Palka, a još uvijek 
nije ni obijelila zubi. Nije ni ručala s njima, nego je 

ostala u kujni, I kad su oni odručali, spremila je šu- 
teći trpezu i onda prala sudje i dalje radila svoj 
poso. 

A poslije večere, kad se unoćalo i kad je već 
bilo vrijeme počinku, nije htjela spavati u sobi s di- 
dakom Jakšom, nego je otišla u kijer. 

Muka je bilo didaku Jakši, što ona tako radi, 

al .je šutio misleći, da će se ona već udobrovoljiti. 
' No prevario se. Snaša Kaja već nije više mogla 
da živi s njime onako, kako živu čovjek i žena. Ni- 
kako mu nije mogla oprostiti, što ju je prevario, što 
se tiče onih dukata. 

Doduše već je skoro i pregorila te dukate, al 
ipak se nije mogla smiriti. Baš su ti dukati učinili, 
te je stala sad ozbiljnije i dublje razmišljati o sebi i 
o svom životu. Dosad je sve, što bi imala poduzeti 
ili učiniti, uzimala na laku ruku ; bila je vjetrenjasta, 
lakoumna, a gdjekadi djetinjasta. Tako je i bez trez- 
nijega razmišljanja pristala, da se uda za didaka 
Jakšu. Napokon ona je i suviše mlada i premalo is- 
kusna, da bi mogla pravim okom zagledati u život, 
sve valjano spoznati i prosuditi. No sad joj je tijesno, 
osjeća se kao ptica u kavezu. Pa sve da ju i nije pre- 
vario s onim dukatima, ipak ne bi — čini joj se — 
bila zadovoljna. Kako se, eno, već prvu večer poslije 
vjenčanja, kad je ostala s njime sama, rasplinulo ono 
dosta veliko poštovanje, što ga je ipak prije gojila 
prema njemu ! Rasplinulo se i nestalo ga. A nestalo ga 
je zato, što joj se on ukazao drugačijim, nego što se 
ona nadala, što se sav upalio proždirući je lakomo 
očima i što je bio upravo smiješan i gadan poradi 
svoje nemoćne lakomosti... 

Drugačije bi ona sve to htjela i udesila život, 
nekako čistiji... Ona i nije od onih žena, koje su 
lakome na muškarce i koje ne mogu živjeti bez muš- 
karaca. Ma da je strojna i zgodna, ma da zdravlje 
i mladost kipi u njoj, a često i obijesno probije, ipak 

je ona od onih mirnih žena, koje se nigda preko mjere 
ne upaljuju. Ima u nje vatre, života i mladosti, al to 
nije vatra, koja će te opaliti i ožeći, nego to je vatra, 
koja će te ogrijati i svega te politi ugodnom toplinom. 


V. 


Drugi je dan ujutru ustala još prije sunca. 

Kad je izašla onako topla i još malo sanena 
iz kijera, protežući se, pa udanula iz punih grudi 
svježega zraka, koji je upravo mirisao i krijepio čo- 
vjeka, osjećala je, da ju je prošla zla volja i rdjavo 
raspoloženje od jučer. I sad joj se pod ugodnim doj- 
mom, što joj ga je podavalo ovo mlado i svježe jutro, 
činio krasan taj božji svijet i život. 

Otišla je na bunar i stala grabiti vodu. Za- 
škripila djerma, javila se nekim rapavim i skoro tuž- 
nim glasom, kO da joj je krivo i k6 da prosvjeduje, 
što ju se buni iza sna, kojim je smirena drijemala 
čitavu noć. 

Snaša Kaja izgrabi kabo vode i napuni njome 
usta, a onda se stane, lijevajući iz ustiju vodu u ruke, 
umivati, 

Bilo je prekrasno ljetno jutro. Na istoku se nebo 
rumeni i već se stalo pomaljati sunašce. Miriši cvi- 
jeće iz bašče i lišće na dudi i lagašni povjetarac, a 
plavetno se i bistro nebo smije. Probudile se božje 
ptičice, skakuću, leprše, čavrljaju... Iz štale se 
čuje veselo fićukanje Nupe Palka : čisti. taj i hrani 
konje. 

Snaša Kaja ode u kujau. Začas naloži na banku 
vatru i pristavi jelo. 

Iz sobe se polagano dovuče didak Jakša. Pogled 
mu je sumoran, kretnje trome. Razbarukana kosa, 
sijeda mjestimice, pala preko čela, a mjestimice strši, 
Brci mu se tužno objesili i otobonjili preko uštiju, 

stvom prema njemu. Mekano se njezino i dobro srce 
napunilo samilošću. I ona ga sućutno pogleda i za- 
pita, a u njezinu se glasu osjećala neka toplina : 

— Pa kad ti nije dobro, 'oćeš li, da te protarem ? 

Didak je Jakša opazio onaj njezin promijenjeni 
ton, osjetio je i onu toplinu i sućut, koja se razabi- 
rala u njenim riječima, — i to mu je godilo. I to malo 
prijateljske brige i to nekoliko samilosnih riječi njega 
je pridiglo. Činilo mu se, da mu je lakše i da mu se 
već pomalo vraća snaga. I sad je pod dojmom onih 
Kajinih riječi, koje su muse činile tako tople, uduši 
karao sam sebe, što je malo prije bio osoran i ujedljiv. 

— A ne treba, — odvrati on, — proći će to i 
samo. Meni i nije tako jako rdjavo. 

— Zašto se nećkaš ?P Ne će škodit. Odlane 
čo'eku, kad ga se protare. 

— Ta velim ti, nije mi tako rdjavo. Fala ti na 
dobroj volji! Malo me pritislo, pa će i oduminit. 
Na psu rana, na psu i zarasla, — završi on šaljivo 
i silom se nasmiješi. 

I onda se udobrovoljio i okrenuo se razgovarati 
sasvim onako, k6 da je zdrav. I otišao je u avliju i 
ogledao se za poslom ; i prigledao je štalu i naredio 
Palku, šta će raditi, i došao je jesti. Al sve je to činio 
silom i vidjelo se, da mu je teško. 

Kad je snaša Kaja oprala sudje iza, jela, izjavi, 
da će ići na stan prigledati, kako stoji povrće, što 
ga je proljetos zasadila. Donijet će — veli — ko- 
ješta, šta treba za kuću. 

— Ajde, ajde, samo ti idi za svojim poslom, — 
rekne joj didak Jakša. 

A snaša Kaja ode u kijer, da izvadi iz sanduka 
čiste skute i oplećak i da se obuče. Proći će kroz či- 
tavo selo, pa valja da bude ljepše obučena. Neka se 
ogledaju svi za njom, a ne da je ogovaraju i da govore, 

kako je neuredna ženska. Ona uvijek pazi na sebe i 
uvijek sja od čistoće. ' 

VI. 


Išla je kroz selo sitnim korakom, gipka i svježa 
kao i uvijek, pozdravljajući svakoga, koga bi srela 
ili zatekla na pendžeru. 

Pa kad je već izišla iz sela i koracala prostranim 
kolnim putem, koji je vodio tamo prema šumi i prema 
stanovima, kad ju je posuo svježi miris poljskoga 
cvijeća i već napola sazrela žita, štono se na njivama 
poput zlatnoga mora talasalo od tihoga povjetarca, 
onda je zakliktalo u srcu njenu radosno čuvstvo, 
bilo joj je, da zapjeva, što je grlo nosi. Sad je sasvim 
zaboravila na didaka Jakšu i na sve ono, što ju je 
jučer kinilo i mučilo. Djetinja radost obuzimala je 
čitavo njezino biće i život joj se činio vedar i krasan. 

— Ako Bog da, snašice! ? — začuje ona odje- 
dared za sobom muški glas. 

Snaša se Kaja obazre i opazi za sobom Jolu 
Batagina. 

— O, gle, to si ti, Jole! — rekne ona, Eto, spre- 
mila se na stan. A kuda ti ? 

— Ma i ja baš naperio na onu stranu, pa ćemo 
zajedno. 

— A zašto bi zajedno ? — snaša će Kaja. — 
Ne mogu jabrzati kO ti. A tebi se valjda žuri, dok si se 
tako usopio ; pa zašto bi ti porad mene izdangubio ?! 


—— Neka! — odvrati Jole. — Milo je čo'eku i 
izdangubiti, kad ide uz ovako groždje. 

— Ti istom štogod, Jole! — nasmije se veselo 
snaša Kaja. — Kako groždje! Gdi bi žena bila 
groždje. 

— Ja kažem i opet: groždje! — brzo prihvati 
Jole. — Kraj tebe nek se sakriju sve divojke ! 


Godile su snaši Kaji te laskave riječi, ma da su 
izišle i iz Jolinih ustiju, koji joj se slabo milio, jer 
joj se činio još odviše mlad i zelen. 

Jole je uživao. Jedva je dočekao, da se može ' 
ovako nasamu razgovarati sa snašom Kajom. Već 
odavno on izgara za njom. Čim se promomčio i kako 
je osjetio, da je muško, on uzdiše i čezne za njom. 
Ona je za nj bila najčarnija žena u svem selu, koju 
moraš iz svega srca željkovati. 

I nigda mu se nije pružila prilika, da se sam 
s njome razgovara. Ovo je sad prvi put. Pa i nije dugo, 
jedva dvije — tri godine, što se on promomčio. Zato 
joj se i nije usudio približiti prije : sigurno bi mu 
se bila nasmijala u golobrado lice, gdje “se on, još 
momičić, raskuražio i podufao, da će kod nje uspjeti. 
A ona je bila tako gizdava, tako nepristupna.... 
Bar za ovako mlade momke, kć što je on. 

Razgovarao se on s njome onako u rpi, gdje su 
bili i drugi, igrao je u istom kolu, u kom i ona, al 
nasamu nije nigda bio s njome. Zato mu je sad čisto 
drhtalo srce i od radosti i uzbudjenja i od nekoga 
čudnoga čuvstva, koje je bilo blizu strahu. Sav se u 
prvi čas čisto izgubio, što se našao na samu s njome. 
No to je bilo samo jedan tren. Odmah se on snašao, 
odmah se u njem javi muškarac. I onda je onako 
započeo sasvim sigurno razgovor s njome, svjestan 
i siguran, da ne govori ludo i da se ne će pred njom 
obrukati i osramotiti. ' 

Pred šumom, blizu stanova se rastanu. Snaša 
Kaja ode na svoj stan, a Jole podje svojim putem 
pogledajući prema onoj strani, po kojoj je išla snaša 
Kaja, dok mu nije izčezla za gustom živicom. 


VII. 


Debeo hlad od granatih jabuka i krušaka, što 
su bile pred kolibom na stanu, polije snašu Kaju, 
kad je unišla u ogradjeno dvorište. Onako od sunca 
zapurenoj, kaka je bila, to je osobito godilo i ona se 
nije mogla dosta naužiti toga hlada i nadisati onoga 

zraka, koji je bio sav ispunjen mirisom lišća i zele- 
nila, trave i šumskoga cvijeća. 

Otvorila je kolibu. Zaškripe stara vrata, koja 
se već dugo nisu otvarala, a iznutra prodre miris po 
starini i plijesni, 

Snaša Kaja ostavi vrata otvorena, a svijetlo i 
svježi zrak zastruji unutra. 

Sva tri je mala prozorčića na sobi otvorila snaša 
Kaja, a onda je pripasavši preda se staru .pregaču 
otišla prigledati povrće. Iskapala je krumpir, brala 
jabučice i zelenu papriku, mećući sve to u korpu. 

Već je sunce žestoko palilo, kad je ona posvrša- 
vala svoj poso i otišla u kolibu, da štogod založi i 
da se spremi natrag u selo. 

Sve joj se to, što je danas radila na stanu, ne- 
kako činilo, ko da to i ne radi ona. Na sve to nije ni 
pazila, jer se bila prepustila mislima. Ovako sama na 
tom stanu, u toj tišini nije mogla, da ne misli o sebi, 
o svom životu... i tako koješta drugo. 

Nego ono čuvstvo radosti i bezbrige, koje je još 
jutros prelila u njeno srce ona svježa zora, ona ve- 
drina neba, pa miris livada i cvijeća poljskog — to 
je čuvstvo još uvijek vladalo njome i nije dalo, da 


je zaokupe suve, a kamo li turobne misli. 


Već je bila zatvorila one male prozorčiće na ko- 
libi, već se sasvim spremila, da će natrag u selo, kad 
bane Jole Bagatin. Iznenadila se snaša Kaja i gle- 
dala ga začudjeno. 

— Faljen Isus, snašice ! — pozdravi je on i odmah 
doda : 

— Evo sam ti donio jabuka. Slatke su, lijepe su. 
Petrovače.:Bio bi' ja to već prije donio, al nisam dospio. 

I on stane vaditi iz njedara jabuke i davati snaši 
Kaji. . 

— O, Jole, gle, kako si ti dobar! — govorila je 
ona i primala jabuke mećući ih u pregaču. Al kud ti 
pamet, Jole, te ti nosiš jabuke udatoj ženi !? Šta će 

ti stara kokoš 1? — završi ona šaljivo i zagrize jednu 
jabuku. 

— Nemoj tako, snašo! — odvrati Jole i sasvim 
se uozbilji. Ne znaš ti, kako je meni. 

— Kako ti je! Lijepo ti je. Mlad si, bogat si, 
pez brige si. 

— Šta to 'asni, kad nemam svega, šta mi pusto 
Sice išće, — prihvati Jole. Evo, da ti pravo kažem : 
ja izgori' od želje za tobom | Kad te vidim, sve nešto 
uzavri u meni... Ionda tako... imilo mi jei 
drago mi je, i živiti me veseli i srce mi se raduje. I 
čini mi se, da je sunce sjajnije, i dan mi je krasniji 
i božji me svit veseli... A kad tebe nema, onda 


mi je sve pustoisve mi jeprazno... Ine vidim, da 
sjaji sunce sjajno, i ne vidim, da se vedri danak 
smije ... Sve mi je naopako i sve mi je tužno... 


Jole je govorio s osjećajem i sa zanosom. Riječi 
su nu tekle same od sebe, žuborile. Dugo su kipjele 
u njegovu srcu, dugo ih je nosio u sebi, osjećao i živio 
s njima u snu i na javi, a sad su same probile iskrene 
i zato snažne i dojmljive, Iz njih je virila priprosta, 
ali poetična slavonska duša, zanosna i prepuna osje- 
ćajai vatre... 

I te riječi, jednostavne i iskrene, duboko su se 
dojimale snaše Kaje i hvatale se njezina srca. Go- 
dile su joj i laskale joj. Zadovoljno se i samodopadno 
smiješila njezina ženska taština, i ponosna se dizala 
i rasla. Nije ih se mogla dosta naslušati ; gutala ih 
je i upijala u se kao zvukove čarobne i sladjane pjesme, 
štono se prelijevaju i dršću na guslama ciganskim ... 

Ogledala se u njima kao u kakom zrcalu i sama 
se sebi svidjala osjećajući svoju ljepotu kao nigda prije. 

I odjedared joj se Jole učinio sasvim drugi. 
Poslije tih riječi odjednom je porastao u njenim 
očima : činio joj se vrijedan, da ga drugačije gleda 
nego li dosad. Dosad skoro da i nije postojao za nju. 
A sad je lijepo osjećala, da ju on osvaja. I ono nje- 

do lice sad joj se činilo nekud sasvim 
E LT eu. njegov pa tako je dostojanstven 
i ozbiljan, ko u kakova starkelje. Pa onda one ia 
oči njegove ! One oči garave, što gore čudnom kiki : 
iz kojih ko da frcaju iskre ljubavi i strasti 1. BA 
Jole se približi, opojen sam par ak: > 
snaši Kaji i uhvati je za ruku, štono je i lo lak- 
tova gola i činilo se, ko da će puknuti od je zo JA 
No njegova se žuljava ruka nije tu zaus . 
nego se kao sama od sebe oskliznula i ogrlila ko 4 
pas snaše Kaje, ro stidno utisnuo izmedju p 
ijela i kukova oblih, Kaao 
Pob ije se od a, ni pod re 
u se opre. Njoj je sve to go — o 
pije rk a ov što ju grli željna ruka momačka, 
koja lako podrhtava od sladjane čežnje . . DJENI 
Njoj je godila m apo o i sko 
neiskustvo i iskrena odanost. |, 
PE mu je dopustila, da ju ljubi i ai 
I zagrlio je Jole snašu Kaju, a nije oma 
— kako je mislio negda — i poigrali sa mei . 
govi u njedrima njenim, a nisu izgorjeli : ji lju a 
je i milovao ju je, a nije se rastopio od međena 


ela kžarije SK sa čajedan | tana u selo. 
Malo kasnije išli su zajedno sa star ke 
Razgovarali su se, šalili se, Jole je molio i m 
snašu Kaju, da i sutra gleda doći s poslom na stan ; 
a ona je obećala doći. . emua 
Veselio ju je taj mladjahni Jole, veselilo ju raz 
govarati se s njime. On je budio u njoj želju zakra 
votom jogunastim i obijesnim, koja je kod ea a 
uspavana, raspirivao je iskre mladenačke va e a 
onda ruka je njegova tako snažna, meke = 
Kad te zagrli, čini ti se, da ćeš izdanuti : daha 
nestaje, a opet ti je milo i toplo. a . 
Svidio se Jole danas snaši Kaji, mnogo jo) se svidio, 

VIII. 


Već se sunce dobrano nagnulo k zapadu, već 'se 
spustio hlad na čitavo selo, kad je došla kući snaša 
Kaja. 

Začudila se, kad je unišavši u sobu opazila, da 
didak Jakša leži na krevetu. ' 

— ,»Dakle mu je gore!" — pomisli ona. ,,Na 
njega je zbilja došla neka ozbiljna bolest ; ili je to 
samo od starosti." ' ' 

Ona pridje krevetu i upita ga, kako mu je. 

A on je ležao na krevetu, propao i bliedo-žut 
u licu. Oči je mučno držao otvorene ; svaki čas su 
mu se same sklapale. Ruke, mršave i išarane plavim 
žilama, ležale su kao odsječene na pokrivaču. 

— Kajo, — rekne on — ja vidim, da _ne će biti 
dobro sa mnom. Došla je neka bolest na mene i ta 
će me uništiti. ' 

— Ne daj Bože, da tako bude ! Uzdaj"se u Boga ! 
— tješila ga ona, 

— Ah, mani se! Znam ja dobro, šta govorim. 
Nego ovo sam ti 'tio reći, Ja ne ću dugo. To je sigurno. 
Omatorio sam... pa onda odjedared ta bolest... 
A kad bolest i starost pritisne čo'eka, ko će im se 
odrvati? | I ti ćeš ostati udovica. Mlada si, a ostat 
će ti iza mene i to nešto imetka, pa će se ljudi otimati 
za tobom. Samo pazi, da se ne namiriš na kakoga 
bekriju, koji bi ti sve to prorajto i uz koga bi se još 
napatila i okusila svakog zla. 

—Almani se, 'di bija ...— branila se snaša Kaja. 

— Nemoj se, ti ništa braniti | — prekine ju didak 
Jakša. Samo se ti udaj. I pravo je, da se udaš. Uza 
me starca, bome se nisi naživila ni naužila onoga, 
što ti mladoj srce išće. A i prevario sam te i najidio 
sam te. Znaš, porad' oni' dukata... 


Snaši se Kaji stislo srce i bilo joj, da zaplače, 
al ne oa boli ili tuge, nego od nekoga nejasnoga čuv- 

stva, u kojem je bilo i tihe tuge, a i nešto, što je bilo 
skoro nablizu nekoj radosti i sreći, koja joj se u 
daljini nejasno ukazivala. Ali to je čuvstvo ona odmah 
potisnula u svojoj duši i nju su sasvim osvojili topli 
i iskreni osjećaji. Gledala je didaka Jakšu onako pro- 
palog, nemoćnog i bolnog i bilo joj ga žao. 

Njegov tako brzo promijenjeni izgled, koji je sad 
tako bijedan, njegova nagla bolest, koja možda prijeti 
smrću, — sve je to učinilo, te joj se srce napunilo ve- 
likom samilošću, s kojom je dolazio još neki topliji 
i posve iskreni osjećaj ljubavi. Ali to nije bila ljubav 
žene prema mužu, to je bilo neko čistije čuvstvo, to 
je bila ljubav slična onoj, što je osjećaju djeca prema 
roditeljima. 

I sad je snaša Kaja semu sebe prekoravala u 
duši što je tako dugo ostala na stanu, što je išla na 
stan, a njega ostavila samoga. Pa onda pomisao na 
Jolu i na razgovor s njime ! Ona se šalila i ludesala, 
a nije ni časak pomislila na siromaka didaka Jakšu. 
A ipak kako je on dobar! 'Samo kako on to njoj toplo 
govori, kako se, eto, pokazuje, dai made srca za nju! 

Krivo je dosad sudila o njem. Istina, on ju je 
prevario za one dukate ; ali zar on nije mnogo toga 
njoj iščinjao, zar je nije štedio, gdje je mogao, zar 
nije nastojao, da joj učini život što lagodnijim i boljim ? 

Pa i sada, u bolesti svojoj, kad pomišlja, da će 
se možda rastati sa životom, on ipak ne zaboravlja 
na nju, on ima za nju samo lijepih riječi, on se i sada 
brine, kako će joj daljni život bez njega biti ugodan. 
Velik je on i poštivanja vrijedan ! 

Kad je snaša Kaja okrenula tako misliti, sva se 
raznježila i bila je gotova, da zaplače. Spomenula se 
svega svoga života za to kratko vrijeme udaje s di- 
dakom Jakšom ; sjetila se i toga, kako mu se bila 
namislila osvetiti. No najviše ju je smetalo to, što je 
bila na stanu i divanila "s Jolom. Sad ju je bilo upravo 
stid pred samom sobom, što se zaboravila. Ona, koja 

se uvijek držala kako treba, za kojom su svim mladjim 
muškarcima rasle zazubice, sad se dala grliti od 
Jole! Kako je to ona posrnula i zabasala? ! Pa još 
k tomu ona je žena didaka Jakše, trijezna i ozbiljna 
čovjeka, koji ima svoju čast ne samo u selu, nego 
i dalje, dalje, u drugim selima, gdjegod znadu za njega, 
— čovjeka, pred kojim bi onaj Jole samo crvenio 
i mucao ! 

I opet je didak Jakša sinuo u njenim očima, 
i opet ga je ona gledala u onom svijetlu, u kojem 
ga je gledala, kad se udavala za njega, i opet je on 
za nju bio rijedak i osobit čovjek, vrijedan poštovanja. 

Sad je jasno osjećala, da sutra ne bi išla na stan, 
kako je obećala Joli, sve da je didak Jakša i naj- 
zdraviji, 


Njezini su osjećaji prema didaku Jakši posali 


drugačiji, čistiji. Sad joj se činilo, da bi mogla s njime 
lijepo živjeti. Sve je to učinila njegova nagla bolest ; 
ona je preokrenula njezino srce. Eno još je jučer 
željela, da ga se oslobodi, a sad upravo strepi, da ne bi 
umro. Žao joj ga je. Sad, kad bi se lako moglo do- 
goditi, da se on zauvijek rastane s njome, — gleda 
ga ona samo sa svijetle strane, a tamnih i ne će da 
vidi, pa preletjevši u mislima njihov zajednički život 
mora priznati, da joj je bio dobar. 

Snaša Kaja, smirena i obuzeta toplim osjećajima 
pridje krevetu didaka Jakše, spremna, da ga dvori 
i željna, da mu pomogne. 

A rumeno je večernje sunašce, štono se sasvim 
nagnulo k zapadu praštajući se na rastanku s bijelim 
danom, pružilo svoje sjajne zrake, koje su lako pro- 
lazile kroz stakla na pendžerima i obasjavale čitavu 
sobu uresivši je večernjim rumenilom. 

Snaši se Kaji činilo, ko da joj se te sunčane 
zrake dobrostivo smiješe, ko da je pozdravljaju i 
blagosivlju obećavajući joj ljepše, vedrije dane, pune 
svjetlosti i ljubavi... 


»* 

našoj je kući mnogo družine. Baš se može 
U kazati : velika kuća. Eto, baš da ih nabro jim ! 

Sebe i moga Šimu ne ću ni računati. Tu je 
moj sin Pava i njegova žena Oliva, pa još jedan sin, 
kojega smo baš jesenas oženili, i — dabome — nje- 
gova mlada. Kud ćeš više?! 

I lijepo je to, kad je puna kuća čeljadi, kad sve 
bruji život u njoj. I godi srcu pogledati ozbiljna, 
vesela i mlada lica ; i poso tu odmiče i sve jena svomu 
mjestu, kako treba, i ništa tu ne zapinje i sve se uradi. 
Pa i moje se staro srce katkad razveseli i razigra, 
kad pogledam oko sebe njih onako čile i svježe. Vidim 
njihova lica rumena i mlada, kako sjaju od radosti 
i od zadovoljstva, vidim, kako ih život veseli. 

Gledam ja to i zamislim se i sjetim se mladosti 
svoje. Sjetim se i spomenem se svega, Al opet mi je 
sve to nekako daleko i tudje, čini mi se, ko da ja 
to i nisam proživjela. Čini mi se sve to k6 neka stara, 
starinska pjesma. Sjećaš je se pomalo, po gdjekoja 
ti riječ iz nje dodje u pamet, al ipak čitavu pjesmu 
ne znaš. Ne znaš je, i krivo ti je i žao ti je, što_je 
više ne znaš. 

Tako se i meni pričinja moja mladost. Katkad 
mi se učini, ko da je i nije bilo. A bilo je, bilo... 
I ja sam negda bila mlada. I moja su ledja negda 
bila uspravna, i moje je lice negda cvalo ; i moje su 
oči negda bile jasne i vesele i usta nasmijana i tijelo 
skladno i jedro, a tanašni oplećak sve pucao od pu- 
načkih grudi... 

A1 davno je to bilo, davno... 

Zgrbila se ledja, lice se navoralo i oko se za- 
mutilo ; pritisle godine i grunula teška starost. Starost 
teška, teret teški... Na teret si sebi i drugima! Pa 
kad tako sjednem u zapećak i vidim oko sebe taj 
. podmladak i spomenem se dana vedrih i veselih, sve 
me obuzimlje neka tiha milina od spominjanja... 

Bože, ko da sad gledam moga Šimu, kad je bio 
momak; 'nako još sasvim mlad, bez brkova! Pot- 
prego gaće vezene, a ispod njih vire šareni obojci 
i komad rutave noge. Plavi kamizol raskopčo, a kapu 
kicoški najerio i zakitio se cvijećem. I još nije ni 
pravo zašlo sunce, još se pravo nije ni mrak uhvatio, 
još na sokaku sjede stari ljudi u šamcu i divane u 
svu šir, — al evo već njega, gdje se mota oko mojih 
pendžera. K6 bajage poso ga onuda vodi! Baš tako 
se on drži. Ne će on, da se zna. A znadu svi to u selu, 
da se volimo i da ćemo se uzeti, pa se i ne zamjera. 
Mene katkad moji prekore poradi njega, alto sve 
'nako od običaja. A zna se, pravo im je. 

Pa kad se spusti noć, i mrak se slegne na selo, 
i sokak uzavri na divanu od mladjarije, od pjesme, 
ciktanja i smijeha, tambure zasviraju i pusto se kolo 
razmaše, — nas dvoje svako na svojoj strani. Ko 
da se i ne volimo. On hoda oko drugih cura, šali se 
s njima ; uz druge se hvata u kolo. Ne će pred drugima 
da sa mnom divani. 

— Ne treba — kaže — da drugi slušaju, kako mi 
divanimo. 

Al kad se raspe divan, kad se sve stiša na so- 
kaku, onda on mene prati kući. Sjednemo na klup- 
čicu pred kućom i divanimo, Bože, i divanimo ... 
I šalimo se i smijemo se, a gdjekad udarimo i u oz- 
biljan razgovor. Al to samo katkad. On me obuhvati 
oko pojasa i grli me i ljubi me. Znao me tako čvrsto 
zagrliti onim snažnim rukama, da me sve rebra za- 
bole. I sape mi nestaje i dihati ne mogu, a opet mi 

godi i milo mi je... I pokaže se mjeseciza oblaka, 


. mjesečina se tiha, meka i svilena razlije po čitavom 


sokaku .; i lagašno piri tihi vjetrić i jasne zvijezde 
trepere. : 

— Pusti, Šimo, — govorim ja — idem u kuću. 
Grdit će me moji. 

— Ostani, Pavka, ostani još malo! Samo još 
malo! Ja bi uvik 'vako sidio uza te. 

. Tako me on moli razdragan, a ja ostajem i ne pazim 
i ne marim, što noć odmiče. Samo se privijam uz 
njega i mazim se kao mače jedno. 

Aonmiljubi obrazeiustaiočiivrat... I ma- 
ramu mi, kako je mazan i pust, odveže i kosu mi 
raščupa i od dragosti me za obraz ugrize... 

A meni sve to milo ; uživam u tom, sve se ras- 
tapam... S ' : 

Tako smo mi mladovali. I uzeli smo se i povjen- 
čali nas. I djecu smo porodili i radosti se naužili 
i brige se nabrinuli. i 

Dabome da se moj Šima nije uvijek tako mazio 
uza me. To, je bilo samo ispočetka. Al poslije, e — 
poslije, već zna se, kako je ! 

Našao se on katkad i u bircuzu, došao katkad 
bome i pijan kući, a katkad me se 'nako pijan i na- 
mlatio, da sam drugi dan bila sva ko isprebijana 
i bolesna. ; 

Al sve se to podnese, sve se to zaboravi. Tako je 
to svagdje, pa tako valjada i mora da bude. Ja se 
i toga rado spomenem i baš moram kazati, da mi je 
i to sada milo kO i oni dani, dok je on bio momak, 
a ja djevojka. Onda smo mi još bili svoji. 

E, al kad su djeca ponarasla, kad smo sve po- 
udavali i sve poženili, pa čak i unučad ponarasla, 
kad su nas pritisle godine i mi ostarili, odonda mi 
već kO da i nismo svoji. Nekako smo se već sasvim 
otudjili jedno drugomu. To je sve pomalo došlo. Kad 
je on — moj Šima — već sasvim omiatorio, onđa je 

sve predao sinu Pavi, neka on bude gazda u kući. 
Pa tako je i pravo. Samo od to doba Šima je — kako 
se ono kaže — peti točak u kolima. Nema već za 
njega pravoga posla; pa ako i ima, njegov poso 
ne vrijedi. Tako štogod djelucka na drvnjaku ili je 
na stAnu, sam gleda da si tričava posla nadje. I sva- 
kome je na putu i nikomu nije prav. 

— Oj, didače, ded se, molim te, ukloni s drvnjaka ! 
— istom će unuk, noseći veliku sjekiru. Moram sad 
tu da rascipam ove klade. 

— Ajde, dado, molim te, tamo u trim! — javi 
se snaja, sva zapurena od žurbe i posla. Tamo krpaj 
taj svoj opanak | Tamo se i bolje vidi. 

A on, siroma baš hoće da sjeđi u kujni uz banak, 
da se ogrije kraj vatre, Neka je proljetno vrijeme, 
al staru je tijelu uvijek zima |! 

A'i sa mnom nije bolje. Sjedim čitavu dugu 
zimu u zapećku, prevrćem patrice u rukama, kunjam 
i drijemam. Kraj mene se zguri mačka, matora ko 
i sama što sam, pa kad je polije toplina iz furune 
i kad se zgrije, onda zadrijema i prede. Drijemamo 
obadvije i zadovoljne smo, što nikomu ne smetamo. 

E, al evo ti odjedared snaje, pa zamoli : 

— Ded, mamo, uklonite se, pomela bi sobu! 
Znam ja, da nije ni njoj pravo, što me mora buniti 
iz moga mira ; al teško se meni dizati, kad zasjednem. 
Jedva se i mičem. 

I tako se vuku dani, a starost sve više pritiskuje 
i grbi ledja. I noge su sve slabije i korak je sporiji. 

Ja i moj starac živimo, ko da smo tudji jedno 
drugom, k6 da i nismo nigda zajedno živjeli. Prodje 
po više dana, da se i ne vidimo. On se mota — ko što 
kažem — po avliji, k6 bajage radi ; šeprtlji tamo u 
štali ili na drvnjaku di je na stanu, pa tamo onda 
i danjiva i noćiva. Vidi i sam, da je svima na putu, 
pa gleda, da se ukloni. I ja to vidim i nije mr žao, 
da je to tako. Pa tako valjda mora da bude. Katkad 

samo ražalim se i nad njim i nad sobom. Gledam ga, 
kaki je : pobijelio kO ovan i sav se skvrčio i usitnio. 
A kakav je, Bože moj, negda bio! ,.. I on ti 'nako 
mator i klimav hoće da pomogne ljudima primjestiti 
na avliji hambar ! Upeo se, pa bajage diže onaj balvan, 
što su ga poduprli. 

A ja gledam otkalegod iz budžaka i sve mi je, da 
se smijem i da plačem. 

— E, moj didače, — mislim u sebi — siromače 
moj, ti bi još uvijek htio da se pokažeš, kako si živ. 
Al daleko si ti od života! I mene je i tebe život već 
bacio u stranu... 

I vjeruj Bogu, baš da je tako! Meni se uvijek 
baš tako čini, kO da i ne živim, ko da sa strane samo 
gledam na život, što kraj mene bruji i kipi. 

Katkad zna on doći i sjesti kraj mene, kad nema 
nikoga uz nas. Sjedimo tako jedno uz drugo šuteći 
ko dva stara panja i znamo dugo prosjediti, a ne pro- 
govoriti ni riječi. A šta da i govorimo?! Ne treba 
nama riječi. Mi sve znamo i sve osjećamo. On i ne 
treba meni ništa reći, što mu je na srcu i u misli, kad 
ja to i sama osjećam. Sve, što on proživljuje, i _ ja 
preživljujem ; sve, što njega tare i tišti, i mene tišti. 
Ništa mi on ne treba kazivati o sebi, kad ja sve znam, 
kad ja gledam i vidim u njegovu dušu ko u svoju. 
Tako ga poznam, a tako i on mene. Godine su duge 
to uradile, duge godine — čitav vijek, što smo zajedno 
proživjeli. 

I kad on sjeda na stolčić ili na klupčicu kraj 
mene uzdišući, trudan i klimav,ako mi ima šta reći, 
— ja već znadem, šta će mi reći. Vidim mu na licu, 
poznam po očima i po držanju. 

— 'Oću nešta da ti kažem, govori on sjedajući. 
A ja ga samo pogledam i odmah nastavljam : 

— Aha! Indi ti je sin Pava nešta nažao učinio ? 

— Da. Pogodila si. Gladio sam ždripca na av- 
liji. Držim ja njega za ular i tako gladim ga; kad 

li najedamput istrže ti se on meni, pa udri, djipaj 
po avliji! I baš je sam vrag 'tio, te je bila kapija 
otvorena — — — 
—- Ion kroz kapiju ? : 
Dre Kroz kapiju. Lipo pobiže, pa na sokak, Uz- 
viko se Pava na mene, te daj takija leti za njim. I 


onda prigovara mi, pa da. ,,Sta se — kaže — u ko- 
ješta mišaš ? Za tebe je, — kaže — da sidiš u za- 
pećku!"'. 


.I tako nas dvoje podivanimo, pa se i opet 
razidjemo, kad ko naidje u sobu. I živimo svako 
za se i opet prodju mnogi dani, da se ne vidimo. Pa 
i ako se ne vidimo,iako sečini, k6 da smo jedno dru- 
gom tudji, opet smo mi jedno drugom najbliži. Starost 
nas veže i onaj živototprije i uspomene i uspomene... 
I tuga nas veže, koja nas ipak katkad osvoji. Ali 
katkad samo. Živimo mi, ako se ovo smije zvati  ži- 
votom, i siti smo života i umorni smo od njega. Samo 
osjećamo i vidimo, da smo malo zakasnili odavde 
otići. I zato smo svima na putu i zato svima sme- 
tamo. Ne pristajemo više ovamo. Samo molimo 
Boga dragoga, da nas primi, i čekamo smirena srca 
kad će nam motika zveknuti nad glavom. A komu 
će prije, to Bog sveti zna. 

a 1 ne će niko zaplakati za nama i neće se rastu- 
žiti iskreno i neće nas požaliti ni suzA proliti za 
nama... 

.Pa i čemu suze ?! Čemu suze za panjevima 
starim, koji su već truli od starosti svoje i nisu ni 
za što ?! - 

jih dvoje — Danko Vukotić i njegova mlada žena 

N Anka — pritislo se jedno uz drugo sjedeći u naj- 

mljenom fijakeru, koji se treskao po izabanoj 
cesti. Vozili su se u svoj novi dom iz svojih svatova 
ostavivši u kući Ankinih roditelja mnoge svate, uzov- 
nike i rodjake, koji su se još sveudilj veselo zabav- 
ljali. 

Ona se naslonila njemu na rame i prepuštala 
se njegovu milovanju. 

Sva je bila uzbudjena. Čitavo se njeno biće kao 
treslo od nekog napetog iščekivanja i od neizvjes- 
nosti. Osjećala je dobro, da je sad na granici, koju 
ima prevaliti i otpočeti posve nov život, a s onim 
starim prekinuti, koji se nigda više ne će vratiti. A 
najviše ju je mučila ona neizvjesnost, ona nejasnost 
pred onim, što ima doći. U časovima ju je obuzimao 
i kao neki strah pred tim pravo neslućenim, nepo- 
znatim, strah i strepnja ; a opet je jedva iščekivala, 
da to već jednom dodje, opet je gorjela od nestrplji- 
vosti i radoznalosti. Čudila se sama sebi, da je sad 
najednom takva. Prije je tako mirno i spokojno čekala 
taj čas i veselila mu se. A sad, kad je to došlo, to, što 
je tako željno iščekivala, za čim je upravo čeznula 
čitavim svojim bićem, — sad kao da se toga boji i 
čini joj se, kao da bi voljela, da može to odgoditi, da 
može još produljiti one čiste djevičanske časove svoga 
dojakošnjega života. I ona to želi sad u tom času, 

ona, za koju se ne može reći, da je mlada djevojčica, 
ona, koja je razborita i zrela djevojka od 24 godine. 

Živci su joj bili sveudilj uzbudjeni, razdraženi, 
napeti i nikako da se smire. Pa nije šala! Cijelu je 
večer prosjedila s njime, s Dankom Vukotićem, sada 
već svojim suprugom, za dugim stolom, oko kojega 
su se nizali toliki svatovi. 

Sve joj je to bilo tako silno dosadno, i bila je 
sva nestrpljiva. 

A ovaj njezin suprug Danko sjedio je kraj nje 
gotovo nepomično, ukočeno i vidjelo se na njemu, 
da se ne zna snaći, da je u neprilici. Samo se smješkao, 
a oči mu se sjajile. Kadikad se nagnuo k njoj i štogod 
joj rekao, tako istom štogod, bez ikakvog značenja i 
važnosti. Vidjelo se, da je nastojao, kako bi taj njihov 
položaj, za koji su oboje osjećali, da im je neugodan, 
učinio prirodnijim, neprisiljenim, al badava se mučio. 
On je možda htio povesti s njome srdačan razgovor, 
al nije mu polazilo za rukom. 

Njeno je duševno stanje bilo napeto : nad 
svim mislima, koje bi joj dolazile časimice, i nad svim 
dojmovima prevladalo je u njoj grozničavo iščeki- 
vanje onoga, što ima doći... 

I ona se tako u to uživjela, tako se tomu pre- 
pustila, da je kao iz daljine slušala sve one glasove 
i razgovore oko sebe, sve joj se to činilo, kao da je 
od nje daleko, daleko... Baš isto tako kao i sad, 
kad se već vozi u fijakeru u svoj novi dom. I sad joj 
još zuje u ušima oni razni glasovi i nemirni žamor 
svatova, ali kao iz daleka. U onom drndanju fijakera 
po neravnoj cesti činilo joj se, kao da čuje onu sva- 
tovsku svirku, a časimice kao da su joj dolazile do 
ušiju i pojedine riječi razigranih svatova. 

Bila je tiha vedra jesenska noć. Na nebu sjalo 
puno i nasmijano mjesečevo lice, a njegov se meki 
srebrnasti sjaj razlio po cijeloj ulici, po krovovima, 
po ogoljelu drveću, na kojem još ovdje, ondje po- 

drhtava od majušnoga i nestašnoga vjetrića po koji 
zakasnio list. Zrak je bio hladan i svjež. 

Njih dvoje nije ništa govorilo. Oboje je kanda 
osjećalo znamenitost i veliko značenje trenutka, koji 
je nadošao, pa su se kao bojali narušavati ga. On ju 
je zagrlio desnom rukom ispod pleda, kojim se ogr- 
nula, a lijevom je držao njezinu ruku, koja je bila 
stisnuta u uzanu rukavicu. ' 

Danka su Vukotića zaokupili drugi osjećaji, koji 
su bili posve drugačiji od njezinih ; njega su obuzi- 
male druge misli. On se sav žario nad mišlju, da je 
ova lijepa punana ženica, koju sad drži u svom za- 
grljaju, sva njegova, uživao je u spoznaji, da ona od 
sad samo njemu pripada i nikomu drugomu. Srce 
mu je bilo prepuno toga osjećaja, bilo mu je, da klikće 
od zanosne sreće. Sav je strepio i drhtao od velikog 
uzbudjenja. A pomisao, da je blizu čas, kad će je 
uvesti u svoj dom, gdje će biti posve sami, gdje će je 
moći po volji ljubiti i milovati, gdje će spoznati sve 
dražesti i čare njene mladosti i ljepote, — ta je po- 
misao sve više i jače raspaljivala u njem onu silnu 
vatru, koja je i onako u njem plamtjela. Sav: je gorio. 
I on ne bi bio smogao riječi, sve kad bi i htio, da joj 
iskaže, što je osjećao u tom času, pa ju je samo jače 
pritiskao uza se i sve jače se opajao mirisom njene 
kose i njene jedre puti, koja je sva odisala svježinom 
i mladošću. 

Ona tajinstvena tišina, koju je prekidalo samo 
jednolično topotanje konjskih kopita po cesti, zano- 
sila je njihove duše i činilo im se, kao da lebde nekud 
daleko, daleko u beskrajnost. ... 

I oni su se tako zanijeli, tako su se prepustili 
tomu lagodnomu čuvstvu, da su se oboje čisto pre- 
nuli, kad je kočija najednom stala. 

— Eto nas kod vašeg kvartira ! — rekne kočijaš. 

Danko brzo skoči s fijakera i skoro ponese iz 
njega Anku, koja mu silazeći pružila ruku. 

Čim je fijaker stao pred kuću, odmah su se stala 
otključavati i otvarati kućna vrata, a na njima se 
začas pojavi njihova gazdarica, odebela i pristala 
crnomanjasta žena nasmijana lica. 

—— Dobro došli, dobro došli ! Izvolite samo ovuda. 
Reko' : moram ja dočekati moje nove stanare i prva 
ih pozdraviti, kad dodju. Ja ću vam posvijetliti ... 
Tako, tako. 

— Hvala vam, draga gospodjo, nemojte se tru- 
diti ! 

— Ne, ne, nema tu nikake hvale. Samo vi uz- 
mite ovu lampu u svoj stan, da ne morate tu šeprtljit 
u mraku, dok ne upalite svoju. A sad : laku noć ! 
Ako vam još šta treba, samo recite. 

— Ne, ne, ništa ne trebamo. Hvala vam na 
brizi. 

— O, baš mi je drago. Al laku noć! Ne ćuvas 
zadržavati. 

I ona smiješeći se ode ostavivši na hodniku lampu. 

Danko i Anka udju u svoj stan, u kojem je sve 
mirisalo po novini, a pokućstvo, nedavno kupljeno, 
sve se sjalo i blistalo. 


II. 


Danko je Vukotić bio sin siromašnih roditelja, 
koji su živjeli u malom slavonskom selu. Trošna 
mala kućica, s koje su turobno gledala dva sitna pro- 
zorčića, malena avlija sa stajom, u kojoj su bila dva 
jadna kljuseta, i još komadić zemlje — to je bio cio 
imetak Dankova oca. 

Stari je Vukotić, videći kako seljak teško živi, 
a osobito, koji nema zemlje kao on, odlučio, da sina 
da u školu, I kad je dječak svršio pučku školu, odveze 
ga u grad, da ga upiše u gimnaziju. 

— Ne ćeš se ti 'vako patiti, moj sinko, ko što 
se ja patim, — govorio mu je putem. — Samo budi 

dobar i svakome pokoran. Znaš, kako se ono kaže : 
umiljato janje dvije ovce sisa. 

Dječak je slabo shvaćao smisao tih naputaka 
očevih, nije mnogo na njih ni pazio. Sav je gorio od 
nestrpljivosti i želje, da vidi taj grad i tu gimnaziju, 
pa one velike kuće, o kojima je čuo. pripovijedati od 
svojih seljana. 

Ali on se ipak držao tih naputaka očevih, ma 
da na njih nije ni mislio,i bio je uistinu svakomu po- 
koran, pred svakim je strepio. To mu je bilo u krvi, 
Odgojen u sirotinji i u mizernim prilikama, postao 
je plašljiv. i stidljiv. Takav muje bio i otac, od kojega 
je i baštinio tu ropsku ćud. 

Danko je dobro osjećao i uvidjao, da mora samo 
svome vladanju zahvaliti, što se provlači kroz škole. 
I on je nastojao, da se što više umili profesorima. 
A osim profesora nastojao je da ugodi i svojim 
kolegama, a nije drukčije bilo ni u njegovu privat- 
nom životu. I tu se valjalo mnogomu pokloniti, mno- 
gomu poljubiti ruku. Otac ga nije mogao odijevati 
i namirivati sve njegove potrebe. Zato se morao sam 
skrbiti, da se protuče kroz život. Netko mu dade kakav 
stari iznošeni kaput, netko hlače, a tkogod se opet 
smiluje, pa ga ugosti ostacima sa svoga stola. A za 
sve to valjalo je plaziti i klanjati se, biti pokoran i 
ljubiti ruke. 

Iza mature dodje u porezni ured, gdje je postao 
vježbenikom. Ubrzo je postao činovnik. Nekoliko su 
ga puta premještali, a sve ,,službe radi", da steče 
više iskustva u svojoj struci. Svi su njegovi ,,pret- 
postavljeni bili vanredno zadovoljni njime i sma- 
trali ga sposobnim mladim čovjekom, koji ima ,,bu- 
dućnost.'* 

S .Ankom  Kalićevićevom, svojom suprugom, 
upoznao se, nema tome ni pune dvije godine. Ona 
je bilaizimućne gradjanske obitelji. Otac joj bio po- 
sjednik. Držao je negda gostionicu, koja mu je nosila 

i išnji dobitak, tako da se prilično obogatio. 
"oi A pritisle godine, napustio je gasi 
pa nakupovao za uštedjeni novac zemlje i om sad 
stao se baviti gospodarstvom, koje mu je ota 
predovalo. Osim Anke nije imao djece. Zato e či 
pažnju posvetio njezinu odgoju, pa je Anka 
ila licej. ' ' 

dii oke i ii skladnih oblika i rupa e 
zapinjala za oko, a osobito njeno držanje. . id 
mirni ali odmjereni hod, njezin pogled i cijela p 
java njena budila je u svakomu štovanje. zesa 

Anka se teško priučila na svoj novi na Z 
vota, otkako je ostavila licej. Ništa je X“ = ek 
ljavalo. Sve joj je bilo tako preobično i dosa ai 3 
najviše ju je mučilo, što nema s kime pva ka 
varati. Jedina joj je i najmilija zabava sa : J e. 
Za nju je upravo bio blagđan, kad se mogla zadu ia 
u kakvu zanimljivu Benko tako su joj pr 

i i mjeseci, vukle se godine. y 
i a za to vrijeme ostala kokaina 
mlade ljude. Mnogi je i mnogi nastojao, da a1 9 je 
njenu sklonost ; znali su, da je »dobra por a. : la 
usto još lijepa i obrazovana. no is 
je i prosila u njenih roditelja, ali ona nije htje : s, ka 
ni za jednoga, jer joj se nije nijedan svidjao, sa s. 
nije odgovarao onom idealu muža, što ga Ka > 
sebi postavila u svojoj mašti 1 o kojem ooo a: 
Svi su ti ljudi bili tako svakidanji, tako obični, 

še. : 

I) aid se Vukotićem aa ba se 

j ijateljice. On joj se nije nimalo Svidio. V1i- 
djela g jadna obična mlada čovjeka, koji bags 
drži do sebe i dosta se uredno oblači, a da nije p sa 
tjerani kicoš. Ono njegovo široko lice sa jim 
smedjim očima i dva mala brčića, koja pijane Pie 
zafrknuta, nego su kao prilegla uz usnicu, Ki Masa 
čovjeka dobroćudna, ali nimalo zanimljiva. : 


48 


-"——_——a.--.-—d————————————— 


upoznavši se s njime, nije na njega svraćala nikakve 
pažnje, ma da se on trsio, da obrati njenu pozornost 
na se. 

On je vrlo često šetao ispred njenih prozora i 
čeznutljivim okom gledao, hoće li se ona pojaviti na 
prozoru. Pa ako bi ona onda baš slučajno pogle- 

odala na prozor, on bi se duboko naklonio skinuvši 
šešir i nasmiješivši se, a onda i opet otišao svojim 
putom. 

Ona mu se odmah vanredno svidjela. Ne može 
se reći, da se odmah u nju zaljubio, jer on nije bio 
od one vrste ljudi, koji znadu iskreno, silno i stra- 
Stveno, čitavim svojim bićem ljubiti. On je u njoj 
vidio lijepu i zdravu djevojku, obrazovanu, koja 
obećaje, da će biti krasna žena i uz koju se čovjek 
može naužiti. Zato je odmah pomislio, čim se s njome 
upoznao : ,,Ovo bi bila krasna žena za mene !' 

Anka je i preko svoje volje morala svraćati 
pažnju na njega. One njegove svakidašnje šetnje kraj 


njenih prozora i zvirkanje u njih nije moglo izmaći 


njezinu oku, S početka se skoro ljutila na to, no 
poslije joj je bilo sasvim svejedno ; privikla se, a na- 
pokon ju je i zabavljalo promatrati ga. 

Jedamput se Anka vraćala iz dućana, kamo je 
bila otišla po neke sitnarije za sebe. Čim je izašla na 
ulicu, odmah se našao pred njom Danko Vukotić. On 
je dugo iščekivao zgodu, da se može s njome sastati 
i razgovarati, a nije mu se nikako nadala. 

Bilo je oko 7 sati pred veče. Vedri se ljetni dan 
Primicao kraju. Ona teška omara i vrućina, što utje- 
ruje u sva uda pospanost i umornost, stala se gubiti 
i jenjavati. Sunce se nagnulo k zapadu, a meki mu 
traci ogrlili krovove kuća i razasuli se po vršcima 
na drveću. 

Danko Vukotić, kako je bio iznenadjen i raz- 
dragan, kad je spazio Anku, skoro se spotaknuo o 
maloga šegrta, koji jeiz male posudice polijevao pločnik. 

Anka nije mogla, da se tomv ne nasmije. On je pozdravi 
i odmah doda : 

— Kako sam sretan, da vas opet vidim, gospo- 
djice ! Ako mi dopustite, da vas otpratim, brojat ću 
ovaj dan medju najugodnije u svom životu. Dopu- 
štate li? 

-—— Kako vas volja, bit će mi drago. 

Neko su vrijeme išli šuteći. Danko je bio u maloj 
zabuni i mučio se i mozgao, kako da započne raz- 
govor. Onako u vjetar govoriti nije mu se dalo, a da 
ono rekne, što joj je namislio reći, nije se pravo usudio. 
Anka prva započne : 

— Vama se, gospodine, jako svidja šetati po našoj 
ulici. Svaki dan vas vidim. ; 

— Svidja mi se ili ne, nešto je drugo što me 
onamo vuče, ali kako da vam reknem.,. On se za- 
plete i ušuti. Onda najednom digne glavu i pogleda 
Anki ravno u oči i rekne sasvim nesmeteno : 

— Govorit ću sasvim iskreno, gospodjice, i molim 
vas, da me saslušate. Vi se meni svidjate, eto, to je! 
Zato prolazim svaki dan kraj vaših prozora u želji, 
da vas vidim, zato sam vas i sad čekao. Ej, kad bih 
se smio nađati... [Kad biste vi htjeli poći za me, 
postati mojom ženom, ja bih se rastopio od sreće | 

On je to sve rekao tako prirodno, nesmeteno, bez 
zapinjanja. I sam se čudio svojoj hrabrosti, čudio se, 
kako on to sad sigurno i otvoreno govori. U tom 
času je osjećao, da mu je baš odlanulo, da mu je lakše 
pri srcu. 

Anka je bila iznenadjena. To nije očekivala, Ona 
ga pogleda udivljeno, a onda rekne gledajući mu 
ravno u lice : 

— Ne, gospodine ! To ne može nikako biti, ne 
može. Oprostite ! še: 

On je bio kao ofuren, Ovaj njezin kratki odgovor 
porazno je djelovao na njega. I on nije znao, kako bi 
dalje vodio razgovor. Zato su išli šuteći sve do Ankine 

kuće, gdje mu se ona sasvim hladno preporučila i 
iščezla za kućnim vratima. 


III. 


. Poslije toga dana, kad joj se očitovao Danko Vu- 
kotić, Anka nije mogla da ne misli o njem. Ljutila se 
sama na se, što joj on i protiv njezine volje dolazi 
u pamet. 

Ovaj joj Danko Vukotić, za kojega sene može reći 
da je pristaliji imožda duševno premoćniji odnjenih 
predjašnjih prosaca, uza sveto nikako ne ideiz glave. 

. Možda je to bilo i zato, što je ona već odavno 
prošla one bezbrižne godine, u kojima nazivlju dje- 
vojku mladom, smatraju je zamamljivom i uporedjuju 
s ružinim pupoljkom. U tim se godinama sve uzima 
na laku ruku, ne prosudjuje se i mnogo ne razmišlja 
a nijedan neugodni dogadjaj ne ostavlja u duši dub- 
ljega dojma. Sve to razgali ona vedrina bezbrižne 
mladosti, koja ne poznaje skrbi. , 

Ali sad ona, kao zrela djevojka, osjeća i znade 
da je 1 to jedan od znatnijih momenata u njezinu 
životu, ma da se na prvi pogled čini, kao da je bez 
značenja i važnosti, a usto se još onako čudno i ne- 
obično dogodio, Kajanja ona nije ni izdaleka osjećala 
u svojoj duši, ni išto, što bi bilo nalik na kajanje. 
Nju je naprotiv uznemirivalo i ljutilo, što još uopće 
i misli o tom Danku Vukotiću. Ona se gledala za- 
baviti drugim mislima, čitanjem i poslom, ali načas 
bi joji opet došao na um Danko i njegovo očitovanje 
I razmišljajući o njemu morala je priznati, da joj se 
svidja ona njegova iskrenost i prostođušnost, kojom 
Joj se očitovao bez velikih fraza i ceremonija. Oni su 

drugi činili to drugačije : oni su gledali da najprije 
Priprave.sebi teren, a usto nisu dolazili sami u pro- 
sidbu, već Su se najprije preporučavali po drugima. 
A ovaj to čini sam ; sam hoće da rješava svoju sud- 

binu. I kako je onaj dan bila iznenadjena i upravo 
neugodno dirnuta tim njegovim postupkom, tako joj 
se to sada svidjalo, sada, kad o tom hladno razmišlja. 

Iza nekoliko dana pripovijedala je o tom svojoj 
materi. 

Njih dvije su sjedile za okruglim stolom same u 
sobi. Anka je čitala nekaku pripovijest i svaki čas 
odlagala knjigu, pa se predavala mislima. Stara je 
Kalićevićka plela čarapu. Ruke su joj se okretno 
gibale i činilo se, kao da se igra onim iglama. 

— Poznaš li ti ovoga činovnika kod poreznog 
ureda, Vukotića? — zapita Anka dignuvši glavu i po- 
gledavši svoju mater. 

Stara Kalićevićka metne svoje pletivo na krilo, 
pa se zagleda u svoju kćer, a onda rekne : 

— Poznam, poznam. A zašto to pitaš? 

— Neki dan me je pratio kući i zaprosio. 

— A ti? Šta si mu rekla? 

— Odbila sam ga. Ž 

Stara je Kalićevićka neko vrijeme šutjela kao 
da misli. Njezino lice, na kojem su se već stale javljati 
bore, izgledalo je zabrinuto, a taj je izraz još više 
povećavao onu uvenulost, koja se i bez toga očito- 
vala na tom licu. Već je zazinula, da nešto rekne, 
a onda se kao predomisli, pa uzme s krila svoju ča- 
rapu i nastavi dalje plesti. 

Anka je bila nezadovoljna i nestrpljiva. U njoj se 
sad javila želja, da čuje, što će matinato reći i što 
ona o tom misli. I skoro joj je bilo krivo, što se nije 
ni jednom riječju izjavila, kako sudi o tom njezinom 
postupku. I nije se mogla suspreći, a da ne rekne : 

— A što ti veliš na to? 

— Što ja velim?! Ne znam ni sama, šta bih 
rekla. Ja mislim, da bi bilo bolje, da si malo raz- 
mislila, jer više puta se čovjek prenagli. Toga sam 
mladića čula samo hvaliti. Svi, koji ga poznaju, kažu, 
da je valjan. Pa onda, čula sam, da se dosta napatio 

kao djak, ali ipak je izdržao. Sam se je školovo. 
Mnogo je to reći! Takve ljude ja poštujem, koji 
svojim trudom i mukom, bez ičije pomoći, postanu 
nešto. To su ti uvijek valjani ljudi. 

Obje su zašutjele, Anka se zamislila. Ovo, što je 
mati rekla o Danku Vukotiću, malo je djelovalo na 
nju. I njoj se sad činilo, da to ipak nije običan čovjek. 
Mnogo joj se svidjalo i gotovo joj imponiralo to, što 
se on sam školovao i sam se bez ičije pomoći uspeo 
i došao do nečesa. I sad joj je bilo malone žao, što 
je bila onako hladna s njime. . 

Onda je još jednom u duši sebi predočila onu 
situaciju, pa njega, onako prostodušna i iskrena, 
s onim širokim licem i smedjim očima, koje odaju 
čovjeka dobroćudna, — pa je baš poželjela, da se još 
jedamput s njime porazgovori. Nije joj bilo na pa- 
meti, da porekne ono, što mu je već rekla ; ali je ipak 
htjela i željela, da nekako ublaži onu hladnoću, 
koju je on sigurno oćutio u njezinu držanju i njenim 
riječima. Bila je uvjerena, da je on sigurno poradi 
toga potišten i da trpi. I njezino meko i tankoćutno 
žensko srce bilo je gotovo, da ga požali. 

Ona je odsad još češće mislila na njega i za- 
nimala se za nj. 

Još se nekoliko puta s njime sastala i razgova- 
rala, ali sada je bila mnogo prijaznija i nalazila je 
za njega i toplih, prijateljskih riječi. 

I s vremenom se razvio izmedju njih poseban, 
prijateljski odnošaj. Svaki put, kad bi se s njime raz- 
govarala, bilo joj je ugodno. Osobito je rado i s osje- 
ćajem samilosti slušala, kad bi joj pripovijedao o svojoj 
prošlosti, o svom djakovanju prepunom patnja i 
stradanja. A on je to pripovijedao na svoj način, 
tako, da to nije moglo ostati bez dojma. 

Dani su prolazili, a njih dvoje nijesu više bili 
tudji jedno drugom. Polako je nestajalo u Anke one 
ravnodušnosti prema Danku. On joj se ukazao u 

drugom svijetlu, gledala ga je odsad drugim očima, 
našla je na njemu nešto zanimljivo, nešto ju je k njemu 
privlačilo, 

On je stao dolaziti i u njihovu kuću na razgovor. 
I kad ne bi došao, činilo joj se, kao da joj nešto fali, 
i onaj joj je dan bio prazan, tekao je sporo. Ne može 
se reći, da ga je ona ljubila. Ona nije osjećala nikakvoga 
čeznuća, kad ga ne bi bilo uz nju, i nije mnogo o 
njemu u takvim momentima mislila ; isto tako nije se 
rastapala od sreće, kad bi došao ; tek joj je bilo ugodno. 
Ugodno joj je bilo s njime čavrljati i slušati njegovo 
pripovijedanje o njegovu djakovanju i patnjama, koje 
je preturio. Njegova joj je privrženost godila i po- 
većavala one simpatije, što ih je osjećala za njega. 

I onda je došlo posve neopazice, prirodno, samo 
od sebe, da ju je on i po drugi put zaprosio. Ali ga 
ona sad nije odbila, nego je odmah bez daljnjega 
razmišljanja pristala, da bude njegovom ženom. 
Osjećala je, da je vežu s tim čovjekom, ako već ne 
ljubav, a ono iskreni prijateljski odnosi, i njoj se 
činilo, da će moći s njime mirno i ugodno proživjeti 
svoj vijek. 

IV. 

Prošlo dvije godine, otkako su se uzeli Danko 
Vukotić i Anka. Dvije godine! Kratko je to vrijeme, 
a što se sve dade u njem iskusiti, proživjeti ! 

Anki se to vrijeme, otkako je udata, nije činilo 
ni prebrzo ni presporo. Samo joj nije to vrijeme 
proteklo onako, kako je ona mislila, nije joj proteklo 
zanimljivo, nije nijedan dan odgovarao njezinim že- 
ljama, nije nijedan dan bio onakav, kako je ona za- 
mišljala. Ovakav bračni život, kakav je ona proživlja- 
vala, nije ni izdaleka odgovarao onomu, što ga je ona 
sebi u duši prikazivala, kad se odlučila, da podje za 
Danka Vukotića. Ona se nadala nečem drugomu, 
nečemu, o čemu ni sama nije pravo bila na čistu ; 

samo je osjećala, da u ovom njezinom sadašnjem ži- 
votu nema toga nečesa, što sama ne zna pravo ob- 
jasniti, ali dobro osjeća, da toga nema i da ne zna, 
hoće li biti. 

Pa i on — Danko — sasvim je drugi čovjek, 
nego što je ona mislila. Ona ga je onda, kad je pri- 
stala, da postane njegovom ženom, sasvim s druge 
strane gledala, površno. A sad, kad ga dobro poznaje, 
sad vidi sve njegove nedostatke, sad ga je proniknula, 
i njegov joj se karakter pokazao u pravoj slici, 

Danko doduše nije bio prema njoj drukčiji nego 
prije, nije se ponašao možda hladnije ili ravnodušno ; 
on je i sad kao i prije gledao, da joj čini po volji i da 
joj ugadja, gdje samo može. 

Ali ona nije u njemu našla čovjeka, koji bi je 
potpuno shvaćao i razumio, koji bi gledao život 
istim okom kao i ona. Ona nije mogla biti prema 
njemu iskrena ; pa što su dulje zajedno živjeli, sve se 
više tudjila od njega. 

One njegove priče o teškim danima, koje je kao 
djak kubureći sproveo, sad je već nijesu više mogle 
zanimati, jer je sve to toliko puta čula. A to je baš 
i bilo jedino, što ju je k njemu privuklo ; ta je nje- 
gova, donekle romantična, prošlost i učinila, da je 
postao za nju malko zanimljiv. A drugo ništa na 
njemu nije bilo, što bi moglo učiniti, da joj se u srcu 
probude kakva čuvstva za njega. 

U društva nije zalazila, jer je društvo, s kojim 
je mogla općiti, nije zanimalo. O tom se brzo uvje- 
rila. Već prve godine braka upoznala se skoro sa 
svim činovničkim obiteljima. Ali sva su je ta poznan- 
stva slabo zanimala. Svi su ti ljuđi bili svoje posebne 
vrste, kojoj ona nije odgovarala, i zato joj nikako 
nije moglo biti ugodno u njihovu društvu. Osjećala je, da 
nikako ne pristaje medju njih. 

Anka nije našla u svom bračnom životu ništa, 
što bi je veselilo. Za nju je bio taj njezin bračni život 

bez sadržaja, prazan i pust. Ta bi pustoš možda ne- 
kako bila snosljiva, ispunila bi seu neku ruku, da su 
njih dvoje imali djece. Ne može se reći, da je ona čez- 
nula za djecom, ali ipak joj se činilo, da bi joj onda 
život imao bar neku svrhu i smisao, činilo joj se, da 
bi onda lakše podnosila ono razočaranje, koje "ju je 
zadesilo u braku, manje bi promatrala taj svoj braćni 
život i ne bi toliko opažala nedostatke u njemu, manje 
bi razmišljala i prosudjivala. Onda bi posvetila svu 
svoju pažnju djeci i baveći se njima zaboravila bi 
svoje duševne rane. 

A ovako se nije mogla oteti prosudjivanju svoga 
života. I što ga je dulje kritičkim okom promatrala i 
razmišljavala o njemu, to ju je sve imanje zadovo- 
ljavao ; sve se više osjećala nesretnom, sve više je 
uvidjala, kako je nesmotreno razorila svoju životnu 
sreću i zadovoljstvo. 

Najviše ju je boljelo, što za ovaj život, koji pro- 
vodi, nije mogla nikoga okriviti do samu sebe, što je 
samoj sebi morala prebacivati nepromišljenost, koja 
je bila uzrokom, da sad proživljava ovakve dane. I 
ništa, a ma baš ništa joj ne preostaje do tupe i bes- 
krajne rezignacije . 

Sve to je ona u sebi proživljavala, sve to je samo 
ona znala, i usto trpjela, silno trpjela, ali nikomu 
to nije otkrila, nikomu se nije povjeravala. Pa komu 
da se povjeri? Roditeljima? Oni je ne bi shvatili. 
Njemu, — Danku Vukotiću? On bi je možda i ismijao ; 
pa ako baš ne bi bilo to, on isto tako ne bi mogao 
pojmiti taj njezin nutarnji svijet, sve te njezine du- 
ševne jade. ' 

Pa odakle da on to i pojmi, — on, zasukani mali 
birokrata, koji samo gleda, kako će ugoditi svojim 
,,pretpostavljenima"“ u službi i kako će biti ,,una- 
prijedjen"?! I sad joj je izniknuo pred očima taj 
njezin suprug Danko onakav, kakav doista i jest, 
kako ga ona sada poznaje, sa svim onim njegovim 

uskim duševnim horizontom — i ona ga je u duši 
požalila, a i sebe je morala požaliti, što je odabrala 
takovoga čovjeka za muža. Pa kad su joj već udarile 
misli tim pravcem, onda se sjetila i jedne scene, koju 
je negdje prije doživjela. 

Bila je nedjelja. Ljeto. Ali ne ono kasno vruće 
ljeto, kad sunce hoće sve da sažeže i spali, kad na 
ulici ne možeš da otvoriš oči od one zapare i prejake 
sunčane svjetlosti, kad ti sva uda klonu i mlitave — 
ne, već ono umiljato i ugodno ljeto, koje je tek pre- 
uzelo imperij od proljeća. Rascvale se ruže u grad- 
skom vrtu, zašarenili se od raznolika cvijeća nasadi 
u njemu, a stari kesteni odavno već prolistali, pa pu- 
stili debeli hlad. I sve nekud miriše, sve odiše svje- 
žinom, sve je nekud jogunasto i mlado. 

Danko i Anka zaputili se u šetnju u gradski vrt. 
U paviljonu svira vojnička glazba, a šarena se svje- 
tina komeša prolazeći putovima i stazama po vrtu. 

Danko i Anka su malo razgovarali na toj svojoj 
šetnji. Ona mu se ovjesila o ruku i zamišljeno slu- 
šala vojničku glazbu. 

Najednom joj Danko ispusti ruku i stane se sme- 
teno klanjati jednom gospodinu, koji je išao prema 
njima. Danko se sav zacrvenio u licu kao kakav 
dječarac, kao djače, kad ga učitelj zatekne ukakvom 
nedopuštenom činu. 

Anka se naljutila na Danka što ju je ostavio 
postrance. I kad je onaj gospodin već prošao kraj 
njih, rekne mu ona : 

— Stid te bilo, da se tako ponašaš, kad ideš 
sa mnom | 

— Ali zašto? — pitao je Danko smeteno, 

— Pa ti još pitaš: zašto? Zašto si me ostavio 
i stao se onako ponizno i glupo klanjati pred onim 
gospodinom? X 
— Ta to je financijalni ravnatelj, — rekne sasvim 
tiho Danko, upravo šapćući, a u njegovu se glasu oči- 

tovalo silno poštovanje i kao neki strah. I onda se 
plaho okrene, da vidi, da li ,e gospodin ravnatelj već 
odmakao. : 

— To je meni sasvim svejedno, tko je taj go- 
spodin, — upade mu u riječ Anka. Ali tvoje je po- 
našanje i smiješno i glupo. A zašto si tako pocrvenio 
kao kakav dječak? Ili te je možda stid pred tim go- 
spodinom ravnateljem, da si oženjen? Pa još me ovako 
ostaviti samu postrance ! 

Njoj se lice zažarilo od srdžbe, a oko joj je sijevalo. 

Ali Danko je i opet govorio onim istim glasom, 
koji je prelazio u šapat : 

— Ali, zaboga, razumi, to je financijalni rav- 
natelj ! 

— Nek je financijalni ravnatelj, — rekne Anka 
još uvijek ljutita. Ti se ne bi ovako vladao, da me 
i malo štuješ. 

A Danko je još uvijek onako crven samo govorio : 

— Ala si čudna! Ta kako ne pojmiš?! 

Onda su dalje išli šuteći. Anka je bila srdita i već 


ju je prošla volja za šetnju, pa je izjavila, da želi . 


kući. I otišli su kući, a nju još uvijek nije ostavljala 
srdžba i ono teško čuvstvo poradi povrijedjena ponosa. 
I sad, kad se sjetila toga, vraćaju joj se i sva ona 
čuvstva, koja je onda osjećala, i sve one misli, koje 
su joj onda nalijetale u glavu. 
Onda joj se Danko činio tako nizak, tako malen, 


spoznala je svu servilnost njegova karaktera i uzani 


okvir njegova shvaćanja, vidjela je u njemu čovjeka, 
kojemu je zastrt vid, koji ne razmišlja o pravima io 
dostojanstvu čovjeka. 

Nju je vrijedjala i boljela ta spoznaja. Kadikad 
opet, dok je tako razmišljala, činio bi joj se tako ku- 
kavan i bijeđan, tako vrijedan sažaljenja. Iona ga 
je onda u duši žalila, što je takav duševni siromak, 
a i sebe je morala požaliti, što joj je sudbina svezana 
s takvim čovjekom. 

V. 


Sto su dulje zajedno živjeli Danko i Anka, to 
je ona bivala sve nezadovoljnija, i sve se više otu- 
djivala Danku. Osjećala je, da je izmedju njih dvoje 
pukao neki jaz, ali nije ni pomišljala, zako bi ga pre- 
mostila, jer je bila uvjerena, da ga nije moguće pre- 
mostiti. Opreke u mišljenju i u nazorima bile su kod 
njih tako velike i. jake, da se nijesu dale izgladiti. I 
tako je otprhnula iz njihovoga bračnoga života is- 
krenost i. prava intimnost, otprhnula je prije, nego 
li se mogla stalno ugnijezditi. X 

No Danko nije osjećao težine toga stanja, koje 
je zavladalo u njihovu zajedničkom životu. Njega 
nijesu morile nikakve misli, on nije mučio glave raz- 
matranjima o životu. Bio je potpuno zadovoljan. 
Njegovi su se ideali ispunili. Postao je činovnikom, 
za čim je tako težio ; ima sigurnu egzistenciju i nadu 
u još ljepšu budućnost, a usto se još i dobro oženio 
i time poboljšao svoje stanje. Upravo je uživao u 
pomisli, da mu mnogi zavide na njegovu lijepom i 
bezbrižnom životu, a bome i zato, što ima onako 
lijepu i zdravu ženu. O tom se uvjerio. ' 


Išao je on svaki dan poslije uredovnih sati, prije 
večere, na partiju taroka u onu gostionicu, gdje je 
kao neženja dolazio na objed i večeru. Za dugim 
stolom sjedilo je svaki dan u to vrijeme ondje stalno 
društvo, kojemu je i on nekoć pripadao. Bio tu neki 
umirovljeni kapetan, čovjek četrdesetih godina, neki 
bogati mesar, — postariji čovjek, — koji više nije 
tjerao svoga zanata, dva poštanska činovnika i pučki 
učitelj. ' 

Tu se pretresale malovaroške novosti, ogovarao 
se ovaj i onaj, dok se ne bi svi iscrpili, a onda bi na 
čas zamuknuli. U gdjekojem takvom času opće šutnje 
znao bi se kapetan zagledati u Danka, pa uzdahnuti : 


a) 

— O glikliher menč |! Da sam ja na tvom mjestu, 


ne bi se mijenjao ni s turskim carem ! Onako krasnu 
gospodju imati, ko što ti imaš. 

A Danko bi sav sjao od sreće i samo se zado- 
voljno smješkao zibajući se na svom stolcu. 


Anka je s početka Danku prebacivala, što ide 
svaki dan u gostionicu, i mnogo se poradi toga lju- 
tila. Ali kasnije, kad ga je progledala, kad je osjetila 
onaj jaz, što je izmedju njih dvoje puknuo, pa po- 
stala prema njemu posve ravnodušna, — onda se 
više nije ljutila poradi toga. Što više, njoj je sad bilo 
sasvim pravo, što ga nema kod kuće, osjećala se ve- 
drijom, lakšom. Jer njegova ju je blizina nekako 
stješnjavala. S njime nije imala o čem da govori, 
osim o običnim svakidanjim sitnicama, a to joj je 
bilo dosadno. A da povede s njime riječ o čem drugom, 
što nije sitno i svakidašnje, ili da mu stane povje- 
ravati sve ono, što ona proživljuje u svojoj duši, svoje 
teške misli i nezadovoljstvo sa životom, koji provodi, 
— to opet nije mogla, jer je bila uvjerena, da on nije 
tomu podoban. I tako je ona s dana u dan sve više 
osjećala, kako je Danko Vukotić za nju stran čovjek, 
od kojega ju nešta odbija. 


e 


Monotoniju Ankina života češće je razbijala 
njezina gazdarica, koja je katkad dolazila k njoj 
na razgovor. Bila je vesela i razgovorna žena ta njena 
gazdarica. Ni mlada ni stara, gospodja je Barčulićka 
— tako se zvala — pokazivala, da je veseli život. 
Bila je uvijek vedra lica i veselih nasmijanih očiju, 
u kojima se zrcalilo zadovoljstvo i bezbriga. Kad bi 
je vidio onako pristalu, crnomanjastu, u lagašnim 
suknjama i bijeloj naškrobljenoj pregači, kako se 
sva zapurena u licu žustro i okretno mota po ku- 
hinji spremajući ručak, nitko ne bi rekao, da je već 
prevalila četrdesetu godinu. 

Jedamput tako pred veče ode gospodja Barču- 
lićka k Anki, da joj dojavi ,,veliku novost." 

Bilo nekako pred božić. Vani je padala hladna 
i sitna kiša i monotono curila sa žljebova, što su na 
krovovima ; u žljebovima to je curenje tijano romo- 
nilo i muklo ječalo. 

Anka je sjedila u sobi kraj peći, u kojoj je veselo 
plamsala i pucketala vatra. Zamišljeno je gledala 
u plamen u peći i slušala ono monotono romonjenje 
kiše u žlijebu. 

Kad je unišla gospodja Barčulićka, Anka se 
čisto prenula. 


.— Oho! Sami? — rekne Barčulićka mjesto 
pozdrava. — Pa u mraku ? 
— Odmah ću upaliti lampu, — rekne Anka, 


a onda stane paliti šibicu, pa nastavi : 

— Sama, kako vidite. Uvijek sam vam sama. 
Pa da vam istinu kažem, i lijepo mi je ovako. Za- 
mislim se, zanesem se... 

— No čujete, to nije lijepo od vašega supruga, 
da vas ostavlja tako samu. Al ja ću mu već očitati 
prvom prilikom, — prijetila se u šali gospodja Bar- 
čulićka. Iza toga se sama, prije nego što joj je Anka 
dospjela ponuditi, da sjedne, zavali u stolac, pa od- 
mah nastavi : 

— Ah, moja draga gospodjo, taki su vam mu- 
škarci | Nije vrijedno govoriti. Znam ja to dobro. 
Svašta sam vam ja proživjela i iskusila. Nisam vam 
to dabome još pripovijedala. A što dai pripovijedam? 
Možete misliti, kako je to: živjeti uz čovjeka pi- 
janca, kakav je bio moj pokojni, — Bog mu duši 
lako dao! Bilo je i gorkih i teških dana. Dogadjalo 
se, da sam pred njim bježala u samoj košulji po noći 
u komšiluk. Koješta je bilo medju nama. : 

I ona se kao zamisli, a na licu joj se pojavi neki 
ozbiljni i kao strogi izraz, koji se čudno očitovao 
na tom licu i nije mu pristajao. Ali to je trajalo samo 

kratak čas, a onda ga odmah nestalo s njezina lica, 
i ono se preobrazi i njoj se povrati onaj veseli ton, 
a s lica joj i opet virilo zadovoljstvo. 

— Ej, da znate, kako se veselim božiću, kako 


jedva čekam, da dodje! — govorila je malo kasnije 
gospodja Barčulićka. — Dolazi mi brat o božiću. 
Zato sam i došla k vama, da vam javim tu novost. 
Danas sam dobila pismo. ,,Doći ću" — kaže — ,,da 


zajedno božićujemo''. Ej, dobar vam je on, dobar 
je! Nismo se već dugo vidjeli. Otkako sam udana, 
bio je samo jedamput kod mene. Onda je bio istom 
prvu godinu na sveučilištu. E, a sad je već svršio. 
Piše, da je već postao doktor medicine. Kako li, Bože, 
izgleda! Baš sam nestrpljiva; jedva čekam, da 
ga vidim. 

Gospodja se Barčulićka još mnogo hvalila svo- 
jim bratom pred Ankom. Ona ga je prikazivala kao 
čovjeka rijetkih sposobnosti. On je za nju bio najum- 
niji, najdarovitiji, najljepši čovjek, — ideal. I već 
se dobrano spustila noć, već su se odavna sokaci za- 
ogrnuli debelim mrakom, kad se gospodja Barču- 
lička sjetila, da je vrijeme poći kući. 


VI. 


Na badnjak je bila gospodja Barčulićka kao 
na iglama. Očekivala je i pod izvjesno držala, da će 
joj brat baš na badnjak doći, ma da joj nije točno 
javio dan svoga dolaska. 

I nije se prevarila. Nekako pred podne zatutnji 
fijaker pred njenom kućom i stane, a iz njega skoči 
mlad gospodin, kojemu se po izgledu moglo suditi, 
da još nije dosegao tridesetu. 

To je bio brat gospodje Barčulićke, mladi doktor 
medicine, Mihajlo Plančić. 

Čim je fijaker stao pred kućom, odmah izleti na 
kućna vrata gospodja Barčulićka i izljubi se s bratom. 

— 0, moj Miša! — govorila je ona. — Hvala 
Bogu, da sam te dočekala. Već sam se uplašila, da 
ne ćeš doći. Ali ajde unutra. 

— 0, Miša, Miša! — govorila je gospodja Bar- 
čulićka ulazeći s njime u kuću i gledajući zadivljeno 
u njega. — Kakav si mi ti to! Nekud sasvim drugi. 
Pa gle samo, kako je obrkatio i obradatio ! 

Iz njenih očiju, u kojima su se iskrile suze, od- 
sijevala je radost i udivljenje. I ona ga sva sretna 
povede u sobu. 

Popodne je Barčulićka došla s bratom k Vuko- 
tićevima, da ga s njima upozna. I Danko je bio kod 
kuće. Anka je u kuhinji sa sluškinjom radila i spre- 
mala za božić, pekla kolače. 

Barčulićka upozna svoga brata s Dankom, koji 
je bio u jedaćoj sobi, a onda ih ostavi same i ode k Anki 
u kuhinju. Već na pragu vikne smiješeći se : 

— Gdje ste, molim vas! Došla sam s bratom, 
da ga upoznam s vama. 

— 0, to je lijepo. Jako me veseli, — rekne Anka. 
— Izvolite u sobu! 

U sobi je Danko sasvim ozbiljno razgovarao 
s gospodinom doktorom o vremenu. Čudio se, da sad 
— o božiću — nema snijega, nego neprestano pada 
kiša. 

— Ito vam je tako, gospodine doktore, već 
nekoliko godina, — govorio je Danko. — Ta, molim 
vas lijepo, već nekoliko godina nemamo prave zime. 

— Istina, istina, — potvrdjivao je Plančić. 

— A jučer se pokazalo, kao da će se promije- 
niti vrijeme. Zapirio neki malo hladniji vjetar. Već' 
sam se bio poveselio, da će snijeg. Da ! Al opet ništa ! 

Nastane mala pauza. Danko je razmišljao, kako 
da opet započne razgovor, jer je smatrao svojom 
dužnošću, da zabavlja gosta; pogleda prema pro- 
zoru, kroz koji se vidjela blatna cesta na ulici, pa i 
opet nastavi s najvećom ozbiljnošću : 

_— A ma kakav je to božić, molim vas pa 
Mjesto da se bijeli od snijega, aono blato! kai sa 
gospodine dokotre, meni se i ne čini, da je. mm: 
kad nema snijega. nećaka valja reći: 

ijexa, kao da i nije božić, 
a E Dakako, dakako, vjerujem vam, — de Per 
je Plančić, a na licu mu se pojavljivala uz dosa 
nestrpljivost. še 

j ka i Barčulićka, . 

o ate vam je mie brat, — rekne Barču- 

i im su unišle njih dvije. š 
mr keg ini ustane i duboko se nakloni. A 

— Drago mi je, osobito mi je drago, — ija , 
je Anka, a sva je bila zažarena u licu od posla 

. ni .. . s 
24 Bila je osobito lijepa i zamamljiva u .. me ba 
Ono njeno vedro lice rumenilo se kao u zrele ja ei 
Bila je obučena u jednostavnu kućnu papriihi rama 
koje je navukla široku preform .. " nipsm 
cvjetićima. Neka osobita gracija očitovala Sd ev 

zinoj pojavi, koja je sva odisala mladošću iz +4 ok 
S Plančićeva je lica odmah nestalo jez i i 
dosade i nestrpljivosti, koji se na njemu sa jrakei 
razgovora s Dankom. Njega je upravo širine a ai 
ljepota. On nije očekivao, nije mislio, da će u g ma 
Vukotićki upoznati tako zamamljivo lijepu 
ženu, s tako harmoničnim oblicima tijela. udata 
Anka je bila razgovorna, živahna i vesela, e: 
da je upravo oduševila doktora češ kina 
veselom pojavom, s koje je dolazio neki dah svj , 
j i i mladosti. M 
Nie Plančić je uživao. Njegove su se oči me 
stano pašsle po njenoj mekoj, gustoj pio šo 
po onim jedrim obrazima 1 bijelom bje jota 
su na zatiljku porasle: fine kovrčaste pahulji ten 
komo su gutale one zamamljive obline pimp > 
Činilo se, kao da on pozorno sluša Ankine riječi, 

al/on se u istinu malo starao za smisao tih riječi, 
on je samo uživao slušajući onaj njezin zvonki alt 
i nasladjivao se njegovim zvukom, 

— Mila ženica! — mislio je u sebi gledajući 
je i sve je u njegovu srcu nešto kliktalo od dragosti. 

A i Anki je bilo ugodno. Ona je očekivala, da 
će u gazdaričinu bratu upoznati naduta mlada li- 
ječnika, koji silno drži do svoje učenosti i precjenjuje 
sama sebe, zato ju je ugodno iznenadilo, što se pre- 
varila u svom mišljenju. On joj je bio baš zato oso- 
bito simpatičan od prvoga časa, što je tako naravan, 
što nije pretjeran i afektiran u držanju ni u razgovoru. 

Pa i cijeli njegov izgled, čitava pojava njegova 
tako joj je simpatična. Ona puna, crna, kratko ostri- 
žena brada tako: lijepo pristaje njegovu zagorjelu 
mršunjavu licu; pa one crne oči tako su sjajne i 
kao da neka toplina i milina sipa iz njih. 

— Kako mislite sprovesti badnju večer ? — za- 
pita Anka Barčulićku i Plančića. — Izvolite doći 
poslije večere k nama na čaj, bit će nam ljepše. Doći 
će i jedan prijatelj moga supruga, poštanski činovnik 
Španovac. Ja se nadam, da ćete svakako doći. 

Barčulićka je nato oduševljeno zapljeskala ru- 
kama i prihvatila poziv. ž 

I Plančiću je to bilo drago, jer mu se pružala 
prilika, da duže vremena sprovede u društvu tako 
ugodne gospodje. Samo mu načas sunulo glavom ; 


— Što li ona misli? Možda je naumila zaplesti 
roman sa mnom?! 


. Ma da je i sam uvidjao, da je ta pomisao skroz 
neosnovana, ipak je godila njegovoj taštini i samo- 
ljublju. I on je s čuvstvom čovjeka sebirada pomišljao 
na odnošaje, koji bi se mogli zaplesti izmedju njega 
i Anke. Ali to je bilo samo začas. Onda se u duši 
nasmijao sam sebi i rugao se svojoj naivnosti. Ali je 
u tom času bio na čistu, da ga se Anka veoma ugodno 

dojmila. I on je praštajući se i opet pomislio u sebi : 
— Mila ženica | 


*k 
*# * 


Naveče, kad je Plančić s Barčulićkom došao 
k Vukotićevima, bio je već ondje poštanski činovnik 
“ Španovac. On i Danko sjedili su uz čašu vina i s naj- 
većim se interesom razgovarali o najnovijim pro- 
maknućima, koja su odavno izišla u službenim no- 
vinama. Anka se nije plela u njihov razgovor. 

— Nego čudim se, da je ovaj naš mladi pero- 
vodja kod županije Bratić tako brzo promaknut, — go- 
vorio je Danko gledajući u Španovca, kao da očekuje 
od njega razjašnjenja. 

— Presvijetli je s njime jako zadovoljan, voli 
ga, — rekne Španovac. 

— Alipak, ipak, mlad čovjek, — primjeti Danko. 
Španovac ne reče ništa, nego samo prodje rukom 
kroz kosu, a onda položi obje ruke preda se na stol, 
pa gledajući u Danka progovori : 

— Krasan je to čovjek, prekrasan čovjek ! 

— Tko to ? 

— Presvijetli gospodin župan. Znaš, amice, to 
ti je rijetkost. Ovako veliki gospodin, pa tako lju- 
bazan ! 

— Ta valjda ti nisi s njime u prijateljskim od- 
nosima ?! — upita ironički Danko. 

— 0, mi se poznajemo već odiavno, — rekne 
s nekim ponosom Španovac. Baš negdje prije sjedim 
ti ja s trgovcem Risom u ,,Centralu“ u restauraciji 
za vrijeme odmora. (Znaš,to ti je bilo na plesu ,,Cr- 
venoga Križa"). Sjeđimo mi tako, kad najedamput 
netko me potrepta po ramenu i rekne: ,,Servus, 
amice! Kako je?" Okrenem se ogledam, a to 
presvijetli. Znaš, boga mi, bilo mi je čisto neugodno, 
da ga nisam prvi opazio i poklonio mu se. Dakako, 

da sam odmah ustao i ispričao se, što ga nisam opazio- 
Ali on me samo i opet ljubazno potrepta po ramenu 
i zapita : ,,No, pa kako je? Kako je?" I — malo 


smo razgovarali. 


Danko nije ni najmanje vjerovao u istinitost 
tih Španovčevih riječi, ali ga je ipak slušao i držao 
se, kao da mu vjeruje. On je s velikom pozornošću 
gledao u ono Španovčevo nadđuveno i od pića na- 
breklo lice, na kojem su se osobito isticala dva izbu- 
ljena i vodena plava oka. 

Anka se neizrecivo dosadjivala uz njih dvojicu. 
Razgovor njihov nije mogla ni slušati, tako joj je 
bio ništetan. Svaki je čas ustajala i odilazila u drugu 
sobu, tobože da nešto donese, spremi, pa se i opet 
vraćala. 

. — Baš sam zbilja radoznao, kakav je čovjek 
taj doktor Plančić, — okrene Španovac razgovor na 
drugu stranu. 
ns. Krasan čovjek ! Vidjet ćeš. Siguran sam, da 
će ti se izvanredno svidjeti. 

Uto se začuje kucanje na vratima, a odmah 
zatim udju Plančić i Barčulićka. 

Čim su oni došli, Anka je odmah oživjela. 

S početka su svi razgovarali u rpu o običnim 
stvarima, a kasnije se društvo razdijelilo u dvoje. 
Barčulićka, Španovac i Danko igrali su se ,,velikoga 
duraka'? i usto se izvrsno zabavljali : bilo je tu šale 
i smijeha. 

— Steta, gospodine doktore, da ne znate igrati 
duraka, — govorio je Španovac, gledajući u svoje 
karte, a onda odmah doda, podignuvši oči s karata 
i pogledavši Danka : 

— Šta je tvoj ,,adut'' ? 

Plančić je odmah na početku, čim je netko 
predložio, da se kartaju, izjavio, da se ne zna kar- 
tati »duraka"', a osim toga da se u opće ne voli kar- 
tati, jer ne nalazi u tom nikakve zabave. Oni su ga 

dugo nagovarali, da se ipak društvu za volju karta, 
a onda su ga se okanili i pustili ga u miru. 

Iz obzirnosti prema njemu nije se ni Anka 
htjela kartati, jer je znala, da bi mu svakako bilo 
dosadno samome gledati, kako se drugi kartaju. 

Tako su se njih dvoje sami zabavljali. Brzo se 
razvio izmedju njih živahan razgovor. Odmah im 
je u početku bilo, kao da su već odavna poznati, 
tako su se osjećali svoji. 

Ona inu je, kao da joj je on stari znanac, pripo- 
vijedala o svom životu, koji sad provodi, o onoj gluhoj 
monotoniji, koja joj je dodijala. 

Ona ga je gledala tako toplo, tako prijateljski. 
Taj njezin pozorni iduboki pogled zanio ga je svega. 
A kad se društvo razilazilo, kad je polazio kući i 
praštao se s njome, ona ga i opet pogledala tim istim 
pogledom. 

Kad je došao u svoju sobu, on je lijegajući u 
krevet pomišljao na taj njezin pogled i razmišljao 
o njemu. I snivao je o tom pogledu, snivao je o nje- 
zinoj zlaćanoj kosi i o onom jedrom, zamamljivom 
tijelu... 


VII. 


Prošlo nekoliko dana. Plančiću je prolazilo vri- 
jeme hitro, upravo neopaženo. Samo se čudio, kako 
mu prolaze dani vedri i veseli, preko njegova oče- 
kivanja. Polazeći iz Beča nije ni iz daleka slutio, da 
će ovdje naći nešto, što će ga preobraziti, oduševiti. 
Badava tajiti ; sad je bio na čistu : Anka se njemu 
mnogo svidja, ona ispunja velik dio njegove “duše. 
Svako jutro, jedva što ustane, a više puta još u kre- 
vetu, misli na nju ; ai po danu, kadgod je prepušten 
sam sebi, ona zaokuplja njegove misli. Plančić je 
dobro uvidjao i osjećao, da to nije ona mladenačka 
zanesena ljubav ; od takve je ljubavi bio on daleko 
i sam bi se sebi činio smiješnim, kad bi se u njemu 

makar i na čas stala javljati slična čuvstva. Ali on je 
ipak ljubio Anku iz puna srca, koje kipi od mla- 
dosti i jedra života, ljubio ju je vatrom zdrava i snažna 
muškarca, koja vrije u njemu od razbuktjele mla- 
dosti. I odsad mu je bio svijet i život vedar, jasan, 
ružičast. Sve ga je sad veselilo, sve kao da mu se smi- 
ješilo, a volja i želja za jedrim životom buktjela je 
u njemu. 

A Anka je upravo uživala u njemu, Već ona nje- 
gova sigurnost u držanju i govoru, ona samosvijest u 
sudjenju veoma joj se svidjela. A ion sam — po iz- 
gleđu i vanjštini — tako je pristao, tako ljepušast. 
Njoj je bilo tako milo i voljko u duši, kad je mogla 
s njime razgovarati. A kad je bila sama, uvijek je 
samo o njemu mislila. 


Gdjekad joj se tako sama od sebe nadala poredba 
s Dankom. On i Danko ! Kolike li razlike ! Danko, — 
ona sitna i prazna duša, što znade samo plaziti pred 
moćnijima od sebe, a usto još čovjek uskoga duševnog 
horizonta ; a on — ponosan i ozbiljan čovjek, u koga 
je sve sredjeno, sve na svom mjestu. 

— Kako da ga ne ljubim! — klicala je zanosno 
njezina duša. 

Slično čuvstvo nije još nitko probudio u njezinoj 
duši. To ju je čuvstvo napunjalo beskrajnom milinom, 
a katkad i tihom sjetom. Osjećala je, da je vezana, 
okovana. I onda je sama sebe prekoravala, što je to 
iz sebe učinila. A nemirne misli i dalje su kopkale 
i rovarile po glavi. Eto, da se nije prenaglila, da je još 
počekala, tko zna, kako bi bilo? ! 

On — Plančić, to je čovjek za nju, to je čovjek, 
koji odgovara onom idealu muža, o kakvom je ona 
kao djevojka sanjala! A ugrijana mašta njena do- 
vodila bi joj pred duševne oči zamamljive slike iz 
života u zajednici s njime, — s Plančićem. 


* * 
* 

Bilo je poslije četiri sata popodne. Kratki se 
zimski dan primicao kraju. Sunce već zašlo, a prvi 
se mračak stao hvatati i kao lagašna maglica oba- 
vijati zemlju. 


Anka je sama kod kuće. Sjedi na otomanu pod-. 


bočivši se na lijevu ruku i zanosi se mislima. U peći 
tiho plamti vatra,a taman se mračak lagano šulja 
u sobu i pomalo zaogrnjuje pokućstvo. 

Uto se začuje kucanje na vratima i začas u sobu 
udje Plančić. On je gotovo svaki dan dolazio k njojzi 
na razgovor. Anka mu veselo podje u susret, porukuje 
se s njime, a onda mu ponudi mjesto na stolcu kraj sebe. 

— Sami ste, kako vidim, — govorio je on sje- 
dajući. 

— Sama. 

Plančić ju pogleda s ushitom. Bila je u ružičastoj 
bluzi i tamnoj suknji, preko koje je pripasala šarenu 
pregaču. Sve je bilo tako jednostavno, a opet joj je 
tako krasno pristajalo, te se oko nije moglo oteti, 
da se ne pase po onom milom tijelu. 

— Upalit ću svijetlo, — zamalo rekne ona. 

— Nemojte, molim vas, — govorio je Plančić, — 
ljepše je sjediti ovako. Za mene vam je prava naslada 
sjediti ovako u sobi, kad se stane spuštati prvi mrak, 
a u peći lagano pucketa vatra. Ima u tom poezije. 
Zar ne?! 

Anka ga poslušala i nije upalila svijetla. A mrak 
je sve više dolazio u sobu i sve gušće zamatao po- 
kućstvo. ' 

Plančiću najednom stalo srce naglije kucati. Bio 
je uzbudjen. Obuzimala ga neka vrtoglavica od spo- 
znaje, da je sam u sobi s mladom i lijepom ženom, 
koju ljubi, za kojom čezne. I njega je sad sve. opa- 
jalo : i njezino lice i kosa njena i ona ružičasta bluza, 
kojoj se sad boja slabo i vidjela, i ona šarena pregača. 

A mrak se sve više šulja u sobu i kao da šapuće 
tiho i razbludno — — — — 

Plančić se najednom, da ni sam nije znao kako, 
našao kraj Anke na otomanu i stao je grliti i ljubiti 
kao bezuman. A ona se nije branila, ona je samo 
uzbudjeno drhtala i prepuštala se njegovu milovanju. 

Nijesu ništa govorili, ali su se razumjeli, jer su 
im srca govorila. Sve one slatke čežnje i nade, koje 
su ih prije obuzimale, sad su se ispunile i sva ona 
pritajivana čuvstva sad su probila u punom jeku, 
snažno. Sada su oćutjeli, da su obadvoje čeznuli za 
tim časom — — — 


VIII. 


Danko je došao kasno u noći kući. Bio je u onoj 
istoj gostionici, kamo je svaki dan zalazio. Taj je dan 
bio imendan kapetanov, pa se društvo dugo zadržalo. 

Danko je bio pripit. Ipak je unišao u sobu tiho 
i bez štropota, upalio svijeću u spavaćoj sobi, pa se 
stao sporo svlačiti. 

Anka je ležala u krevetu sa zatvorenim očima, 
ali nije spavala. Ona na Danka nije ni pazila, Za nju 
on nije više postojao. Ona je s nasladom razmišljala 
o onim slatkim časovima, što ih je sprovela s Plan- 


čićem. Sad je bila smirena i samo je uživala u slatkom 


spominjanju. ' 

Danko stane napola svučen kraj njezine postelje 
i zagleda se u nju. U glavi mu je šumilo od popita 
vina, a živci mu bili napeti. On ju je sad gledao sa 
nasladom, kako leži podvivši punanu i bijelu ruku 
pod glavu. Ispod duboko izrezane i čipkama opšivene 
košulje lagano joj se nadimlju grudi. 

U njemu se stala dizati požuda. I on se nagne 
k njoj, pa je zagrli drhtavom rukom : 

— Šta hoćeš? — prene se Anka i odgurne ga 
od sebe, : ž 3 X 

— Daj, da te poljubim, ljubice moja ! — propenta 
on, a iz njegovih ustiju polije Anku zadah od vina 
kao iz kakvoga bureta, 

— Pusti me na miru i idi spavati ! 

On joj je bio neizrecivo oduran. 

No Danko nije mirovao. On se i opet primakne 
k njoji htjede je zagrliti. Ali ona ustane napolak u 
krevetu i opet ga gnjevno odgurne od sebe. 

— Prodji me se! Ne vidiš li, da si pijan? Uh, 
kako je to ogavno |! 

Danko uzmakne za korak od kreveta, podboči se, 
pa rekne : 

— Tako'je dakle? Ti ne ćeš?! E, pa dobro. 
Ja onda idem, otkale sam i došo. 

— Idi, samo idi ! Ne trebaš se nikad više ni vra- 
titi, jer ja i onako više ne ću da s tobom živim. 

Dariko se obuče, pa i zbilja ode od kuće, 


* * 
pr 


Sutradan je Anka ustala ranije nego obično. 

Danko se još nije vratio kući. Njoj to nije bilo nimalo 

krivo, naprotiv, ona je voljela, da još nije došao, da 
ga ne vidi. ' 

Sada je osjećala, da joj više nije moguć život 
s njime. Sad se razmišljajući o svom životu u za- 
jednici s njime spominjala svega, što joj je bilo krivo, 
svih onih nesuglasica i svega razočaranja, koje ju je 
snašlo — i sama se sebi čudila, da je mogla tako dugo 
istrajati. 

Ona je polazeći u brak htjela da bude vjerna, 
iskrena i odana žena, i to joj je bilo idealom, ali to se 
moralo rasplinuti, jer nije imala muža, koji bi od- 
govarao njezinim željama i njezinu mišljenju, koji bi 
znao ispunjati sve ono, što je njezina duša tražila. 

Sama je — istina — odabrala muža, ali je kasno 
upoznala, da on nije za nju. I sad je bila sasvim na- 
čistu, da mora ovaj život s njime prekinuti, da se 
mora s njime rastati. Ono nešto nejasno, što je pri- 
tajeno tinjalo u njoj i radjalo nezadovoljstvo sa ži- 
votom, koji je provodila, — to je sad potpirila pojava 

Plančićeva i ono se rasplamsalo jasnim plamenom 
i u njoj se rodila živa želja i stalna i tvrda odluka, da 
prekine s tim kržljavim životom, koji ju jestješnjavao, 
koji joj se činio polaganim umiranjem, mrtvilom. 

Od sinoć joj se Danko osobito zgadio. S gnušanjem 
se sjećala njega, kakav je onda bio i kako se prema 
njoj ponašao, 

Oko deset sati Anka se obukla i otišla k Barču- 
lićki. I Plančić je bio kod kuće. 

— Oho! Kako ste se vi to nacifrali ! — rekla je 
Barčulićka, kad je Anka unišla. A kamo ste to na- 
mislili, ako smijem pitati? 

— Idem k mami. Već me odavno nije bilo kod nje. 

Barčulićka je po običaju čavrljala, ali Anka je 
malo pazila na nju. Bila je zamišljena i nesuvislo je 
odgovarala na Barčulićkina pitanja. 

Najednom ju je obuzela tiha sjeta i nujnost, kao 
da je osjećala i predvidjala nešto, što će je rastužiti, 

Nije dugo ostala kod Barčulićke. Polazeći obrati 
se Plančiću i rekne : 

— Gospodine doktore, hoćete li me pratiti? 

A onda još doda snizivši malo glas : 

— Imam vam nešto reći. 

Plančić je radosno prihvatio taj njezin poziv. 
Izišavši na ulicu šutjeli su obadvoje neko vrijeme. 
Anka je.sabirala misli u glavi i redjala ih. I već su 
dobar komad puta prošli, kad je ona započela : 

— Poslije onoga, što se jučer — vi znate — 
zbilo medju nama, u mom je životu nastao neki pre- 
okret. Istom sam sada spoznala, što je ljubav... 

— Ah, kako sam vam zahvalan za ovo, što ste 
sad rekli, — upade joj u riječ Plančić, koji je koracao 
tik uz nju, i zagleda joj se u lice. 

— Pustite sad to! Drugo vam nešto imam re ći, 
što je za mene od velike važnosti. Ja sam od sinoć 
upoznala, da ovakav život, kakav sam dosad pro- 
vodila, više ne mogu podnositi, jer mi je gotovo ogavan. 

— Kako to mislite? Ja vas ne razumijem, — 
rekne začudjeno Plančić, ne shvaćajući, što je mi- 
slila reći, 

— Odmah ću se jasnije izraziti. Ja sam, udavši 
se za svoga supruga, počinila jako nesmotren korak, 
jer ga nijesam nigda ljubila. Za me je taj brak 'bio 
muka od prvoga dana. A on mi je upravo mrzak i 
oduran. To sam osjetila sinoć, kad je došao pijan 
kući i kad se izmedju nas dogodio neugodan prizor. 

— Pa što ste naumili? 


— Čudim se, da to pitate. Rastat ću se s njime. 
To sam, eto, naumila, i to ću svakako učiniti. Samo 
sam mislila, da moram to i vama saopćiti, 

Plančić je malo oborio glavu i šutio. On kao da 
je razmišljao. S lica mu je u tren nestalo onoga ushita, 
kojim je to lice zasjalo, kad mu je Anka ponudila, 
da je prati. ; : 

Prošli su nekoliko koraka šuteći. Onda Anka 
i opet prva zapita zagledavši se u njega : 

— A što vi velite? 

, — Ja?! Ja mislim, da to nema smisla. Čemu se 
rastajati? 

— Tako. dakle?! Vi mi to svjetujete? — rekne 
Anka,.a u njenu se glasu očitovala gorčina. Sad vidim, 
da sam se prevarila i u vama, da sam vas odviše cije- 
nila. Dakako, vama bi .se svidjalo provoditi ljubav u 
potaji s tudjom ženom, a ne imati nikakvih obveza .. . 
A ja, luda, kako sam samo mogla i misliti? 1/ 

— Ali, Anka, nemojte tako ! Vi mi činite krivo, — 
mucao je Plančić. 

Uto su već bili došli do kuće Ankinih roditelja. 
Anka stane kraj kapije i rekne promijenjenim glasom, 
koji je ipak malo podrhtavao : 

— Mi sad posljednji put razgovaramo ovako 
nasamu, a možda se i posljednji put vidimo. Moram 
vam još reći, da mi je žao, što sam se u vama pre- 

varila, Zaboravite ono, što je bilo, i neka bude, kao 
da se nije ništa izmedju nas dogodilo. A sad zbogom ! 
— Ali samo jednu riječ, samo jednu riječ, — 
molio je Plančić, koji je sav bio u neprilici. 
No Anka je već zamakla za kapiju i unišla žurnim 
korakom u kuću, 


IX. 


Plančić je išao postidjen oborene glave kući. 
Osjećao se nekud krivim i ujedno je ćutio, da ga je 
Anka porazila. Ona je sad sinula u njegovim očima 
i on se divio njezinoj duševnoj snazi. 

A onda opet, kad je razmišljao o njezinu životu, 
bilo mu je žao Anke. Ali ipak je jasno osjećao, da ne bi 
mogao toliku žrtvu doprinijeti, da sjedini svoj život 
s njezinim. 

— Zašto da sebi nakopam na vrat tudju ženu? — 
mislio je on putem. Zašto da se sapinjem i vežem? 
Bolje je, da se ovako svršilo. 

Kad je tako zaključio svoje misli, bio je smiren. 
Sad ga je samo još jedna želja obuzimala, da što 
prije ode odavde. 

I sutradan je to učinio i otputovao u Beč. 

A Anka se nije više vratila svome suprugu Danku 
Vukotiću, nego je ostala kod matere. .Rastala se 
s njime. 

Sad je provodila osamljen i tih život, koji joj 
uza svu jednoličnost nije bio onako težak kao onaj 
predjašnji. Ipak nije bila potpuno zadovoljna. Osje- 
ćala je, da od života nema više ništa iščekivati, nikakve 
radosti ; život joj se sad činio kao otrgnuta grana, 
koja se više nikad zazeleniti ne će... 

GOSPODIČNA JELICA. 


I. 


čiteljica u selu N., gospodična Jelica Rajko- 

U vićeva, sjedi u svojoj sobi uz prozor i dosadjuje 

se. Četvrtak je, pa nema škole. Pogleda kroz 
zatvoren prozor na sokak, al nema šta da vidi. 

Lagašno i narijetko padaju sitne pahuljice sni- 
jega, ko da im se ne će, padaju tiho.i nečujno na 
krovove, na kojima je već debela naslaga bijeloga 
snijega, zalijeću se na ogoljele dudove, štono su se 
poredali u svu duž sokaka i s jedne i s druge strane. 
I sav je sokak u bjelini i čitavo se malo seoce čini 
nekud ljepše, svečanije . . . 

Vidi to gospodična Jelica, vidi i osjeća ljepotu 
zimske idile, ali sdana u dan gledati onu jednoličnost, 
one niske seoske kućice svelikim odžacima, one tarabe 
i prostrane avlije, koje su skoro na dlaku jedna ko 
i druga, onaj pusti sokak, —- to ipak dodija, pa makar 
sve to bilo posuto i tom krasnom sniježnom bje- 
linom. 

Gospodična Jelica oćvrati pogled od prozora i 
zamisli se. 

Kakav to ona život provodi P S dana u dan muči 
se s djecom u školi, govoreći i tešući uvijek jedno te 
isto kroz godine; kroz godine i godine gleda ona 
zamusana i prljava lica seoske dječurlije, koja ju 
znaju tako često rasrditi i ogorčati joj život. I sva 
izmučena ide poslije škole u svoju samotnu sobicu, 
gdje je ne čeka nikakva radost, i ondje sjedi... 

A godine prolaze netragom... 

Ona osjeća, kako pomalo nestaje one prijašnje 
svježine s njezina lica, vidi, kako joj se tijelo ras- 
krupnjelo. I ako su crne oči njene još uvijek jasne 
i sjajne, ipak one nisu onakve, kao negda što su bile ; 
ne sijeva više iz njih čar prve i nestašne mladosti 
ženske ; preko njih se prelio neki ozbiljni, tvrđi i 
skoro zabrinuti izraz. Rumene se usta njena, još 
uvijek sočna i jedra ; al ipak to više nisu usta vesele 
djevojčice, nisu to ona njena usta otprije, štono su 
se tako nedužno-prkošljivo isticala na licu, Pa i kosa ! 
To nije više ona ista kosa, ona bogata i gusta crna 
kosa, koja je upravo uveličavala njezinu ljepotu. 
Nije više onako gusta. Prorijedila se. 

A i tijelo nije više onakvo, kao negda; sve po- 
malo dobiva matronalni lik. U nje je ljepota, koja 
pristaje udatoj mlađoj ženi, a ne djevojci. 

Pa ušto joj prodje sve to ? _Ušto joj prodje ona 
prva djevojačka mladost, štono se raspupala kano 
cvijeće u bašči, kad ga obasja proljetno sunce, kano 
cvijeće istom raspupalo, štono još brižno čuva u pu- 
poljku miris i čare, koje će tek razotkriti, kad se omami 
toplinom ljeta — — — ?! Tko je vidio čare te nje- 
zine prve mladosti i tko se njima ushitio ?P ! Za koga 
se oblačila i kitila u tom malom selu, gdje nema ni- 
koga, tko bi bio spram nje ?! 

= Stužila se gospodična Jelica. Nešto joj se stalo 
kupiti u grudima oko srca i penjati sve više i više, 
do grla... 

I ona je s mukom gutala suze svladavajući se 
i sileći se, da ne brizne u plač. Al to je bilo samo časak. 
Onda se i opet smirila i načas se predala drugim 
mislima, no ipak se nije mogla otresti toga, da ne 
misli o sebi. I kad je opet u duši preletjela svoj doja- 
košnji život, koji je bio po njezinu mišljenju tako 
prazan, tako bez sadržaja, obuzela ju je tiha žaoba, 
što u tom njenom životu nije bilo nizakvoga dogadjaja, 

što nema nijedne uspomene, kod koje bi se mogla 
s milinjem zadržati, na kojoj bi se mogla ogrijati... 
Ništa, baš ništa nema, čega bi se ovako snatreći mogla 
sjećati, od čega bi joj već od spominjanja drhtala sva 
duša... 

I sad ju je obuzela vruća i neodoljiva želja, da 
nešto doživi, dok joj još sasvim ne povene mladost... 

Al šta da doživi? Šta da doživi u tom jadnom 
selu, koje je daleko od svijeta, ,,za božjim ledjima''? | 

I nehotice pogleda na pusti sokak, koji kao 
da je drijemao sav zavijen i umotan snijegom. 

Al začas će se probuditi sokak. Eno ide pijani 
Bana Čordašev teturajući i pjevajući promuklim i 
rapavim glasom, a njegovi opanci ostavljaju tragove 
u bijelome snijegu. Ako se nalupa žene, kad dodje 
kući — a to obično biva — eto dogadjaja ! 

Gospodična se Jelica trpko nasmiješi, pa i ne 
hoteći stane gledati za Pijanim Banom. 


t.o se začuje zveckanje praporaca; a lake saone 
sa dva vranca projure sokakom. U saonama je sjedio 
nekakav gospodin, umotan u bundu, sa zelenim še- 
širom na glavi. Kako su saone naglo proletjele, nije 
se moglo vidjeti, kakav je to gospodin, kakvo mu je 
lice, je li mlad ili star. Nego i po kočijašu i po ko- 
njima 1 po saonama odmah se vidjelo, da taj gospođin 
dolazi iz varoši. 

' Pijani Bana opazivši saone htjede im bajage za- 
krčiti Put, pa digne obadvije ruke uvis držeći u jednoj 
svoju kapu i onako gologlav stane i poviče : 

— Ej, duka ti tvoga, stani! Sad ću ja tebi... 

Psuje Bana i viče zanjima mlateći rukama i prije- 
teći se, 

. — »Tko li je to, Bože 1?" — pomisli gospodična 
Jelica gledajući za saonama. 

. > »Prolaze li samo selom ili će gdjegod stati? 
Sigurno samo prolaze selom", — mislila je ona dalje. 

———————————————————————————— ooo 
Al saone stanu i to pred kućom stare Lipov- 
čevke. e 

Gospodična se Jelica u prvi čas začudila, al onda 
se sjetila, da stara Lipovčevka, udova pučkoga uči- 
telja, imade sina, gimnazijskog profesora. To će biti 
on. Sigurno je on. Došao je valjda na neko vrijeme 
u goste k materi. 

Oh, koliko joj je o njem pripovijedala stara Lipov- 
čevka, kako ga je hvalila ! 

Dobra je to duša, ta stara Lipovčevka. Gospodična 
je Jelica znala češće otići k njojzi na razgovor. I 
svaki putbi joj ondje vrijeme ugodno proteklo, ma 
da joj i nije bilo mnogo do razgovora s njome. Al 
ono staričino dobroćudno i bezazleno ćeretanje, oni 
sitni razgovori o kojekakvim tricama, ona briga i na- 
stojanje, da je što ljepše podvori i ugosti, da joj ugodi, 
— sve je to veselilo gospodičnu Jelicu. 

Tako je češće zalazila k njojzi i upravo se s njome 
sprijateljila ; izmedju njih se razvio neki osobiti, 
topli odnošaj, s tim više, što i onako nije bilo nikoga 
u selu, s kim bi mogla općiti. I tako se ona osjećala 
kod stare Lipovčevke kao kod kuće, sasvim kao kod 
svoje starije rodjakinje. Starica joj je govorila tE 
i zvala ju od mila ,,kćerkom''. . 

Sad je gospodičnu Jelicu gonila radoznalost, da 
ode staroj Lipovčevki i da vidi, kako to izgleda taj 
njezin sin. Znala je, da nije baš najpristojnije odmah 
sada tamo otići, jer bi im samo smetala ; ali rado- 
znalost je pobijedila. 

Nije mnogo promišljavala. Vesela, što joj sretni 
slučaj daje priliku, da se oslobodi one teške dosade, 
zagrne toplu vunenu maramu i izadje na sokak, 


I. 
,Da nije to kakav dogadjaj, koji ću kasnije spo- 
minjati?'' — mislila je ona u sebi lagašno skakućući 


po snijegu gologlava i držeći obim rukama krajeve 

marame, kojom se bila zaogrnula, tako da je pre- 
krila i bradu i usta... Možda će se razviti kakva 
simpatija i topliji odnošaj izmedju njega i mene. 
Tko zna?!" 

Odmah se i nasmijala toj svojoj pomisli, koja joj 
se činila posve neosnovana i naivna. 

. ,»»Bože, ja istom štogod mislim! Kako sam 
smiješna ! No napokon taj njegov dolazak i može biti 
dogadjaj i jest dogadjaj za čitavo selo, a i za mene. 
Svakako je veći dogadjaj, nego li kad Bana Čordašev 
prodje pijan selom i kad istuče svoju ženu !" 

U to je došla do Lipovčevkine kuće. 

U dvorištu se sastane s kočijašem, koji se vraćao 
iz kuće, gdjeno je ostavio malenu prtljagu gospodinovu. 
+ Začas se otvore kućna vrata, a na njima se po- 
javi onaj isti gospodin, samo bez bunđe i bez šešira. 
Odmah on poviče kočijašu : : 

— Da, zbilja! Hej, Vi, kako se zovete? Hoćete li 
odmah natrag ili ćete se ovdje malo odmoriti? 
a Ne, fala! Odma' ću natrag, — odgovori ko- 
čijaš i podje. 'Oću da još za dana stignem u varoš. 

— Kako vas volja. 

. Gospodična je Jelica za vrijeme toga kratkoga 
dijaloga časkom usporila korak, a onda je pošla 
prema kući. 

Sad ju je istom on opazio. Njihovi se pogledi 
sastanu, a ona videći njegov ispitljivi pogled rekne : 

— Dopustite, je li kod kuće gospodja Lipovčevka? 

Ka Jest, mama je kod kuće, — odgovori on i po- 
nudi joj da udje. dk 


»Dakle pogodila sam. To je on'', — mislila je 
ona ulazeći u kuću. 
— Baš mi je milo, da si došla, — odmah joj 


stane u sobi govoriti gospodja Lipovčevka stiščući 
joj ruku, a na licu joj je sjala sreća i radost. Eto, 
došao mi sin, moj lijepi golub. Došao, da pohodi staru 
majku. Pogledajder ga, kakav je! KO sokol! Nema 

takvoga krasnika na daleko. Eto, sad se sama možeš 
uvjeriti, da nisam pretjeravala, kad sam ga pred 
tobom hvalila. 

Tako je starica veselo cvrkutaia. 

— Nemojte joj, gospojice, zamjeriti, —— rekne 
mladi Lipovac. Znate, kakve su matere. Ali izvolite 
sjesti ! : ' 
— Ta gle, zbilja, mi još uvijek stojimo! — 
odmah opazi Lipovčevka. Bože, kaka sam! Oprosti 
mi, dušice! Znaš, sva sam ti smetena od radosti i 
nenadane sreće. Al ajde, ajde, sjedite, a ja ću se ogle- 
dati za užinom. Što ćeš, Milane, da ti priredim? 
Kafe ti ne ćeš, znam. Suvoga mesa i vina? Jel tako? 
I!' hoćeš, da štogod spečem? 

— Ta nemojte se toliko brinuti! Meni je sve- 
jedno. 

— Već ću ja sve udesiti. Voliš li još kisele kra- 
stavce? Donijela bi malo s mesom. Voliš, znam, da 
voliš. A za nas ću dvije skuvati malo kafice. Tako, 
tako ; vi se lijepo razgovarajte, dok ja sve to pri- 
redim. 

— Hvala Vam, draga tetice ! — javi se gospodična 
Jelica, — ja ću odmah otići. Nisam rada, da vam 
budem na smetnju, a imadem posla kod kuće. 

— Kaku smetnju !? — rekne začudjeno Lipov- 
čevka. Zašto bi ti bila nama na smetnju? 

— Al ipak, ipak. Banula sam onako k0 i obično 
svaki dan iznenada i ne znajući, da vam je došao 
tako rijedak i mio gost. ' 

— Gledaj je sad! — upade Lipovčevka. Da ne bi 
još okrenila po etiketi! Odmah da si tu ostala! — 
završi ona šaljivo i ode u kuhinju. | 

Gospodična se Jelica pokori i ostane. 

U sobu se stao spuštati mračak, onaj šaputljivi 
zimski mračak, štono se obzimu tako naglo i iz- 
nenada spušta na selo i sokake, pa sve zaogrće svojim 
tamnim plaštem ; uvlači se mračak tanašni i meki 

ko koprena laka i prekriva svu sobu i daje joj nejasan, 
tajnovit i čaroban oblik ; uvlači se i šapuće nešto 
tiho i nečujno. I ne možeš ušima čuti šaputanja 
njegova i ne možeš razabrati zamamljive riječi nje- 
gove — tek ih srcem ćutiš i osjećaš. 

— Nisam se nadao, da ću ovdje naći ovakii 
tužicu, — započne mladi profesor razgovor sasvim 
konvencijonalnom i otrcanom frazom,ne znajući, što 
da rekne. 

On je bio upravo razdragan i ugodno se osjećao. 


Vožnja na saonama, pa svježi zimski zrak, — to je 
osobito godilo njegovu zdravu tijelu. No to ugodno 
osjećanje prati njega već odavno, — odonda, kadno 


je promoviran na čast doktota filozofije i kad je o 
njegovoj doktorskoj disertaciji, kojoj je naslov : ,, Tra- 
govi grčke filozofije u sv. pismu" izišla pohvalna 
ocjena u uglednom filološkom njemačkom časopisu. 

Odonda mu se život čini nekako vedriji, ljepši, 
zamamljiviji ; odonda se u njemu nastanilo neko ra- 


«ddosno čuvstvo, koje ga svega pridiže, jer je uvjeren, 


da sad mnogo više vrijedi u očima sviju svojih po- 
znanaca i kolega. I on se znade često zaustaviti mi- 
slima kod te svoje disertacije i s ljubavlju je se sje- 
ćati i u duhu proći čitavu njezinu sadržinu. A i dalje 
on misli i snuje, kako će obraditi i istumačiti upo- 
trebu i značenje grčkoga participa u veoma pro- 
stranoj radnji, koja će biti upravo dogadjaj u filo- 
loškom svijetu. 

I sad se on više zanosio takvim mislima, nego li 
što je pazio na gospodičnu Jelicu i na ono, što je 
s njome govorio. ' 

— Vi kažete : ružicu? — rekne ona. — Šalite 
se ili hoćete, da mi se narugate. Davno je to bilo, 
kad se mene moglo isporedjivati s ružicom. 

— Ali kako, molim vas!? Ja vam se zaista 
čudim... 

— Hvala, hvala! odviše mi laskate. 


——d—žŽZžđZž>—Č—l—l_o_ _ _—_—_—_ = 

Ma da je gospodična Jelica tako govorila, ipak 
je to uza sve opiranje razuma ugodno škakljalo nje- 
zinu žensku taštinu. 

— Radije mi pripovijedajte štogod o svom ško- 
lovanju i životu na sveučilištu, o gradovima, u ko- 
jima ste bili, — tako ma štogod! — brzo mu ona 
uleti u riječ. . 

Sad je razgovor skrenuo na drugu stazu i razvio 
se topao, ugodan. A mračak se već sasvim uvuk6 
u sobu, pa i dalje šaputao onako zamamljivo ... 
S ugrijane lončarske peći polijeva ugodna toplina 
čitavu sobu, a tamo se kraj nje u budžaku izvalila 
stara kuja i drijema smirena. 

Uto udje u sobu stara Lipovčevka noseći mesa 
i kiselih krastavaca. ' 

Gospodična se Jelica, koja je bila u prvi kraj 
malko nesigurna, sad već osjećala kao i obično, kad 
dodje na razgovor k staroj Lipovčevki. 

I već se sasvim unoćalo, i već su svi mali prozor- 


čići na seoskim kućama odavno bili rasvijetljeni kad + 


je pošla kući, kamo ju je dopratio mladi profesor 
Lipovac. - 


III. 


—— Jeste I' se nadivanili? — javi joj se snaša 
Oliva, žena iz komšiluka, koja ju je očekivala. 

Ta ju je snaša Oliva posluživala i dvorila. Bez 
plaće ju je dvorila. Htjela joj se nekako odužiti za 
iskazane usluge. Snaša je Oliva naime imala sina, 
koji je bio u vojništvu. I kadgod bi joj od njega stiglo 
pismo, uvijek je išla gospodični Jelici, da joj ga pro- 
čita i napiše odgovor na nj. 

— Vi ste to, snaša Oliva !? — upita Jelica. 

— Ta d4. Čekam ja vas, čekam... Al d4! 
Nema moje gospodične. Reko': prigledat ću, trebate I' 
štogod, da vas poslužim. A vi otišli. 

— Da, bila sam kod gospoje Lipovčevke. 

— A kažite, molim vas, je 1' vesela, što joj je 
došć sin? Ta šta i pitam? ! Zna se, da je vesela. Kako 
ne bi bila vesela! Nego, draga gospodično, baš je to 
lip čo'ek. Vidila sam ga, kad se provezć na saonama. 
A mora da je i velik gospodin. Vidite, gospodična, 
to bi bio čo'ek spram vas. Udajte se vi za njega | 

— Ha, ha, ha! — nasmije se od srca gospodična 


Jelica njezinoj prostodušnosti i naivnosti. Vi istom 


štogod, snaša Oliva ! 

— Ta nije to istom štogod, — branila se snaša 
Oliva. : 

— Manite se toga! Ajdemo unutra ! 

Jelica otključa i oni udju, 

U kuhinji zapali Jelica svijeću i podje s njome 
u sobu. 

. — Trebate I' me štogod? — upita sad snaša 

Oliva. 

— Ne ću ništa trebati. Nego ded pogledajte u peć ! 

Snaša se Oliva odmah prihvati, da naloži vatru 
u peći. ' 

— Čujete, gospodična, — javi se odande od peći 
snaša Oliva —- recite, šta vas je volja, al ja bi se, da 
sam na vašem mistu, udala za toga Lipovčev- 


kinog sina, 
— Iopetona! Ta toneovisi o meni... Ili... 
uopće to nema smisla... Nema smisla o tom ni g0- 


voriti. Nije to tako, kako vi mislite. To je.. Uopće 
vi to ne razumijete. 


— Ta doduše ja kO prosta ženska mislim : zašto 
se ne bi vas dvoje uzelo, kad ste jedno spram drugoga? 
Zašto vi ne bi pošli za njega? 

— Al kažem vam : to ne ovisi o meni. 


— Šta vi to?! Zar bi on vama mogo zabaviti? 
Vama, ovakoj lipoti, kakoj nema ravne na daleko? ! 


Snaša se Oliva upravo ražestila. Dosad je ču- 
čila uz peć ložeći vatru ; al sad je sve ostavila i digla 

se, pa stala nasred sobe podbočivši se obim rukama 
o kukove. : 

— Alšta je to vas napalo, pa vi sad najedamput 
o mojoj uđaji? — upita Jelica. 

— Šta me je napalo?! Vidim : prilika je tu; 
pa zato i divanim. 2 

— Al ja se ne ću udavati, — rekne Jelica zamiš- 
ljeno, tako da su joj se samoj te njene riječi činile 
kao daleka jeka. 

— Udajte se vi, udajte! — govorila je snaša 
Oliva. Bolje je to nego li 'vako. Ne da se to tako ; 
nije to nikaki život. A onako čeljade ima svoga druga ; 
ima se na koga osloniti i ima, u koga će se pouzdati. 
Teško se podnosi to samovanje, osobito kad pritisne 
starost. Poslušajte vi mene ! 

S tim se i svršio njihov razgovor. 

Snaša je Oliva naložila vatru u peći, natrpala u 
nju drva i otišla kući. 

Gospodična Jelica ostala sama. 

Sjela je na stolac kraj peći i u duši ponavljala 
doživljaje današnjega dana. Ćutila se mnogo zado- 
voljnijom, nego li kad je ono danas poslije ručka 
gledala kroz prozor na prazni i dosadni sokak, Čisto 
se sama čudila, kako je njoj malo trebalo, da uz- 
mogne biti zadovoljna. Dodje jedno novo lice, unese 
malo promjene u pusti i jednolični život i odmah ti 
je nekako vedrije, lakše. Eto, šta je: promjena, — 
to je ono, što pridiže čovjeka i život čini zanim- 
ljivijim ! 

I stala je razmišljati o profesoru Lipovcu. Za- 
ljubila se nije u njega — o tom nema ni spomena. 
Čini joj se, da se već i ne bi mogla zaljubiti, bar ne 
onako, kako se to pripovijeda i kako pišu u roma- 
nima, Ali on se nje ugodno dojmio i ona će na nj 
misliti možda još dugo i češće ga se spominjati. Da 
je mjesto njega došao kakav drugi čovjek i ona se 

s njime upoznala, možda bi se i taj nje isto tako 
dojmio i ona bi isto tako i na njega mislila. 

I ona sad jedva čeka, da prodje noć i da se sutra 
s njime sastane, da se narazgovara. 

A bog zna, misli li on na nju?! — najedared 
joj naleti ta misao. Kad je to pomislila, odmah je 
i silno poželjela, da bi tako bilo. 

I ona se prepusti maštanju i snatrenju, koje ju 
je zanijelo daleko u budućnost... U času je pre- 
letjela u duši sve dogadjaje, koji bi se mogli izmedju 
njih dvoje razviti. i ' 

S dana u dan oni će se sastajati — to je sigurno — 
samo ako on duže vremena tu ostane. Pa zašto onda 
ne bi izmedju njih neopazice nastao kakav topliji, 
intimniji odnošaj? Ali. tko zna, kako će dugo on tu 
ostati? | Sigurno će samo nekoliko dana ostati. Više 
ine može. Pa šta? | I za nekoliko dana dade se koješta 
doživjeti. A ona iz sve duše sad upravo čezne, da nešto 


okušano... Ali čemu da taji ?! Ona čezne za lju- 
bavnim dogadjajem, kojega bi se dugo .s nasladom 
mogla spominjati. 

Sad joj se čini, da je jedared granulo sunce i 
na njezina vrata. Ona se sasvim sigurno nada, da 
će susret s ovim čovjekom biti za nju draga uspomena. 

I stane joj se nesigurno i istiha šuljati glavom 
pomisao : ,,A šta, ako bi se on u mene zaljubio, pa 
ako bi došlo do ženidbe ?"' No odmah je uvidjela, da 
je dosta neosnovano tako misliti. Ta ona je i starija 
od njega. I s rezignacijom je gonila tu misao od sebe 
ne mogavši je se ipak posvema otresti. Ona se i ne- 
hoteći zadržavala kod te misli. 

vEj, ipak bi to krasno bilo !'' — razmišljala je 
ona. ,,Pravo ono reče snaša Oliva: dobro je imati 
svoga druga ; ima se čovjek na koga osloniti. A teško 
se podnosi samovanje, kad pritisne starost.' 

Ujutru se probudila s mislima na njega. Te su 
je misli tako ugodno zabavljale. Od njih joj je duša 
bila sva puna radosnih osjećaja. I ono joj se zimsko 
hladno jutro pod dojmom tih misli činilo veselije i 
pusti joj se seoski sokak, sav umotan snijegom, nije 
činio tako tužan ko prije. U SRA je srcu cvala 
radost od iščekivanja sreće . 


Kad se obukla, dugo se promatrala u ogledalu 
i bila je zadovoljna. Ipak je ona još lijepa! I ako 
joj nisu usta sasvim kao u mlade djevojčice, al ona 
su još uvijek rumena i jedra ; sočna su i nijesu ocvala. 
A ove oči njene, crne i sjajne, još su pune vatre, još 
su zamamljive. I lice je punačko i okruglo i na jedrim 
obrazima jedva se i vide dvije malešne jamice, koje 
znadu tako dragušno izbiti, kad se nasmije ; i tijelo 
je njezino skladno i stas krasan. U nje je liepota 
sazrele djevojačke: mladosti. Uvjerena je, da i takva 
ljepota može zamamiti, a ne samo onakva, što resi 
mladu djevojčicu. Takva je ljepota kao vedar ljetni 
dan, kao ljetno sunce. 

Već se davno nije isko ogledala ni mislila tako 
o sebi. Drugda bi se sama sebi učinila smiješnom 
i možda bi se i rugala sama sebi. Ali sad joj se to nije 
ništa činilo smiješnim. 

Radosna i zadovoljna, kako već š dogo nije bila, 
otišla je u školu. 


* * 
#* 


Oko četiri sata poslije škole bila je kao na žera- 
vici. Nikako se nije mogla smiriti u svojoj sobi. Silno 
je željela da ode Lipovčevki, a opet se nekako suste- 
zala bojeći se, da se to ne bi rdjavo tumačilo ; moglo 
bi se — naopako! — reći, da se namiće. Zato nije 
ni dopodne poslije škole otišla onamo, ma da je to 
iz sve duše željela. No sad ju je mučila silna nestrp- 

ljivost i dosada i ona je osjećala, da će morati onamo 
otići. Makar načas. A kad već dodje, onda će je on 
zadržati — to je sigurno. Ići će, svakako će ići onamo. 

Ali kako se ugodno iznenadila, kad je pogledala 
kroz prozor. 

Na sokaku je bio on — Lipovac. Baš je išao 
prema njezinu stanu. Spazio ju je na prozoru i po- 
zdravio. Ona sva razdragana otvori jedno okno i 
upita ga: 

— A kamo ste se vi to zaputili, gospodine pro- 
fesore? U šetnju? 

— Ne. Pošao sam baš k vama. 

— Veoma mi je drago, veoma mi je drago. Izvo- 
lite, molim, unutra ! 

Lipovac podje, a ona zatvori okno i podje mu 
u susret. 

— Moja se majka čudi, da niste danas dopodne 
došli k nama poslije škole, — rekne Lipovac, kad je 
unišao u sobu. Ona vas je za stalno očekivala. A ja 
sam upravo čeznuo za vama. Zbilja, bez šale. 

Gospodična je Jelica silno pocrvenila, kad je on 
došao. Osjećala je dobro, da je crvena i ljutila se po- 
radi toga. I što je više mislila na to, bivala je sve 
crvenijom, a neprilika je njezina rasla. Na te njegove 
laskave riječi nije ništa znala da kaže od neprilike, 
Ipak se začas snašla i ponudila mu, da sjedne. 

Lipovać sjedne i stane se nesmetano ogledati 
po sobi. 

— Ugodna sobica ! — rekne on odmah. Sa svake 
stvarce kao da dopire neki ženski dašak i miris. I sve, 
što je tu, nekako ushićuje čovjeka, sve je tako milo. 

— Ma vi ste neki pjesnik ! — usklikne ona ve- 
selo i pogleda mu u oči. 

— Nisam. Odviše sam suhoparan, da bih mogao 
biti pjesnik. Nego možda bih postao pjesnikom, kad 
bih češće zalazio u sobe mladih učiteljica, gdje, evo, 
svaka stvarca odiše poezijom, — završi on i nasmije se. 

Odmah se pokajao radi tih riječi. 

»Glupo sam to rekao, upravo savršeno glupo. 
Mogla bi se još i uvrijediti. Sram te bilo, moj dragi 
profesore Lipovče i doktore filozofije !" 

Ali ona se nije uvrijedila. Lipovac nije ni do- 
čekao, da ona štogod rekne, nego odmah doda : 

— A ja vam nisam ni rekao, zašto sam došao 
ovamo. Došao sam, da se s vama oprostim. Sutra 
ću otputovati. 

Gospodični Jelici začas preleti neki turobni izraz 
preko lica. 

— Ali zašto tako brzo? — upita ona. Ta sad će 
istom nastati vaše božićne ferije! Zar ne ćete boži- 
ćovati s majkom? 

— Ne mogu. Poslovi me zovu. 

— Kako: poslovi? Sad, na ferije? 

— Zaista, gospodjice | Moram natrag u Zagreb. 
Te mi ferije baš dobro dolaze. Radit ću svaki dan u 
sveučilišnoj biblioteci. Pišem naime jednu raspravu 
za akademiju. Moja majka to zna i ne će se žalostiti. 
Ja bar mislim. 

— Vi mislite. Al majčinu je srcu teško. Da znate, 
koliko vas ona spominje i kako uživa u vama ! Bit će 
joj žao. 

Ona časkom zašuti, a onda doda nesigurno : 

— Imeni će biti žao. 


— Zaista?! — upita on malko začudjeno. To 
mi laska. 
— Jest, bit će mi žao, — prihvati ona sad već 


sigurnije. Kako bismo lijepo proveli božić! A ovako 
će biti dosadno i možda tužno. 

— Zar vi ne idete božićovati k svojim rodite- 
ljima? 

— Nemam ja roditelja. Nikoga nemam. Ja sam 
posvema sama. 


On je časak šutio i pozorno ju promatrao, a 
onda rekne : 

— Gospodjice, vi mora da ste nešto neugodno 
doživjeli, što vas je potreslo ili bolje da kažem : 
nešto, što vas je razočaralo. .. 

.— Ta sve, sve, čitav je moj život jedno krvavo 
i gorko razočaranje. Ništa nema, sasvim ništa od 
onih mojih ideala, o kojima sam maštala i sanjarila 
u preparandiji, e 

— Ali čemu maštati i sanjariti? | — upade živo 
Lipovac. Mi smo skoro svi taki. Svi smo nekake ku- 
kavne pjesničke duše, pa samo maštamo 1 sanjarimo, 
ali ja sam vam već možda i dosadan s tim svojim 
poučnim tonom. Govorimo o čem drugom ! Vi jako 
volite cvijeće, kako vidim. Puna vam je soba lonaca 
s cvijećem. g 

.— Jako volim cvijeće, — rekne gospodična Je- 
lica rastrešeno, a onda usklikne : . 

— A ja vas nisam ničim ni ponudila ! Joj, kaka 
sam ! Hoćete li, da skuham čaja? Drugo ništa nemam. 
Hoćete, dakako da hoćete. Začas će to biti gotovo. 
Čaj doduše nije osobit, al morate biti zadovoljni. 
Boljega ne možemo dobiti. . .. 

Gospodična Jelica priredi maleni samovar i užurba 
se po sobi. Ono njeno ponešto zagasito lice sad je 
odjedared veselije sjalo, a crne su oči bile jasnije. 
Pa onaj obli i ljepušasti vrat, na zatiljku posut ta- 


 našnjim pahuljicama crne kose, onaj punani vrat, 


štono tako milo proviruje iz bluze, — a ona kosa 
crna, ona još uvijek bogata kosa, tako je bajna ! 
Miris dopire s nje i struji. Miris struji sa čitave pojave 
njene... To je miris rascvale mladosti ženske i lju- 
bavi, dugo pritajivane , .. B a 

Ama, kako je to ona danas neobično dražesna ! 
— mislio je Lipovac gledajući u nju. .. 

Silno ga je obuzimala želja, da je zagrli i svu 
izljubi, ali ju je u sebi ugušivao i srdio se sim na se, 
što mu padaju na um tako lude misli i što ga obu- 
zimlju tako čudne želje. 

»Jase nisam u nju zaljubio, o tom sam uvjeren“, 
mislio je on u sebi, ,,Ne pada mi ni na kraj pameti, 
da bih se ženio, a razumije se, da se ne ću ni s njome 
ženiti. A sad odjedared te čudne želje! Ja sam 
proklet čovjek ! Opak do zla boga“. 

A dotle je gospodična Jelica priredila i nalila čaj. 

— Izvolite! — ponudi mu ona. Radoznala sam, 
'hoće li vam prijati. 

— Ja sam unaprijed uvjeren, da će mi osobito 
prijati. 

Stalo se smrkavati. Gospodična Jelica upali 
lampu. 

— No, je li dobar čaj? — upita ona. 

— Izvrstan, osobit, gospodjice ! 

— Vi to samo tako kažete, a bog zna, da li vam 
prija. Jeli vam dosta slatko? Al dopustite, da ja 


'kušam. 


I ona pridje posve blizu k njemu, malko se nagne 
i zagrabi svojom žličicom njegova čaja. Smiješila se 
koketno i sva se rumenila. 

— Ta to nije skoro ništa slatko! — usklikne 
ona. Još treba metnuti šećera. 

Začas je sjedila na stolcu uza nj prevrćući debele 
listove u albumu i pokazujući fotografije : 

— To je moja prijateljica iz preparandije. 1 
ovo, i ovo, Same ženske fotografije. A što je muška- 
raca, to su mi sve sami rodjaci. 

Ona se i nehoteći primakla posve blizu k njemu, 
tako da ga je njezina kosa škakljala po licu. A njega 
je sad već skoro prevladala želja, da je zagrli. Osjećao 
je njezin dah, ćutio je miris kose njene, slušao je nje- 
zino čavrljanje i nasladjivao se onim glasom, koji 
mu se sad činio zamamljivitopaoi m4zanimi4zan... 

— Znate li, što bih vas lijepo molila? 

— Šta to? 

— Hoćete li mi poslati svoju fotografiju, da po- 
većam svoj album? 

— Hoću, drage volje. Čim dodjem kući, odmah 
ću vam poslati. 

»Al samo kako je u nje lijepa ruka 1" — mislio 
je on promatrajući je. ,, Kako je okrugla i punačka ! 
Pa vrat! Ovaj glatki vrat, štono je na zatiljku posut 
tanašnim pahuljicama crne kose, — kako je lijep! 
Kako me samo ugodno draška po licu ono nekoliko 
raščupanih vlasi njene kose! Ej, da mi je čitavo lice 
sakriti u tu kosu, crnu i mirisavu, i opajati se njenim 
slatkim mirisom !'" 

Lipovac već nije mogao vladati sobom. Nje- 
gova se ruka sama od sebe ovije oko pasa gospodične 
Jelice. ' 

Kad se dotakao njezina tijela, činilo mu se, ko 
da će mu prsti izgorjeti, a opet mu je to bilo milo. 
I drugu je ruku ovio oko njena tijela i privinuo ju . 
na se. A ona se nije branila, Njezino čitavo biće kao 
da se podavalo. Njeni su obrazi gorjeli. Sva je drh- 
tala k6 šiba na vodi od uzbudjenja i sreće, što je 
došao čas, za kojim je dugo u potaji čeznula .. 

Ali šta ja to radim?! Šta radim? !'' — odmah 
se prene Lipovac i stane se u mislima karati. ,,Ja 
sam zaista proklete naravi. Kako sam se kao dječak 
prepustio strasti, da me nosi sklizavom stazom! Al 
sreća je, da sam se u pravi čas prenuo.' 

On je ispusti iz svoga zagrljaja, ustane i stane 
se naglo praštati. 

— Oprostite, gospodjice, molim vas, oprostite mi 
— govorio je on sav crven u licu. Ostajte mi zdravi ! 

I on ode. 

A gospodična je Jelica gledala za njim ne shva- 
ćajući pravo sve to, obuzeta sva — kao nigda prije — 
strasnom i silnom željom za zagrljajem i poljupcima 
slatkim .., 


Sutradan rano ujutru otputovao je profesor Li- 
povac, 


93 


oo mnom“ 


EEE LE EL , E E E ondak 


Gospodična ga Jelica nije vidjela, kad je odlazio, 
a nije se ni poslije nigda sastala s njime. 

Nego nekoliko dana iza njegova odlaska dobila 
je od njega razglednicu iz Zagreba. Fotografiju nije 
poslao, ma da je obećao. Sigurno je zaboravio. 

Onu njegovu razglednicu češće je uzimala u ruke 
gospodična Jelica i čitala i s ljubavlju promatrala 
ono nekoliko nemarno nadrljanih redaka. Ti su je 
reci sjećali jedinoga dogadjaja iz njezina života, koji 
za nju nije bio običan, jedine uspomene, kod koje 
se ipak rado zaustavljala njezina duša i dalje sna- 
trila zanoseći se i grijući se na maštanju i željama 
pustim — — — 

POSLIJE DESET GODINA. 


I. 


ospodja se Sofija Katićeva vratila sva zbunjena 
G i malo uzrujana strga kući.Ono malo kojekakvih 
sitnarija, što je nakupovala na trgu, samo je 

mekanički bacila na stol u kuhinji i odmah je sjela 
na kuhinjski stolac onako obučena. Sjedila je tako 
metnuvši ruke u krilo, a pogled joj se upiljio nekud 
u daljinu.. Još se nikako nije. mogla oteti onomu 
dojmu, što ga je na nju proizveo susret s njime. 

Bože, tko bi to bio mislio, da će . još kada 
vidjeti? ! 

Pa gle, ipak se to dogodilo i ona se sevditie tako 
dugoga vremena sastala s njim i razgovarala. 

Al šta razgovarala? ! Nije to bionikakav razgovor. 
To je bilo izrečeno samo nekoliko letimičnih fraza, 
onako, kako to obično čine ljudi, kad se s kim istom 
upoznadu ili onako, kao što činimo, kad se s nekim 
opet sretnemo, s kim smo jedamputugodno sproveli 
vrijeme vozeći se u vagonu. 

Tako su se isto i njih dvoje razgovarali, kad su 
se sreli na trgu. 

No na nju je i taj kratki razgovor i to nekoliko 
i suviše običnih i skoro otrcanih fraza jako djelovalo. 
Njezina je duša lepršala nad onim negdašnjim danima, 
što ih je s njime provela u prvoj mladosti — onda, 
dok je ona bila još djevojče, a on gimnazijalac. I ona 
se prepustila valu uspomena, a drage slike javljale 
su se jedna za drugom, a sve jedna milija od druge. 

Gospodja se Sofija tako zanijela, da se čisto pre- 
nula, kad su iz sobe doletjele njene dvije male djevoj- 
čice i sjatile se oko nje vičući nestrpljivo : 

— Mama, mama, što si nam donijela s pijace? 

Pa kad nijesu dobile nikakvoga odgovora, stale 
su je srdito potezati za suknju nestrpljivo je pi- 
tajući : ' 

— Šta si nam kupila na pijaci? 

Gospodja je Katićka svakiput znala ma štogod 
donijeti svojoj djeci s trga: bonbona ili licitarsku 
šipku od šećera ili što drugo. No danas je i na to 
zaboravila. ' 

— Danas mama nije imala kad kupiti. Drugiput 
će mama opet kupiti. 

— DA, nisi imala kad, — nezadovoljno su gun- 
djale djevojčice. 

Pa kad su vidjele, da su im doista potonule ladje, 
otišla je svaka od njih u jedan kut kuhinje, gdje su 
naslonile glavu i desnu ruku na zid, pa plakale sr- 
dito lupajući i tapkajući nogom po podu. No to nije 
dugo potrajalo. 

Zamalo su one zaboravile na sve i stale se ve- 
selo igrati. 

A gospodja je Sofija još uvijek sjedila na stolcu 
u kuhinji onako kao i prije metnuvši ruke u krilo ; 
nije se otišla — kao obično — presvući u svoje svaki- 
dašnje odijelo, što ga ima kod posla u kuhinji. 

Zadubila se u uspomene davne, davne, koje su 
bile duboko ukopane u njezinoj duši, kojima se nije 
dugo bavila i kao da je na njih već i zaboravila. 

A sad su najednom iskrsnule pred njom svježe, 
radosne i tako mile, kao, što su bili i oni mladenački 
dani svježi i puni radosti i miline... 

Eto, kao da sad gleda njega, Marijana Adaševca, 
kako joj se ono približio prviput, otkako se pro- 
momčio. Bilo je to u plesnoj školi. Nekoliko su dana 
već išli u plesnu školu, a on s njome još nije ni riječi 

progovorio, ama ni blizu! Bože moj, a prije su bili 
tako svoji, tako su se rado sastajali i zajedno se sigrali, 
dok su bili djeca ! 

I njoj je u taj čas bilo čisto krivo i upravo žao, 
što je on takav, što se tudji od nje. Pa ipak... Za ne- 
koliko dana odvažio se on nekako i došao k njoj, da 
se s njome razgovara, 

Ah, kako se sjeća svega u sitnice! I sad kao da 
ga gleda onakoga, kakav je onda bio. Crnomanjast, 
ovisok, al vitak, a u licu punačak. Rukavi mu na ka- 
putu ponešto okraćali, a tako i hlače. Pa opet to ne 
daje onoj njegovoj mladenačkoj pojavi nelijep i ne- 
estetičan izgled ; to još povećaje onu poeziju mla- 
dosti, koja kao da prši s njegove pojave. Tako se njoj 
onda činilo. 

Pa tek kad je sav crven u licu onako nesigurno 
i sramežljivo prišao k njoj i nespretno joj se na- 
klonio, pa ne znajući, kako bi započeo razgovor, ne- 
kako promuca : z 

— Gospodjice, oprostite, što sam tek sada... 

No daljnje njegove riječi ona nije čula, jer ih je 
u svojoj smetenosti dosta tiho rekao s a sve da ih je 
i glasnije izgovorio, ne bi ih ona čula, jer mu nije 
dala izgovoriti, nego je sama odmah prihvatila ka- 
rajući ga: 

— Ništa, ništa. A šta ti meni, Marijane, ne go- 
voriš ,,ti" ko prije? j 

— Ali gdje bi ja mog0 misliti... 

— -Samo ti meni govori ,,ti'', kao što ću i ja tebi. 

Tako je ona pretrgla one niti ukočenosti, one 
dosadne prisiljene etikete, po kojoj su se imali vla- 
dati u plesnoj školi. 

I najedamput sve je nekako vedrije, toplije, mi- 
lije. Razgovot nekuda teče i žubori ko potočić i ne 
možeš ga prekinuti, sve da i hoćeš. A i on — Ma- 
rijan — odjedamput kao da je sasvim drugi. Nestalo 
s njega one nespretnosti i nesigurnosti, one smiješne 

stidljivosti. Pa nije više ni onako sav crven u licu 
kao prije. Sad se sasvim sigurno i neprisiljeno drži, 
pa veselo pripovijeda i čavrlja. 

... Odonda su se uvijek sastajali i bili zajedno 
u plesnoj školi. I lijepo su tekli dani vedri, veseli, 
puni zanimljivosti i raskoši. 

Pa i poslije, kad su zaredale dosadne jesenske 
kiše, opet je bilo sve lijepo, sve puno čara. Ona bi 
sjedila kraj prozora skakvim poslom u ruci, pa svaki 
čas pogledala kroz zatvoreno okno i nestrpljivo is- 
čekivala čas, kad će on proći s drugovima iz škole. 
I kad bi naišao, pogledali bi se, i to je sve! Pa ipak 
je to za njih imalo toliko dražesti i čara ; ipak su 
ti dani za njih bili puni zanimljivosti. Ona bi katkad, 
kad bi on naišao sam, znala otvoriti i jedno okno 
na prozoru, pa ga zaustaviti. I onda bi malo pripo- 
vijedali i razgovarali se tako ma o čem. 

Pa kad je zafićukao zimski vjetar, zavijao snijeg 
i pobijelio blatnu ulicu, onda im je istom vrijeme 
odmicalo, kao da leti. Onda su se svake nedjelje i 
svakog sveca sastajali na sklizalištu. ' 

Gospodja se Sofija zaustavila mislima kod tih 
uspomena i činilo joj se, kao da još jednom proživ- 
ljuje one časove. Vidjela je u duhu sve, kako je onda 
bilo — — — ' 

Maglovit zimski dan. Po onim dudama, što rastu 
kraj potoka, gdje je sklizalište, palo inje i čini ti se, 
ko da su dude u cvijetu. Sve je nekud — tiho, sve- 
čano, tajanstveno. 

U daljini ništa ne vidiš od magle, koja se spu- 
stila sve do zemlje i sve obuhvatila. 

Na sklizalištu sve vrvi od mladjarije. Čuje se 
i razgovor i smijeh, čuje se struganje sklizaljki po 
ledu, al sve je to nekud drugačije, nije bučno, sve 
kao da odgovara onom tihom zimskom danu i kao 
da se stapa s njime u divnu harmoniju. Njih dvoje 
— kao i obično — zajedno. Ona se skliže polagano, a 

on uz nju potrkuje. Nema on sklizaljka, nema za što 
kupiti. I za čudo, nije mu zima u onom njegovom 
okraćalom kaputu, za“koji se već teško može reći, 
kakve je boje. Lice mu se rumeni i veselo sjaji, sav 
odiše zdravljem. 


Kad se već dosta nazebu, kad se kratki zimski 
dan već primakne kraju, kad već pane prvi mrak, 
onda se vraćaju onako ozebli zajedno kući. On joj 
nosi sklizaljke, a ona ide uza nj i tako im je milo, 
milo... Tako su im prolazili dani. 


Eh, pa onda kad su zaredali plesovi o pokladama, 
to je tek bio pravi život... 

. Pred duševnim okom gospodje Sofije stale su se 
nizati slike jedna za drugom i sve _ kao da su letjele. 
Nije ih mogla stizati, nije znala, kod koje bi se za- 
ustavila. Sve te razne uspomene proletjele su joj 
mislima u tren oka, 

A sada je došlo ono — — — 

. Bože, kako je to čudno bilo, kako nenadano ! 
Nju je zaprosio u njezinih roditelja ovaj njezin sa- 
dašnji suprug. 

Oh, koliko se naplakala poradi toga, koliko je 
pretrpjela ! 

Ali nije koristilo opirati se. Mati njena i tetka 
nagovarale su je i nagovarale ; pa kad nije išlo mi- 
lom, one su je upravo prisilile. I sad im još ne može 
u duši oprostiti, kako su s njom upravo nedostojno 
i nemilo postupale. 

— Šta ti misliš, kaka je to sjajna partija?! 
Poštanski činovnik, molim ja tebe, koji ima krasnu 
plaću, pa onda izgled u budućnost... Ovaka se pri- 
lika ne smije propustiti. Hvali bogu, da ti se taka 
sreća javila ! Bome pazi, da ne bi sijedu kosu plela, 
a ništa ne dočekala. 

. Tako su joj govorile i mati i tetka i napokon 
su je i nagovorile ili bolje, prisilile, da se uda, 

I tako se morala odreći svih onih svojih sanja, 
svih onih ideala, o kojima je znala za dugih samotnih 
dana i večeri snatriti. ' 

Morala ih se odreći i prepustiti se sudbini. 

I ona se udala i rastala sa svojim Marijanom 
Adaševcem, sa svojim starim drugom još iz djetinjstva, 
koji je ispunjao veliki dio njezinih uspomena i nje- 
zine duše. Porušeni su bili njeni idejali... 

Tu je prestala gospodja Sofija obnavljati svoje 
davno sahranjene uspomene. Samo je uzdahnula i 
otišla, da se presvuče u svoje svakidašnje odijelo, 
što ga ima kod posla u kuhinji. . 


II. 


Poslije nekoliko dana on ju je pohodio. Došao 
je baš u podne, kad je njezin suprug bio kod kuće. 
Sigurno je pazio na to, jer se htio i s njime upo- 
znati. : 
Kad. ga je vidjela onako. elegantna, otmjena, 
kad je opazila ono njegovo sigurno držanje i bespri- 
korne kretnje, onu ugladjenost u saobraćaju, nehotice 
joj se stvorio pred očima onaj prijašnji Marijan Ada- 


ševac, onaj plahi gimnazijalac u okraćalom i izbli- . 


jedjelom kaputu, i čisto nije mogla vjerovati, da je 
to onaj isti. čovjek. j 

> Aona je bila u prvi kraj sva smetena i u ne maloj 
uzrujanosti. Nije znala, kako bi se prema njemu 
držala. Ali njegov mir, njegova sigurnost učinila je, 
da se opet smirila. I onda je razgovor tekao mirno i 
neprisiljeno. Ona ga je onda, što više, oslovila sa ,,ti". 
A on je to prihvatio i vidjelo se, da mu se to čini posve 
prirodnim. A i njezin suprug, ugojena dobričina ve- 
sela i bezbrižna lica, shvatio je to kao posve pri- 
rodno, kad se gospodin Marijan Adaševac, pristav 
kod kotarskog suda, predstavio kao stari poznanac, 
koji je zajedno odrastao s gospodjom Katićkom. I 

onda su dugo čavrljali o koječem i svima je bilo ugodno. 
Gospodin se Adaševac pokazao i za to kratko vrijeme 
kao okretan i zabavan čovjek, pa se jako ugodno 
dojmio i gospodina Katića. 

A gospodja je Sofija bila sva uznesena, sva je 
sjala od tihe sreće. Taj posjet gospodina Adaševca 
unio je u njezin jednolični život, pun svakidašnjosti, 
nešto poezije. Odsad je imala o čem snatriti i zano- 
siti se na maštinim krilima u one daleke krajeve, 
gdje bar na čas zaboravi one sitne svagdanje brige. 

Još je jedamput gospodin Adaševac : pohodio 
gospodju Katićku. Bilo to jedne nedjelje popodne. 
Gospodja Katićka bila sama kod kuće. 

Veselo ga je primila i vidjelo se na njoj, da joj 
je taj posjet ugodan. Iz početka se razgovor kretao 
oko običnih, svagdanjih stvari, pa se brzo i iscrpio. 
Onda su sjedili neko vrijeme šuteći. Ona je sad i opet 
zaplovila valom uspomena, i opet se sjetila onih dana 
iz djetinjstva i onih kasnije... I onda zastidjeno, 
plaho i nesigurno rekne : 

— Sjećaš li se, Marijane, kako je ono bilo u 
plesnoj školi ? 

A on joj nije odgovorio na to pitanje, nego se 
zagledao u nju i rekao : 

— Još uvijek si lijepa. Nisam se nadao, da si 
još uvijek tako lijepa. 

— Ah, nemoj tako! Ne volim, da mi tako go- 
voriš. ' 

— Lijepa si, velim ti, lijepa, kako se nisam ni 
nadao. 

I on ustane sa svoga sjedala i pridje k njoj, pa 
je uhvati za ruku. 

— Ah, ova ručica ! Kako je samo mekana, kako 


je mekana! — govorio je on i držao njenu ruku u 

svojoj i stao ju primicati k ustima. A ona se branila : 
— Ne, nemoj... pusti, Marijane ! 

101 


oma onmmpramom pozor aiu shosho e ša ree rušiti 


No on se nije na to obazirao, nego je stao ljubiti 
tu ruku, ma da se ona branila, pa neprestano go- 
vorio : 

— Kako je mekana, kako je mekana! Krasna 
ručica ! 

A sirota gospodja Katićka bila sva u neprilici. 
Stidila se. Nije znala, kako bi to shvatila. Ipak je 
osjećala, da bi se trebala tome oprijeti, a opet nije 
znala, kako bi. Bila je nemoćna prema njemu. Samo 
je mislila u sebi : 

»Bože, kako je čudan! Kako se on to sad na- 
jedamput čudno vlada! Ta to nije onaj prijašnji 
Marijan Adaševac !" 

On stane iza nje i polako je zagrli oko pojasa. 
Njoj je odmah proletjela glavom misao : ,,Za kaku 
me on to, bože moj, drži, kad se tako vlada ? 1" 

I onda se stala braniti, htjela mu se oteti, a sve 
je govorila : 

— Ali, Marijane ! 

Al on se nije na to obazirao. On je sad čvrsto 
privine uza se. I onda prisloni svoje lice, koje je u 
taj čas gorjelo, uz njeno. 

— Ah, kako sam čeznuo za ovim časom! — 
govorio je. — Kako sam sretan, da mogu ovako biti 
uza te! ; 

I kako je stajao iza nje, najednom je naglo po- 
ljubi u obraz. Čvrsto ju je i strasno poljubio, tako, 
da joj se jedan pram kose prilijepio uz obraz. 

Njega je obuzelo u taj čas ono silno strasno čuv- 
stvo, pod kojim se mozak stine. Blizina mlade, lje- 
pušne i zdrave žene djelovala je na njega gigantskom 
snagom. Mirisna i meka crna kosa njena, ono pri- 
stalo i zdravo lice, na kojem se ističu tek malo napr- 
čene usnice, pa onda one skladne i oble forme nje- 
zina tijela — sve je to raspaljivalo u njemu divlju 
požudu. Ta ga je požuda svega obuzela. Svaka mu 

je žilica igrala. Krv mu se uzburkala, a cijelo mu 
se lice preobrazilo, upravo nakazilo. 

Gospodja je Sofija sve to opazila, sve to osjetila. 
I ona najednom skoči, pa skupivši svu snagu istrgne 
se iz njegova zagrljaja. Nju je taj njegov poljubac 
vrijedjao i nemilo palio. Osjećala je neku odvratnost 
spram njega ; odmah je jasno shvatila svu niskoću 
njegovih namjera. I to ju je peklo i boljelo. 

On je za nju bio u taj čas posve tudj, stran čo-- 
vjek, kojega se skoro bojala. 

Istrgnuvši se iz njegovih ruku stane dosta da- 
leko od njega i rekne odlučnim glasom ; 

— Gospodine, otidjite ! ' 

Bila je krasna u tom času plemenite srdžbe. 
Lice joj se zažarilo, oči sjajile. Na obrazu joj je još 
bio onaj prilijepljeni pram kose od njegova poljupca. 

Al on je bio sav osupnut. Nije očekivao od nje 
tako šta. Nije mogao vjerovati, da je to ona ista žen- 
ska, s kojom ga vežu uspomene, prošlost. Polako su 
jenjavala u njemu ona strasna čuvstva, polako se 
stišavala u njemu uzburkana krv, a razum je i opet 
zauzeo svoje mjesto. Javio se u njemu ponos. I on 
se" uspravi, pa rekne posve hladno, promijenjenim 
glasom : 

— Dobro, gospodjo! Idem. Samo moram reći, 
da mi je žao i da si ne mogu oprostiti, što sam se 
upuštao s ovako čudnim — da ne reknem : primi- 
tivnim — čeljadetom, koje sve skroz krivo shvaća. 

Odmah se pokajao radi tih riječi. Sam se na se 
ljutio, što je to rekao. Želio je, da je nekako ubode. 
Ali odmah je uvidio, da je ovo, što je rekao, sitno i 
upravo glupo. To ga je ljutilo, i on se stidio sam pred 
sobom. 

Pa kad je već bio kod vratiju, povrati se i rekne : 

— Ne, draga Sofijo, ne radiš pametno, što mi 
se opireš. Jer šta ti imaš od života ? Šta imaš? Zar 
je to život? Zar tebe taki život zadovoljava, zar on 

odgovara tvojim idealima, o kojima si sanjala? 
Pošla si, eto, za muža, kojega nisi voljela, udala si 
se za njega preko svoje volje. Pa ti tako ljubomorno 
paziš, da se možda ni mišlju ne iznevjeriš tomu is- 
tomu mužu, kojega nisi nigda voljela. Ne, to nije 
pametno. To sam ti još htio reći. 

I on ode. 

Gospodji je Sofiji upravo odlanulo, kad je otišao. 
Razočarala se. To nije očekivala od njega. Drugačije 
si je ona u duši prikazivala sastanak s njime, nekako 
ljepše, čistije . . A onaj njegov poljubac tako ju je 
palio, tako joj je bio neugodan, I cijelo njegovo dr- 
žanje prema njoj i oni lakomi pogledi tako su joj 
bili odurni . 

A da se drukčije vladao, da ju je drukčije po- 
ljubio, tako da je u onom njegovu poljupcu nešto 
drugo osjetila, što bi odgovaralo nutarnjosti, njezinoj 
duši, tko zna, kako bi onda bilo?! — — — 

Gospodja je Sofija sad samo žalila za onim 
negdašnjim Marijanom Adaševcem, za onim svojim 
starim drugom iz djetinjstva i prve mladosti. Sad se 
uvjerila, da ga je izgubila zauvijek. Toga negdaš- 
njega Marijana Adaševca ona je ljubila, a ovaj, ko- 
jega je sad upoznala, bio joj upravo mrzak i skoro 
oduran. 

Al onoga više nije bilo. On je još postojao samo 
u njezinoj duši, u njenim uspomenama... 


Gospodin Marijan Adaševac nije više nikad 
pohodio gospodju Katićku. 

liko dana pravoga reda. Kad on dodje sa 
svojim kalfom i sa svoja dva šegrta na ve- 
čeru, a ono nema večere, ni. majstorice Stane kod 
kuće. A dogodilo se jedared, da ni u podne nije bilo 
ručka. Majstor se Luka nije toliko ljutio, što nije 
bilo večere, jer ga to nije mnogo smetalo ; on bi oti- 
šao na tavan i donio slanine, kobasica i luka, pa 
eto večere! Al njega je ljutilo, što mu žena prkosi. 
Nije drugačije, nego mu baš prkosi | 
On "joj je lijepo govorio, da to, što ona silom 
hoće njihovoj kćeri Amaliji kupiti šešir, nikako nije 
u redu. On to nikako nije mogao dopustiti. Ta to bi 
bila čitava sprdnja ! Majstorska kći, pa da nosi šešire | 


Al. majstorica se Stana ne da okrstiti, već silom 
hoće, da i njezina kći kao i druge njezine drugarice 
nosi šešire. Već se nekoliko puta poradi toga žestoko 
svadila s majstorom Lukom, al sve badava, on ne 
popušta. Zato je odlučila, da će mu prkositi. Odsad 
nije s njime preko dana progovorila ni riječi, a skoro 
je cijele dane s kćerju Amalijom provodila kod svoje 
sestre Feme, koja je bila udovica, a inače općinska 
primalja. 

Majstorica je Stana dobro znala, da će ipak nje- 
zina volja nadvladati i da će majstor Luka napokon 
morati popustiti. 


U kući majstora Luke Rajića nema već neko- 

Tako je to bivalo uvijek. Tako je bilo i onda, 
kad su krstili Amaliju. I onda se on silno protivio, 
da joj se na krštenju nadjene ime Amalija. Hu, ko- 
liko je bilo okapanja s njime ! 

— Kako je to opet ime, Bože mi prosti! ? — 
govorio je. — Ne znam ga ni izgovorit, nit ću ga 
ubardat. Ti, Stana, i tvoja sestra Fema uvik 'oćete 
na veliko! Pa i sad mi oćete da naprtite ditetu ba- 
jage gospodsko ime. Nisam ja nikaki gospodin ! 

Majstorica Stana bila dakle uvjerena i sigurna, 
da će se ispuniti njezina želja i da će Amalija nositi 
šešir. Samo je trebalo počekati. 


I ona je čekala. Neko je vrijeme prkosila maj- 
storu Luki i nije s njime htjela govoriti, a onda je 
okrenula drugačije. Odsad je svakiput večera bila 
u pravo vrijeme gotova. Onda se odjedared prestala 
srditi na majstora Luku, pa počela s njime i go- 
voriti. A katkad se znala i maziti, osobito podveče, 
“kad se sve stiša u kući, kad su nasamu. No ipak še- 
šira još nije spominjala. Ostavila je to zadrugi put. 

Jedne nedjelje poslije ručka pozove ona svoju 
sestru Femu u obiteljsko vijeće, u kojem se imalo 
raspraviti pitanje o šeširu. 

Iznajprije se govorilo o novostima i onako ko- 
ješta ; malo se ogovaralo i grdilo. Onda istom na- 
baci, onako izdaleka, majstorica Stana pitanje o 
šeširu. 

No majstor se Luka nikako nije dao osedlati. 
On je i opet govorio, kako ne može dopustiti, da nje- 
gova kći nosi šešire. ' 

— Ti 'oćeš, da tvoje dite bude osim svega svita, — 
predbaci mu majstorica Stana. 

— Kako: osim svega svita? 

— Svaki pošten i čestit otac gleda, da mu je dite 
lipše obučeno i da se ne mora stiditi, kad je med dru- 
garicama. ' 

— Al nije za majstorsku kćer šešir, bog s tobom ! 
— upade majstor Luka, 

Njegova je šogorica, gospoja Fema, slušala sva 
nervozna i nestrpljiva taj razgovor. Ona je samo 
griskala svoje tanke usnice i svaki bi čas mrsko i 


. bijesno pogledala majstora Luku svojim ne baš ružnim 


smedjim očima, koje su u taj čas upravo sijevale. 

Sad je bila njezina strpljivost do kraja iscrpena, 
te nije mogla izdržati, da ne plane. 

— E, šogore, pa da vam ne bi rekla štogod i 
krupnije! Vi baš ko kanda niste pri pameti ! 

— Kako nisam pri pameti? 

— Pa zaintačili ste jedno te jedno, pa se nikako 
ne date okrstiti. Lupate ko puto o lojtru! Nemojte 
biti k6 oni najgorji prostaci | Čo'ek mora gledati malo 
i na sebe. 

— Ta de, okani ga se, Femo! — umiješa se sad 
majstorica. Stana. Vidiš ga, kaki je. Gdi ćeš ti s takim 
prostakom izaći na kraj !? Prostak ostaje prostak, 
dok je živ! 

— E, da vam ne bi opsovo sve na svitu! — 
plane sad majstor Luka. — Indi ja sam neki ludov !? 

Sad se javi majstorica Stana s pomirljivim na- 
mjerama. ' 

— Pa, čo'eče božji, niko ti i ne kaže, da si luda. 
Nemoj istom štogod ! Valda se može s tobom divanit 
ko s pametnim čo'ekom? ! 

— Može se sa mnom divanit, al se ne _ može 
s vama. 

— Al slušaj, čoeče božji, i daj si dokazat. Ne ću 
ja ništa rdjavo. Curče je već poodraslo, pa treba mislit 
i na udaju. A što se ona bolje i gospodskije nosi, to 
će se i bolje udati. Pa je I' tako? Evo, reci ti, Femo, 
nije li tako? 

— Pa to se zna, — prihvati živo sestra Fema. 
Ne će se bome za njom ogledati nijedan gospodin, ako 
se ovako majstorski nosi. 

— To i ja velim, — opet će majstorica Stana. 
A ja 'oću, da je udam za gospodina. Pa i ti valda 
ne ćeš, da ti se kći udade istom za kogagod? ! — 
obrati se ona majstoru Luki. Pa zašto onda ne bi 
dao, da dite nosi šešire? 

— Radi, kako ti je drago, — rekne majstor Luka, 
koji je bio već sasvim popustio, i htjede otići. 

— Al čekaj, kud si navalio? Još ti imam nešto 
reći, — stane ga zadržavati majstorica Stana, koja 
još nije mislila raspustiti obiteljsko vijeće, budući da 
još nije bio iscrpen dnevni red. 

— Ti poznaš ovoga našega novoga ferštera? — 
upita ona odmah iza toga majstora Luku. 

— A vraga ga poznam! — rekne s nekom do- 
sadom majstor Luka. Ako ga Bog tako pozna, ko 
ja... 

— Ta nemoj sad tu istom štogod! — upade 
mu u riječ nestrpljivo majstorica Stana. Nego sad 
slušaj! Al deder govori ti, Femo ! 

Fema se uozbilji, prekrsti ruke preko trbuha 
i podboči njima prsa, cmokne nekoliko puta jezikom 
i malo oblazne svoje tanke usnice, a onda započne : 

— Ta pa, Bože moj, šta tu treba govoriti? To 
se već zna, šta je. Zna to čitavo selo, 

— A šta to? — zapita majstor Luka, koji nije 
znao, šta ona misli. 

— Ajte zbogom, vi šogore ! Ala ste mi vi neki ! 
Sad on još ko bajage pita, a već za to znadu svi vrapci. 

— E, vrag u vas ženske! — ražesti se dobri 
majstor. Otkle bi ja znao, šta vi po selu snujete? ! 

— Nije to nikako snovanje po selu. I zbilja, da 
vi još ne znate ništa? 

— Ta nemojte vi mene ifidati, da vam...! 

— Pa reci mu, Femo ! — upade majstorica Stana. 

— Indi vi ne znate, da se ovaj naš mladi feršter 
Baćanac ogleda za našom Amalijom? 

— E, pa šta? 

— Šta?! Voli ju, pa eto! Šta tu treba vazdan 
divanit, — požuri se majstorica Stana da razjasni. 


— Al nije dosta, da ostane samo na tom, — 
govorila je dalje gospodja Fema. Sad je vaša dužnost, 
da se momak ne odbije od cure, nego da ju s vremenom 
i zaprosi. 

. — Ah, manite se vi mene! — rekne majstor 
Luka smiješeći se. 

Nije znao, šta bi drugo rekao. Ali gospodja je 
Fema i dalje nastavljala isto onako ozbiljno : 

— Nema tu: manite se! To treba malo pro- 
misliti. Vi bi valjda volili, da vam kći postane feršte- 
rica? Je 1' da? To ne trebam ni pitati. Al to ne ide 
samo tako. Nikomu još nisu padali pečeni pilići iz 
oblaka u usta. Ja vidim, da se vi ne znate ni okrenuti. 
Po vama ona nikad ne posta feršterica!| Pa kad si 
već sami ne znate pomoći, onda valja kazati meni : 
»Šogorice : takoitako“! — a ja već znam, šta ću, 
Zato slušajte vi mene! Toga mladoga ferštera treba 
jedamput pozvati na“večeru. Al to ne smije biti istom 
kakogod ! Morat ćete se malo dublje mašiti u džep. 
To treba da bude malo društvo. Možete još koga po- 
zvati, da ne izgleda čudno ; eto našega nataroša i 
natarošovicu! To su fini ljudi. Al šta ću vam tu 
vazdan govoriti? ! Sad znate, kako je. A ja mislim, 
da ćete privoliti. Sramota bi bila, da ne privolite, a 
bogme i grijota. Samo to sam vam rekla, da znate. 
Dalje je moja i Stanina briga. 

Obiteljsko vijeće je bilo dokrajčeno:; dnevni je 
red bio iscrpen. 

Majstor Luka. ustane i ode za svojim poslom 
A majstorica se Stana još dugo razgovarala sa svojom 
sestrom. One su imale još mnogo toga pretresti. Na 
njihovim je ledjima bila velika briga. Njima je va- 
ljalo već sada i bar u glavnim crtama izraditi program 
za večeru, koja se ima prirediti, 

Valjalo se posavjetovati, koga će sve pozvati, 
što će se sve prirediti i kako će se prirediti i koji će se 
dan to obdržavati. 

Dugo su se njih dvije razgovarale i dogovarale, 
dok su konačno sve uglavile, kako će biti najbolje 
i po njih najčasnije. Odlučile su pozvati samo nataroša 
i natarošovicu, dakako osim mladoga ferštera, koji 
je tu glavno lice, poradi kojega se sve i priredjuje. 
Što će im još tko drugi?! Bilo bi samo više troška, 
a i više ogovaranja. Mladić će imati prilike malo 
izbliže upoznati djevojku, kakva je u kući i tako... 
Razumije se, da će mu tek sad pravo omiliti, tako da 
će biti sav očaran. I dolazit će odsad češće u kuću, 
a ljubav će sve više i više rasti, osvojiti ga posve, 
i onda — razumije se — nema druge, nego pred oltar ! 

Eh, bože, to li će biti nešto, to će biti slava ! 

Majstorica Stana i gospoja Fema sve su klicale 
u duši od radosti. 


II. 


Na odredjeni dan, kad je imala biti ta slavna ve- 
čera, sve se uzvrpoljilo i uzvrtilo u kući majstora 
Luke već od ranoga jutra. Tu se već u svu zoru i mete 
i pere i riba i čisti i praši i umiva ; iznijeli su čak 
i jastučnice i čitavu posteljinu na avliju, da se _inalo 
provjetri. I vjenčano odijelo majstora Luke i maj- 
storičine posvečane haljine i čipkaste i lagašne opra- 
vice gospojice Amalije, — sve se to na avliji praši 
i kefa. Pod u sobi sve se bijeli ko papir, kako je čisto 
oriban. 

A u kujni istom! Ne znaju, gdje im je glava. 
Tu je naravski gospoja Fema, koja je došla da po- 
maže, i jedna žena iz komšiluka. 

I gospodjica Amalija nastoji, da bude od pomoći, 
gdje samo može. 

Miješa se tu brašno s mlijekom i šećer sa žumanj- 
cima za kolače ; čiste se groždjice, tuca šećer, bademi 

i orasi. A sav taj posao nadgleda gospoja Fema. Ona 
sve rukovodi, ona svima zapovijeda. I za čudo, sve 
ona vidi i sve zna i na sve dospije ! 

Eno je, gdje mijesi nekakav kolač, a već pazi 
i misli na sve ostalo, šta se radi. 

— Deder, Stano, — govori ona i ne odlažući, — 
bišofsbrot u ,,rerni' mora da je već dobar i dosta 
pečen ! 

Još i nije majstorica Stana pravo uradila svoje, 
a već eto gospoje Feme, gdje zapovijeda dalje : 

— A ti, Amalija, ne mišaj više taj šećer i žu- 
manjke ! Bit će već dobro. 

I tako je to bilo sve do popodne. Kad su bile go- 
tove spečenjem kojekakvih kolača, onda su otišle 
spremati sobe. I tu je -— valja priznati — dosta po- 
mogla gospoja Fema. Ona je gledala onim priprostim 
sobama dati malo gospodskiji izgled. Teško je bilo 
uljepšati ono jednostavno pokućstvo, koje je usto 
bilo i klimavo i okrbano. 

Pa ipak! Gospoja je Fema i to znala. Ona je 
ovdje umetnula vezeni peškir, ondje ponjavu, tamo 
opet kakvu drugu sitnicu, na stol postavila kitu cvijeća 
i još nekoliko ovakvih sitnica, a sve je to prijatno 
djelovalo. 

Badava sve, u nje ima ukusa ! 

— Ti, Amalija, nemoj da mi se držiš ko sveta 
Genofefa ! Treba da budeš vesela i puna života, jer 
to muškarci vole. Pa onda nemoj samo neprestano 
stidljivo obarati oči ! I to je istinabog kadgod dobro, 
al ne svakiput. Pazi dobro ! Očima se najprije muš- 


karac dade zaluditi. — I onda nemoj biti odviše 
sustezljiva ! 
— A vi, šogore, — obrati se ona opet majstoru 


Luki — gledajte, da ne sramotite i nas i sebe. Prije 
svega, nemojte se opiti! Pazite i kako ćete držati 
nož i viljušku! Nemojte kru gristi zubima, nego 
režite komađiće nožem! Ni u solenicu ne umačite 

i ne solite jelo prstima | Pa onda se čuvajte, da vam 
za večerom ne izmakne koja prosta ! Nemojte mnogo 
govoriti | A ako se već tako dogodi, onda ne pripovi- 


* dajte samo o svom kalfi i o šegrtima, nego štogod pa- 


metnije ; na primjer : kako ste bili u Osiku i kako 
tamo po crkvama krasno orgulje sviraju ili kako je 
u vas velik vinograd i kako rodi, i take stvari... 
Nemojte se tužiti na današnju skupoću, jer bi se moglo 
pomisliti, da ste sirotani, pa bi se još momak lako 
mogao odbiti. Ja vam samo kažem: svaku triput 
vagnite, prije nego je izreknete ! 

Tako je ona davala upute. 

A dan je odmicao i neopazice se približavao 
svome kraju. Sunce je tonulo i sparina jenjala. 

Kod Rajićevih je već sve bilo u redu. Sve je bilo 
spremno, da dočeka goste. Avlija pometena, kujna 
uredna, a i jedna i druga soba spremljena i čista 
I stol je prostrt i sve je, kako treba. ' 

Rajićevi svi ko na iglama. Gospojica Amalija 
ide iz sobe u kujnu, pa iz kujne u sobu, otvara prozor, 
izgleda, idu li gosti, pa ga i opet zatvara. Uzrujana 
je. Ta je uzrujanost izmamila nešto rumenila na 
njezina bljedjana lica. 

Majstor Luka u svom ,,vinčanom odilu'' šećka 
po sobi. Sve mu je nekako nezgodno. Ne zna, kud bi 
s rukama. Smetaju mu. I sav ko da nije svoj. Zato 
se svaki čas navraća u kujnu k majstorici Stani i go- 
spoji Femi, odakle ga ova svaki put otjera. 

— Ta šta ste opet došli, šogore!? Nosite se u sobu! 
Vi morate goste dočikati. To je vaš poso kao kuće- 
gazde. Kako bi to bilo, da na sve zateku u kujni ? — 
zgražala se ona. i 

Napokon došli gosti. Prvi su došli nataroš i na- 
tarošovica. n 

— Klanjam se, klanjam se, gospoja! A gdi ste 
tako dugo, ako boga znate? ! Jedva smo vas dočekali. 
Izvolite u sobu, izvolite | 


ida 


ME LL. ——— 


Posjedaše za stol. Natarošovica se razvaganila 
dostojanstveno na svom stolcu. 

Sjela ona za stol, pa pridigla malo gornju suknju, 
da se vidi njezin lijepi i novi svileni žipon, što je tako 
krasno šumio, kad je koracala, da je sve rasla od užitka. 
To je zato učinila, da ga vide ,,ove majstoruše'' i da 
popucaju od jeda. 

I zaista! ,,Majstoruše" su odmah svrnule pogled 
na taj njezin novi žipon. 

“i Juh, krasne li suknje! — odmah usklikne 
gospoja Fema. Ta molim vas, gdi ste je kupili? 

ise U . Osijeku, — odgovori natarošovica, koja je 
govorila «ijekavski ne hoteći se pokazati prosta kao 
ove kojekakve seljanke i majstoruše. 

— Baš je krasna! — javi se i majstorica Stana. 

.—_A kol'ko ste dali za nju? — Zapita dalje go- 
spoja Fema. 

— Pogodite ! 

— Najmanje pet forinti. 

.—.No, molim vas lijepo, i vi mi se razumijete ! — 
uvrijedjeno i posprdno reče natarošovica. Ta Bog 
vas vidio, otvorite bolje oči i pogledajte vi malo bolje, 
kakav je to komad! To je najfinija svila. Pa kaka 
je to izradba samo... pa ovi volani... Pa ,,sajmlice'' 
i pštikeraj".,.1 Pogledajte vi to samo! 

Gospoja se Fema prigne, podigne malo rukom 
natarošovičin žipon, tako da se vidio dobar komad 
njene debele noge, obučene u crnu čarapu, i stane 
ga prstima pipati i razgledavati. To isto učini i maj- 

storica Stana, a gospojica je Amalija postrance mirno 
stajala, zadovoljavajući se i s time, da ga i ovako 
može gledati. i 

 Natarošovica ih s visoka i posprdno promatraše, 
no ipak silno radoznalo i nestrpljivo očekujući, što 
će sad reći. NE) 
Al one su još uvijek pipale prstima 'žipon i za- 

mišljeno šutile. i 

— No, što sad velite? 

-— Ne znam ni sama. Jeste 1“ dali osam forinti ! 

— Više, više ! 

— Deset? ! 

— Još više ! Petnaest sam dala. Ravnih petnaest 
forinti ! 

Majstorica se Stana i gospoja Fema pogledaju. 
One su se razumjele. Pogled je gospoje Feme go- 
vorio ovo : 

— Laže. 

A pogled majstorice Stane : 

— Dabome da laže, nevolja jedna ! 

Al gospoja je Fema drugačije govorila, nego li 
njezin pogled. 


— Krasna suknja, zbilja je krasna! Sad vam 


drage volje virujem, da ste toliko dali. Ovamo svila, 
a opet i izradba je osobita... 


— Al deder, Luka, ponudi goste s pićem ! — pre- 
kine majstorica Stana taj razgovor. 
—- Izvolite 1' rakije malo? — upita majstor. 


Baš je imam naladite. 

—- Ta kake rakije! Bog s vama, šogore! — 
odmah mu uskoči u riječ gospoja Fema. Piva do- 
nesite ! I to je naladito ! ' 

Majstor Luka ođe i donese nekoliko flaša piva, 
koje su se hladile u kablu u bunaru. 

— Izvolite, izvolite ! — stanu svi nuditi. 

Razgovor se razvio odmah živahnije i veselije, 
kad je došlo na stol pivo. I nataroš je odjedared po- 
stao nešto živahniji. On dosad još nije ni zubi obijelio. 

Nije on bio onaj pravi tip slavonskog seoskog 
nataroša. Bio je tih i skroman. Slabunjav i ponešto 
boležljiv. Gdje ga tko gurne ili posadi, tu će i ostati. 
Prava opreka svojoj energičnoj i punoj života ženi. 

On je sjedio lagano bubnjajući prstima po stolu 
i slušajući, šta mu pripovijeda majstor Luka. Nego 

izmedju njih se dvojice nikako nije mogao razviti 
pravi razgovor. 


Uto dodje i gospodin ,,mladi feršter'  Baćanac. 


— Klanjam se, klanjam se! Sluga pokoran! — 
pozdravi on klanjajući se i lijevo i desno. 


— O, klanjam se! A gdje ste tako dugo? Zar se 
tako kasno dolazi? Mi smo već svi odavno nestrpljivi, 
što vas nema, — saleti ga odmah sva ženskadija 
osim gospojice Amalije, koja je i dalje bila tiha i mu- 
čaljiva. 

— Meni neizrecivo laska vaša pažnja, milostive 
gospodje, i ja sam i sam jedva čekao, da mogu ovamo 
doći što prije ; al vjerujte, nije mi bilo moguće. Posao 
znate... 

. > Nemojte se ništa ispričavati, nego izvolite 
sjesti ! 

Sjeo je u sredinu izmedju gospojice Amalije i na- 
tarošovice, 

Neko su se vrijeme razgovarali i pomalo pili pivo, 
a onda stane domaćica s gospojom Femom nositi ve- 
čeru na stol. 

Poslije veoma obilne večere raspreo se razgovor 
u svu šir uz vatreno vince. 


I tihi nataroš oživio. Baćanac je iznajprije za- 
bavljao sve svojim pripovijestima, a onda se sve više 
obraćao samo gospoji natarošovici, jer se s njome 
dalo najljepše zabavljati budući da je ona bila ženska 
vesele i bezbrižne naravi kao i on. 


S gospojicom je Amalijom on brzo napustio raz- 
govor, jer je ona na sve odgovarala sa ,,da" ili ,,ne" 
ili je ponajviše Ššutila. 

AL zato je gospoja natarošovica bivala sve raz- 
govorljivija i sve veselija. Začas su ona i Baćanac po- 
stali intimni prijatelji i ubrzo su se stali potiše raz- 
govarati, što više, i koješta šaputati. 


* 

To nije izmaklo oštrom oku gospoje Feme. I ona 
je u kujni rekla svojoj sestri, kad su išle kuhati crnu 
kavu : 


— Vidi ti natarošovice, gdi se ta nasaračila ! Šta 
se ona trpa k mladim ljudima? ! 

— Vidim ja to sve i nije mi pravo, — odvrati 
majstorica Stana. 

— Pa kako se to samo drži ! Rada bi da pokaže 
neko gospodstvo. Eto, tako ti je to, kad se opanak 
popapuči ! 

— Kako ju samo nije stid onako se namitati 
mladom čo'eku! Upravo mu se silom namiće. A udata 
žena ! 

— No čuješ, i nataroš je neki tutljo, kad to do- 
pušta, — zlovoljno će i prezirno gospoja Fema. 

A što bi ona tek onda rekla, kad bi bila znala, 
da su mladi gospodin Baćanac i gospoja natarošovica 
postali tako intimni, te joj je on dospio otkopčati 
podvezicu s noge?! — — — 


Majstor Luka i nataroš već se pomalo ponapili 
i već su obojica govorila u isti čas. Nataroš je već 


teško gledao, a u časovima je vidio dva majstora 


Luke. Širio je oči i širio čudeći se, šta je to odjedared. 
Al badava! Pred njim su bila dva majstora Luke. 

— Dajte mi, molim vas, moju ,,štrumpandlu", 
— molila je natarošovica Baćanca tiho šapćući, tako 
da ne čuje gospojica Amalija. 

— Ne, ne. To ću ja zadržati za uspomenu, 
— odgovori on isto tako tiho. 

— A! molim vas, dajte! Čarapa mi pada! 
Zaista ! 

— Dobro. Al ja ću vam je sam metnuti na nogu. 

— Ta to je nemoguće. Šta vi mislite ? ! I kako? 
Gdje ? “ 

— To je vaša briga. 

monomera orok tko ka USERS RERSR 


* Gospojica se Amalija dosadjivala. Časkom je 
sjedila, časkom ustajala, pa odilazila u kujnu bajage 


.za poslom, da štogod pomogne materi i tetki. 


Kad je došla crna kava na stol, rekne nataro- 
šovica glasno Baćancu, da svi čuju: 

— Nešto ,vam imam kazati u četiri oka. Hodite 
u onu drugu sobu ! 

— Oprostite! Samo jedan časak, samo koliko 
bi čovjek trenuo okom | — obrati se ona ženskima i 
ode s Baćancem u drugu sobu. 


Majstorica Stana i sestra Fema samo se pogle- 
daju. Nego doista! Baćanac i natarošovica odmali 
su se, malone u isti čas, vratili iz sobe oboje prilično 
uzbudjeni. On joj je tamo metnuo podvezicu na nogu. 

Za majstoricu Stanu i njezinu sestru već više 
nije bilo zabave ; one su jedva mogle gledati nataro- 
šovicu od same pakosti i zlobe. 

A ona se na njih dvije nije ni obazirala, nego 
se i dalje razgovarala sa svojim kavalirom. 

Nego opio se majstor Luka, a opio se i gospodin 
nataroš, pa zadrijemao. 

Kad je to opazila gospoja natarošovica, nije se 
nimalo poradi toga ljutila. Ipak je hinila, da se ljuti. 

— I uvijek on meni mora sramotu da učini! 
Eto, sad moramo kući! Kako ću ga samo dovući do 
kuće |! 

— Ja ću vas otpratiti, milostiva, — javi se 
spremno Baćanac — i vašemu suprugu pomoći doći 
do kuće. 

— A zašto bi! ? — rekne odmah gospoja Fema. 
— Izvolite vi samo ostati: Može ga otpratiti, eto, kuće- 
gazda. Deder, šogore, šta stojite ! ? I vas čo'ek mora 
uvik opominjati. 

— Ne, ne. Moja je dužnost, da gospodju ispra- 
tim, — branio se odlučno Baćanac. 

wa—_————<————oooi 
Gospodja se natarošovica obuče, uzme s jedne 
strane ispod pazuha svoga dragoga muža, a s druge 
ga strane prihvati Baćanac i oni podju. 
Domaćine ih isprate sve do sokaka sa svijećom 
i gledahu za njima sve dotle, dok im se nisu izgubili 
s vida, u mraku... 

ŠOGORICA. 


1. 


tac Vasilije posve polako otvori vrata svoje 
O spavaće sobe. — Kad ih je otvorio, malko po- 


postane na pragu zaustavivši dah. U sobu nije 
odmah pogledao, nego je, ne znajući ni sam zašto, 
zažmirio. 

Srce mu je užasno udaralo. A nije ono ostalo 
na svome mjestu, nego kao da je skočilo u samo grlo. 
Činilo mu se časkom, kao da će mu iskočiti na usta. 

Srdio se sam na se, što se toliko uzrujava. Treba 
biti hladnokrvan, miran. 

,Odakle bi ona mogla slutiti, da ja znadem, 
tko to tamo leži? Ne, ne, ona se nikako ne će do- 


sjetiti, da se ja samo pretvaram." 


Tako je mislio stojeći na pragu. Prije nego što 
će ući u sobu, otvori oči i pogleda unutra. 

U sobi su bile spuštene zavjese, tako da je u njoj 
bio polumrak. Ipak se sve u njoj razabiralo. Otac 
Vasilije upre pogled na otoman, gdjeno je ležala ona, 
— njegova šogorica Nasta. $ 

Spavala je. Ležala je na ledjima. Kod svakog 
odisaja lako su se dizale i spuštale njene bujne grudi, 
štono ih je sakrivala ležerna bluza od lakomoga po- 
gleda oca Vasilija. Noge joj nisu bile bose, nego u 
čarapama — ito je bilo ovaj čas veoma žao ocu Vasiliju. 

Otac se Vasilije ne usudi unići u sobu, nego za- 
tvori posve lagano za sobom vrata i opet popostane 
pred vratima. Bio je neodlučan i plašljiv. A kako 

je on to sve slikao u mislima, u mašti ! Sve je to teklo 
tako jednostavno, upravo samo od sebe, sve je bilo 
udešeno tako lijepo, da ne može biti ijepše... Otac 
se Vasilije spusti na divan, što je bio u toj sobi. Začas 
ga obuze stid, neiskazan stid. 

Ta šta on to radi ? | Šta on to smjera ? Podigao 
se čovjek, da zavede svoju rodjenu šogoricu, on, 
jedan sveštenik ! O, Gospodi pomiluj ! 

Ali šta da zavede?! Kako da zavede?! Nije 
.to njemu ni na kraj pameti. Gdje bi on tako šta! 
Nije ni pomislio na to. 

' Tako se ispričavao otac Vasilije pred samim 
sobom nastojeći da utiša glas savjesti. Ali taj se glas 
nije dao utišati. 

E, pa dobro, — govorio je taj glas, — kad je ne će 
da zavede, kad ne misli ništa rdjavo, zašto je onda 
došao ovamo? Zašto se krade kao lopov oko ove 
sobe ? Zašto obilaziti tuda kao mačak oko vruće kaše ? 

Zašto? Zašto? Tako; hoće se malo našaliti. 
Zaista našaliti. Pa šta je najposlije na tom rdjavo ? |! 
Došao šogor k šogorici, pa je malko uplašio, dok 
spava ! I ništa drugo. Evo, on bi mogao dati glavu, 
da nije ništa drugo ni mislio. Gdje bi on? . Već 
mu je i kod same pomisli užasno. Aratos ! On će već 
odagnati takve misli od sebe i ugušiti ih, čim se pojave. 

Tako se mučio otac Vasilije sjedeći na divanu. 
Onda mu najedared iskrsne lijepa pojava šogorice 
Naste. Crnomanjasta, jedra, visoka, zavodljiva. Gleda 
je pred sobom kao živu. Vidi, kako mu se smiješi, 
“kako očima značajno pogleda. 

Ah, te njene oči! Eno, već kod prvog susreta 
te su ga oči uznemirile. To je bilo još onda, kad je 
došao prositi njenu sestru, svoju sadašnju ženu. Nju 
* — Nastu — bi on bio isprosio, da već nije bila udata. 

I sad, kad je došla k njima u goste, kad ju je 
dočekao na kolodvoru, tako mu je srce kucalo od 
uzbudjenja; kad su sjeli u fijaker njih dvoje, da se 

odvezu s kolodvora kući, on je skoro drhtao od 
samoga uzbudjenja. 

— Dobro izgledaš, — rekao je gledajući joj u 
crne oči. 


— Zdrava sam, hvala Bogu, pa to je, — od- 
vrati ona nemarno. 
* — Nije samo to, — prihvati on, ne usudivši se 


izreći svoju misao. 

“ Spopala ga želja , da je ogrli, da je ljubi, miluje, 
a onda ga je odjedared obuzelo čuvstvo slično gladi. 
I on je želio, da je grize, jede, kao što se slatki kolač 
jede. 

Uhvatio ju je za ruku, za onu njezinu oblu, me- 
kanu, bijelu ruku. Htio je, da to ne bude napadno, 
nastojao je, da se to učini kao slučajno, da ona ne 
osjeti, kake se želje za tim bajage slučajnim hva- 
tanjem njezine ruke kriju u njemu. Tako je on htio, 
ali mu to nije uspjelo. 

— Gle, kaka je u tebe obla i debela ruka, — 
rekne on, skrivajući svoju uzrujanost. -— Zaista ti 
krasno izgledaš. Ali glas mu je drhtao. Ona je to 
morala opaziti. I pocrvenio je. Osjećao je, da je crven 
kao puran. A šta vraga pocrvenjuje ? |! 

— Zdrava sam, kažem ti, — rekne ona izvu- 
kavši svoju ruku iz njegove i stane se u sav glas smi- 
jati gledajući u njega. A otac Vasilije sad još jače 
pocrveni. Sad mu je lice, uši i vrat dobilo upravo ba- 
krenu boju. Njegova je neprilika sve većma rasla. 

Istom kad se ona prestala smijati i kad je ona 
stala ispitivati, kako je kod kuće, šta radi sestra i 
djeca i još koješta drugo, — onda je on došao k sebi 
i malko se smirio. 

I razgovarajući se o svakidašnjim i običnim 
stvarima dovezli su se do kuće. 

Sve je to u mislima preletio otac Vasilije sjedeći 


.na divanu. 


I2ZI 


ooo 
II. 


A šogorica Nasta nije spavala. Odmah se ona 
probudila, čim je ono otvorio vrata otac Vasilije. 
Ali se pričinjala, da spava. Žmirila je i kroz zatvo- 
rene trepavice vidjela ga je, kako stoji na pragu. 

pšta on.to hoće? Baš da vidim!" — mišljaše 
ona_u sebi. Naslućivala je, da se on to krade k njoj, 
ali ipak nije bila posve sigurna. Već je odavno opa- 
zila, da se on i suviše s njome razgovara, da joj po- 
svećuje i više pažnje, nego li bi trebalo. U njezinoj 
blizini on je vazda nekako nemiran, uzrujan. I to 
samo kad se nadju nasamu. Pred drugima on se tako 
mirno, skoro hladno vlada prema njoj i nikad je pravo 
i ne pogleda. 

A poslije one vožnje na fijakeru njoj je bilo jasno, 
da mu se ona svidja. Njoj nije izbjeglo ono njegovo 
držanje, koje ga je izdavalo i odavalo njegove misli, 
želje i osjećaje, ona upravo prevelika uzrujanost, 
za koju inače nije bilo uzroka. 

Nju je to zabavljalo. Pomalo joj je i laskalo, da 
je tako poželjna ženska, da se svidja. Do njega ona 
nije mnogo držala i on joj se nije svidjao, te se u njeg 
ne bi nikako i nikad mogla zaljubiti, sve kad i ne bi 
bili rodjaci. Ona u njemu vidi i gleda ono, što on doista 
i jest: obični seoski popo, priprost i jednostavan, 
koji uz tu svoju priprostu jednostavnost nema nimalo 
duha i prirodnoga dara. 

Ona je vidjela, da se on gradi pobožnim, a u 
istinu da to nije, i vidjela je, da on pazi samo na formu, 
koju vrši samo u sitnicama, jer sadržaja ne shvaća. 
Da nije to, zar bi on ovako ? ' 

Ona ga je s visoka u duši svojoj gledala, ona 
je sa smiješkom promatrala njegovo sadašnje dr- 
žanje, kao što mati promatra igranje svoga djeteta, 
spremna, da ga svaki čas kazni, ako bi učinilo štogod 
nedopušteno. Nju je zabavljalo ovo, što je na njemu 

otkrila. Sad ju je zanimalo, hoće li on još doći ovamo 
Kk njoj u sobu i kako će se sve to dalje razvijati. Nju 
je zanimalo — jer ipak o tom nije bila sigurna — bi 
li taj sveti čovjek znao ostati u granicama, ili bi se 
dao posve zavesti svojom strasti, koja u njemu bukti. 
— U ostalom, vidjet će. 


Sjetila se svoje sestre. I čudnovato ! Ona je taj 
čas nije nimalo požalila, što imade takvoga čovjeka, 
koji je možda spreman učiniti i ono, što nije dozvo- 
ljeno. 

Naprotiv njoj je palo na pamet, kako mora da 
se njih dvoje, njezina sestra Mileva i šogor, otac Va- 
silije, drže, kad su nasamu. Kakvi su oni u onim naj- 
intimnijim časovima ? Baš bi to voljela znati. Vo- 
ljela bi znati, kako se taj seoski popo, taj sveti čovjek, 
drži, kad se ulaguje svojoj ženi i kako joj on tepa i 
kako se mazi oko nje. I prikazivala je sebi u mašti 
kojekakve slike iz njihove životne svakidašnjosti, 
nastojala je predočiti razne intimnosti, kako mora 
da izgledaju. Umalo da se nije iz svega glasa nasmi- 
jala. Toliko ju je to zabavljalo. 


Da hoće doći! Ej, da hoće doći ! Ona bi se i dalje 
pritajivala i dalje bi se činila, kao da spava. A po- 
tajice bi ga promatrala... Slušala bi, kako joj go- 
vori, tepa, mazi se... Gledala bi, kako izgara od 
lakome strasti... 


Al sve to samo donekle, donde, dok ne bi bilo 
opasno, do one nedopuštene granice! Onda bi se 
,»probudila'' i rekla mu, da je... To je uostalom 
svejedno, šta bi mu rekla. Glavno je, da bi se držala 
dopuštenih granica. A toga bi se lako držala, jer je 
upravo nemoguće, da ona u ovom slučaju zaboravi 
na sebe ; nemoguće je zato, što za toga svoga šogora 
ne osjeća ništa, ama baš ništa ; ni onoliko simpatije 
ili kakvegod naklonosti, koliko to obično znade biti 
medju rodjacima. 

Ala je smiješna ! Čime se ona to zabavlja! Ka- 
kim se to podala mislima ? Baš je smiješna i djeti- 
njasta ! 

Gospodja je Nasta neko vrijeme tako razmiš- 
ljala, a onda je uistinu zaspala. 


III. 


Najedared se probudila. Osjećala je nečiji vrući 
dah na svome licu i nečiju vruću, strašno vruću i 
znojnu ruku na svojoj ruci. 

— Tko je to? — trže se ona. 

U onoj polutami, koja je vladala u sobi, ipak 
se sve dobro moglo razabrati. 

»Ta to je on!" — zgrani se ona i uprepasti. 
— ,,Gospodi pomiluj !" 

I onda glasno upita : 

— Ma jesi I ti to, oče Vasilije ? | 

— Ja sam, ja sam, — odgovori on nekako pro- 
muklim glasom. ' 

A sav je bio zadihan. 

— Juh, ala sam se uplašila ! 

— A što bi se uplašila ? 

— Pa tako, uplašila sam se. 

Sad se otac Vasilije učini nevješt, pa kao -u čudu 
usklikne : 

— Pa gle, to si ti, Nasto ! 

— Ja, dabome! A da šta si ti mislio ? 

— Pa ja sam, ovaj, mislio, da je Mileva. 

— Šališ se! — nasmije se ona, znajući, da 
je to samo tako izmislio, kako bi se zgodno izvukao 
iz neugodne za nj situacije. 

— Jesam, kad ti kažem! 

»Zgodno se izvukao, — mislila je gospodja 
Nasta. — ,,Gledaj ti seoskoga popa ! Kuražan je on“. 

— I ti dakle mislio, da sam ja Mileva? 

— Ko što ti kažem. 

Otac je Vasilije već bio došao k sebi; pomalo 
se sabirao i ohladjivao. ' 

— Sad mi je žao, što sam spavala, — reče go- 
spodja Nasta. — Baš bih voljela, da sam bila budna 

Otac ju Vasilije u čudu pogleda. 

— Voljela bih zato, — nastavljaše ona, — da vidim 
kako se ti oko svoje žene maziš, kako joj tepaš i 
uopće da vidim, kakav si ti, kad si s njome nasamu. 
Ja bih se pritajila, a ti bi mislio, da je to ona — Mi- 
leva — i sve bi bilo onako kako bih ja htjela. I ja 
bih saznala ono, što hoću da saznam. Zar to ne bi 
bilo zgodno ? 

— Ti se šališ sa mnom, Nasto ?! 

— Ne šalim se. Kažem ti: baš bih voljela, vi- 
djeti, kako se ti oko Mileve maziš i kako joj tepaš. 
Znaš, ja sve mislim, da su sveti ljudi nekako druga- 
čiji, — rekne ona, nastojeći povećati ironiju i glasom 
i pogledom. 

Otac Vasilije već nije znao, kako bi se držao. 
I opet je pocrvenio, jer je bio u silnoj neprilici. 
Osjećao je, damuse ruga ; osjećao je, da mu ona vidi 
u dušu, da zna, kako se on pretvara. 

I stidio se. Jako se stidio i u tome stidu poželio, 
da ga nestane odavde. Kako će joj unapredak bez 
neprilike i stida pogledati u oči?! 

A gospodja Nasta kao da je htjela još i povećati 
njegovu nepriliku, ustane s otomana, otvori vrata 
i stane vikati : 

— Mileva! Mileva! Gdje si? Dodjider ovamo, 
da ti nešto pripovijedam. Nešto zgodno... 1 pri 
tom se smijala iz svega glasa. 

Otac Vasilije kao na žeravici. Kad je došla po- 
padija, rekne gospodja Nasta još uvijek se smijući : 

— Pomisli, slatka, šta se desilo! Ležim ja na 
otomanu, al evo ti oca Vasilija. Lijepo došo do mene, 
pa okrenuo : ,,Mileva, dušo, srce !"ivećznaš,tepa... 

— Ta to je on, siroma, kako je bio mrak u sobi, 
mislio, da sam to ja, — shvati popadija. — Ha, ha, ha ! 
I dobra se popadija nasmija iz svega glasa. 

— A meni, znaš, sada žao, što se nisam prita- 
jila, pa da vidim, kako se tvoj sveti čovjek — pa da, 
sveštenik jedan — oko tebe zna maziti. 

— Idi, vraže! — usklikne popadija. 

— Bez sve šale, tako je. Baš bi to voljela. 

Popadija, sirota, da pukne od smijeha! Briše 
si keceljom oči, useknjuje se, časkom se učini : sad 
će prestati. Al onda u isti tren smijeh probije novom 
snagom. I ona, sirota, i opet briše oči keceljom, usek- 
njuje se, hvata se za trbuh, sjeda i ustaje. 

Zna se, da je smijeh kao prelazna zarazna bolest. 

Gospodju Nastu nije mogao više zaraziti, jer 
ona se već otprije smijala. 

Ali je zato obuzeo oca Vasilija, pa se tako i on 
smijao — — —> —— > 

(Iz anala jedne varošice). 
GLAVA PRVA, 


u kojojse pripovijeda, kako jenekoć 
bilo u našoj varoši, a kako je danas. 


Nije to oduvijek bilo u našoj varoši kao sada. 
Prije nije bilo tih trzavica, toga uzrujavanja. Pa vnda 
neprijateljstva ! Kolika su samo neprijateljstva sama 
od sebe nastala! Ljudi, koji su prije bili, štono se 
kaže, jedna duša u dva tijela, koji su svaki dan u bir- 
tiji zajedno pili, kartali se, koji su živjeli kO braća 
rodjena — sad su zavadjeni. I to zavadjeni upravo 
na noževe. 

Svega toga prije nije bilo. Eno, stari St6ka.Kala- 
parić sve to pamti, kako je nekoć bilo. On zna više 
puta kazati : 

— O, brate, šta je ovo odjedared? Kaka su to 
izišla vremena? Ljudi se ni za što svadjaju, mrze se 
i samo što se ne potuku. A svemu je kriva ta nesretna 
politika. I ne bi mi nikad za nju ni znali, da je nije 
izmislio mladji naraštaj. Jest, baš mladji ju je na- 
raštaj izmislio. Pa, molim vas lijepo, prije smo se mi 
zvali Šokci i Raci, a sad je mladji naraštaj izmislio 
Hrvate i Srbe. Pa onda : sa Švabama i sa Madžarima 
mi smo lijepo i u miru živjeli. Dogodilo se, istina, 
kadgod, da je koji naš čovjek razbio glavu kakom 
Madžaru u birtiji zbog kake Madžarice ; ali to sve 
nije ni izdaleka ono, što se danas zbiva. Ja kažem : 
svemu je kriva ta politika. 

Dakle u našoj varoši nije više onako, kao što 
je nekoć bilo. Ajde, da sve razlike po redu nabrojimo ! 

Evo : ' ke 

I prije je bilo kod nas Švaba i Madžara, a 
sada ih imade deset i dvadeset puta toliko. I uvijek 
novi dolaze ovamo. Kupe zemlju na dug, rade, otpla- 
ćuju dug, otplate ga i onda odjedared evo ih bogatih 
ljudi — gazd4! I jako se množe : mnogo djece u njih 
imade. 

To kod Švaba. ' 

A kod Madžara je drugačije. I njih je svaki dan 
sve više ; samo tome ne pomažu toliko Madžarice, 
vćć oni neprestano dolaze iz Ugarske ovamo. 

A nas — bivših Šokaca i Raca, a sadašnjih Hr- 
vata i Srba — nas je sve manje ! 

Onda : BL: 

Prije Švabe nisu imali svoje pjevačko društvo, 
a sad ga imadu. I pjevaju oni, da sve ori. Stari Stoka 
Kalaparić kaže, da krasno pjevaju. On uopće jako 
voli pjevanje. i , 

Prije Švabe nisu imali svoju školu i svoga uči- 
telja kao sad, nego su njihova djeca išla u našu šo- 
kačku školu. . ' 

Osim pjevačkoga društva imadu Švabe i svoje 
poljodjelsko društvo. . 

A ni Madžari nisu imali mnogo toga, što danas 
imađu. I oni imadu svoje pjevačko društvo. Osim toga 
oni imadu Svoju čitaonicu, svoju pučku knjižnicu, 
četiri pučke škole za mušku i žensku djecu, a sad se 
baš spremaju, da grade gimnaziju. Ka 

Tako je sa Švabama i Madžarima u našoj varoši. 
A naši su imali već od davnine ova tri društva : »,Vatro- 
gasno društvo", ,,Gospojinsko društvo“ i ,,Dobrotvor . 
O velikoj koristi ovakih društava ne treba ni govoriti. 

U našem ,,Vatrogasnom društvu“ bio je zapo- 
vjedni jezik njemački ; to zato, jer su ljudi još od 
bivše vojne Krajine bili naučni na njemačku komandu. 


4128 


ačšRfŠđ*:ć:*čččščščšččrč e: e  ————————————— 


. A opet i ljudi strukovnjaci, umirovljeni oficiri, uvje- 


ravali su, da se bez njemačkog jezika komanda ne d4 
ni zamisliti. 

U ,,Gospojinskom društvu" i u ,,Dobrotvoru'' ta- 
kodjer je sve bilo njemački. Uopće se mora kazati, 
da se kod nas u svima društvima, koja hoće da budu 
otmjena, govori njemački. 

Madžari su u svoje škole primali i našu djecu, 
t. j. našu — prije šokačku i racku, a sad, otkako je 
mladji naraštaj izmislio politiku, — hrvatsku i srpsku. 

Oni su se uopće pokazali. darežljivi i humani. 
Nesamo da su zabadava primali našu djecu u svoje 
škole, nego su im badava davali i knjige i olovke i pera 
i teke i papir i risanke i sve, sve. Posve siromašna 
djeca dobivala su i doručak i ručak badava. 

Kad je to vidjelo naše ,,Gospojinsko društvo" 
i naš ,,Dobrotvor'', ostali su upravo zadivljeni. ,,Go- 
spojinsko društvo" je osjećalo, da se tu treba revan- 
širati. ' 

I znate, šta je uradilo naše  ,,Gospojinsko 
društvo"? 

Osnovalo je ,,Pučku kuhinju", u kojoj prehra- 
njuje siromašne madžarske radnike. Doduše smjeli bi 
u tu njihovu ,,Pučku kuhinju" ići i naši radnici ; ali 
oni ne će. Kažu : sramota je to. Vrag neka znade, 
odakle toliko ponosa u naših ljudi? ! 

Zapripovijedao sam se. A treba, da vam kažem, 
što je uradio ,,Dobrotvor''. 

Ni ovo društvo nije htjelo zaostati za ,,Gospo- 
jinskim društvom''. Svrha ovoga društva — naime 
»,Dobrotvora'' — bila je, kako je to bilo u njegovim 
pravilima, podupiranje siromašne školske djece. To 
je društvo svake godine o Božiću obuklo priličan broj 
školske djece. Sad su promijenili svoja pravila ovako : 
»» + + podupiranje siromašne školske djece bez razlike 
narodnosti i vjere". I odsad su svake godine o Bo- 
žiću obukli i priličan broj madžarske djece iz ma- 

džarske škole, a tako i priličan broj švapske djece 
iz švapske škole. ; 

Ovake su, eto, bile prilike u našoj varoši, prije 
nego što se pojavio mladji naraštaj,.koji je — kako 
uvjerava stari Stoka Kalaparić — izmislio politiku. 
Sve je bilo u miru i u najljepšem redu ; sve je živjelo 
u ljubavi i u blagoslovu božjem. 

A sad najedared nastala kojekaka nepotrebna 
uzrujavanja, trzavice, smutnje, neprijateljstva. Mno- 
gome čovjeku sad prisjedne ručak i večera, mnogi 
nema mirna sna. 

' A svega toga prije nije bilo. 


GLAVA DRUGA, 


iz koje saznajemo, da suse ljudi u 
našoj varoši podijelili u dva ta- 
bora. Još se pripovijeda, kako je 
došlo do osnutka ,Društva za po- 
dignuće Hrvatskoga.Doma'". 


Stari Stoka Kalaparić dobro znade, kako je sve 
to nastalo. On je baš pazio. Ne može se kazati, da 
je baš sasvim odjedared nastalo, da je sve to palo 
onako ko s kišom, a ne može se kazati, ni da se po- 
lako kupilo. 

Najprije je taj naš mladji naraštaj izmislio no- 
vine i osnovao ih kod nas u varoši. Lijepo izlaze no- 
vine, štampane, svake nedjelje. I otkako su te novine 
stale izlaziti, odonda je došla i politika medju nas, 
a s njom i zlo, to jest smutnje, neprijateljstva, svadje. 

. A svašta je bilo u tim novinama. Bilo je tu go- 
vora o tom, šta rade naši političari u Zagrebu, šta 
radi vlada, šta misli i šta snuje. Tu se psovali oni, 
grdili ovi ;.a znali su se i tako daleko zaboraviti, da 
su psovali i samu vladu. Kazali su, da ni vlada ništa 
ne valja. 

— O, kako smiju! ? Kako se usudjuju!? — 
čudio se stari Stoka Kalaparić. — Ta to su pustajije ! 
Oni sigurno ni u Boga ne vjeruju. 

A umirovljeni ,,grencerski'' kapetan, gospodin 
Milutin Takačić, jedared je u sav glas vikao na pijaci : 

— Was?  Diese Leute sind gegen die_Regierung ? 
Dann sind sie auch gegen den Kaiser! Man sollte 
die Hunde erschiessen ! 

Onda : u tim je našim novinama pisalo, da sva 
ta društva, što smo ih dosad imali, ne valjadu i da 
ne smiju ostati ovaka, kaka su, nego da ih treba ,,re- 
formirati u patriotskom duhu i podati im hrvatski 
karakter," ' 

Najedared su stali izlaziti članci, u kojima se 
govorilo, da smo mi ovdje posve bez narodne svi- 
jesti, neprobudjeni, a izloženi tudjinskoj “najezdi ; 
pisalo se, kako će nas sasvim pregaziti doseljeni Ni- 
jemci i Madžari. 

I mladji naraštaj, iako nije odmah mogao pri- 
jašnja naša društva svesti na drugi osnov, uveo je 
nova društva, i to: ,,Hrvatski Sokol", ,,Hrvatsku 
čitaonicu", ,, Društvo za podignuće Hrvatskoga doma" 
i pjevačko društvo, kojemu dugo vremena nisu znali 
nadjenuti ime, dok ga napokon nisu okrstili ,,Hr- 
vatska frula. 

U ,,Hrvatski Sokol" upisali su se gotovo svi 
mladji ljudi ; kupili su sokolske odore, a nekoji su 
od njih znali doći katkad i na vježbe. 

»Hrvatska čitaonica" i ,,Hrvatska frula! imale 
su takodjer priličan broj članova. 

Nego zaboravio sam kazati, da je mladji naraštaj 
najprije ishodio, te je Vatrogasno društvo primilo 
hrvatsku komandu. Možete misliti, kako se zbog toga 
ljutio umirovljeni kapetan, gospodin Milutin Takačić. 

Najviše je bilo članaka u našim lokalnim no- 
vinama o ,,Društvu za podignuće Hrvatskoga doma". 
Tu se pisalo i dokazivalo, kako smo mi ovdje ,,svojom 

apatijom i svojim nemarom tako dalaio dotjerali, 
da već nismo gospodari u vlastitoj kući" ; tu se na 
glašivalo, kako je ,,udario dvanaesti sat" ; kako je 
»krajnje vrijeme, da se svi oni, koji hrvatski misle 
i osjećaju, kojima je sveta hrvatska stvar, koji još 
nisu tako pokvareni, da su izgubili svaki domovinski, 
patriotični i narodni osjećaj — okupe u jedno kolo." 
Ta ukratko rečeno : uzbunila se javnost. 

Nisu svi naši ljudi onako mislili kao stari Stoka 
Kalaparić i kao umirovljeni kapetan gospodin Mi- 
lutin Takačić. Bilo je i takih ljudi, koji su pristajali 
uz mišljenje mladjega naraštaja. 


Eno na priliku : Jakša Pijavica, pa gospođar 
Ivša Samokres, pa onda gospodar Matiša Salajković, 
pa Joza Marić, pa Fila Franić. Ta ima ih dosta. Oho ! 
Kako oni znadu zinuti na Nijemce i Madžare | 


Gospodar Matiša Salajković jedared je u resta- 
uraciji pred svima izgrdio našega načelnika, što je 
govorio njemački. Bez sve šale! To je živa istina. 
Svi to znadu u našoj varoši. 

— Ko? Šta? Mi ćemo njima pokazati ! Jest, 
mi ćemo to sve rastjerati. Rastjerat ćemo i Švabe i 
Madžare. Sa Švabama je doduše teško, zato, jer se 
jako kote. Ne možeš ih lako istjerati. ni iz šporeta, 
kad ih se mnogo nakoti. Al s ,,caherlinom'' dA se. 
I mi ćemo dobaviti i naći i takoga ,,caherlina'', s ko- 
jim ćemo ih otjerati sa naše zemlje. 

A gospodar Ivša Samokres jedared je potplatio 
šegrte, da porazbijaju prozore na madžarskoj i na 
njemačkoj školi. Poslije toga on je podao veliku 
čast u birtiji ,,K veselom opančaru' 

Nego upamtio je on to dobro. Kad je saznala 
oblast, da je on aranžirao to razbijanje prozora 
na madžarskoj i njemačkoj školi (a to je opet bilo 
sasvim lako saznati, jer se on s time javno hvalio), 
osudila ga je na veliku globu. Trebao je sjediti i u 

zatvoru, al se to nekako udesilo, pa je platio samo 
globu. 

Sad već vidite, da je naša javnost lako mogla 
biti uzrujana, uznemirena, da tu više nije moglo biti 
ni govora o nekadašnjem mirnom životu. 

U našoj su varoši bile zapravo dvije stranke : 
jedna radikalna i jedna konzervativna. 

Radikalna stranka, koju je rodio mladji nara- 
štaj, bila je u kulturnom pogledu slobodoumna, a 
konzervativna je brižno čuvala tradicije. Radikalna 
je stranka otvoreno naviještala boj protiv Nijemaca 
i Madžara i otvoreno je ustajala protiv svega onoga, 
što joj se činilo trulo u našim društvima. 

A konzervativna je stranka bila zadovoljna sa 
svim dosadašnjim radom u pojedinim društvima i 
htjela je da u miru i u ljubavi živi s Nijemcima i s Ma- 
džarima ; ona se još uvijek energično borila za to, 
da ,,Gospojinsko društvo" u svojoj ,,Pučkoj kuhinji! 
hrani madžarske siromašne radnike i da ,,Dobrotvor" 
obuče svake godine o Božiću priličan broj madžarske 
djece iz madžarske škole i priličan broj njemačke 
djece iz njemačke škole. 

Dabome, radikali su bili protiv toga. Bilo je i 
više drugih spornih pitanja, u kojima su se njihova 
mišljenja razilazila ; ali o tom nemam ja kad pri- 
povijedati. Dosta je, da znate, kako se dogodilo, da 
se javnost u našoj varoši uzbunila. 

' a ' 

A sad o ,,Hrvatskom Domu"! 

Pripovijedao sam, kako su naše novine stale 
odjedared pisati o potrebi ,,Društva za podignuće 
Hrvatskoga Doma''. Ti su članci bili lijepo primljeni 
na obje strane, t. j. i konzervativci su uvidjali po- 
trebu takoga društva. I jednoga lijepoga dana sa- 
stavi se gradjanski izvanstranački odbor (on se samo 
tako nazvao, a uistinu su u njemu bile obadvije stranke 

jednako zastupane) u sjednicu. Vijećali su počevši 
od dva sata popodne, pa sve do drugoga dana do devet 
sati ujutru. Započeli su vijećati u ,,Hrvatskoj čitao- 
nici", a svršili kod ,,Veseloga opančara", — tamo 
gdje je i gospodar Ivša Samokres priredio onu čast 
u slavu toga, što su na madžarskoj i njemačkoj školi 
bili porazbijani prozori. 

Rezultat je viećanja bioovo : izabran je pred- 
. sjednik, tajnik, blagajnik i odbor, Društvo će se zvati 
»Društvo za podignuće Hraulekoge Doma '' ili kraće : 
, Hrvatski Dom''. 

Radikali su govorili veoma radikalno, a kon- 
zervativci veoma umjereno. Gospodar Matiša Salaj- 
ković lupao je kao bijesan šakom po stolu i nekoliko 
puta opsovao Nijemcima i Madžarima sto bogova. 

— Ta, nemoj, Matiša, molim te! — mirio ga 
stari Stoka Kalaparić, 

— Šta, nemoj! ? Hoćemo | se mi dati ovdje 
od tudjinaca pregaziti ? 

— E, krst mu ljubim, baš si ti neki! Tko te 


gazi i tko će te pregaziti P,_ Nemoj istom štogod go- 


voriti ! 

* — Gospodo, molim mir | Ali mir, gospodo ! — 
vikao je gospodar Pero Crvemperka, koji je pred- 
sjedavao ovome sastanku. 

Taj je gospodar Pero Crvemperka bio jedan od 
najuglednijih pristaša konzervativne stranke. Po svojoj 
naravi on bi sigurno bio pristao uz radikale ; a što je 
u konzervativnoj stranci, svi misle, da je tome kriva 
njegova žena, Oženio se naime sa Švabicom iz Bačke. 
A znate i sami, šta je žena! 

Dakle gospodar je Pero Crvemperka kao pred- 
sjednik toga sastanka mirio uzbudjene duhove. 

— Molim mir, gospodo ! Ja sam rad nešto reći. 

— Mir! Predsjednik govori! — čuli se glasovi, 

Još je časak trajao žamor, a onda se sve stiša. 

Gospodar Pero Crvemperka progovori ; 

— Gospodo | A zašto bi se mi tu svadjali, kad 
možemo sve u miru božjem i u ljubavi kao ljudi ude- 


siti?! Zašto bi se svadjali ? ! 


— Tako je! Tako je! Živio Pero! — stadoše 
neki povladjivati. 

A gospodar Pero Crvemperka sve sigurnije na- 
tavljaše : 

— Ja sam za mir i ljubav. Ja sam za to, da svi 
u miru i u ljubavi živimo. Šta bi se svadjali i šta bi 
se klali ko psi? Zato ja, gospodo, predlažem za 
predsjednika našega novoga društva, to jest ,, Društva 
za podignuće Hrvatskoga doma" našega najugled- 
nijega i najimućnijega veletršca i veleposjednika 
gospodina Sebastijana Wagnera, 

Na te riječi nasta užasna graja. Konzervativci 
su povladjivali, a radikali su se tome protivili. Go- 
spodin je Matiša Salajković stao na stolac i u sav 
glas vikao. Došao je stisnutih šaka gospodaru Crvem- 
perki i opsovao mu ,,boga ludoga". Izgrdio je i op- 
sovao mu i ženu, ,,Švabicu bačku", koja ga je — 
kaže — sigurno na to nagovorila. 

— Sramota! Sramota! — vikali su sveučilišni 
djaci, kojih je takodjer nekoliko bilo na tome sa- 
stanku. 

A jedan je izmedju njih, Marijan Jelović, koji 
je bio vodja sveučilišne mladeži u našoj varoši, ustao 
i rekao ovo : 

— Gospodo! Ja se ne mogu dosta načuditi 
predlogu gospodara Crvemperke. Vi svi dobro znate, 
tko je Sebastijan Wagner. Vi svi dobro i predobro 
znate, da je on otvoreni pangerman i, šta više, da 
on stoji na čelu pangermanskom pokretu, koji se 
kod nas u zadnje vrijeme neobično razmahao i koji 
zauzimlje sve veće i veće dimenzije. Vi svi znate, 
da je taj čovjek doseljeni Nijemac, koji se ovdje obo- 
gatio, ali se osjeća tudjincem u ovoj zemlji. A_ svima 
je vama, gospodo, poznato, da je on predsjednik nje- 

mačkoga pjevačkoga društva. Pa zar da mi toga čo- 
vjeka. izaberemo za predsjednika ,,Društva za  po- 
dignuće Hrvatskoga doma ?'' Zar ćemo biti tako 
naivni i tako ludi, te ćemo vjerovati, da će nam po- 
dizati Hrvatski dom ljudi, koji ga razaraju i kojima 
je to jedina želja, svrha i misija, da ga razore ?! 
Osvijestite se,gospodo | Zar toga čovjeka da biramo ? | 

— Ne ćemo! Ne ćemo! — vikali su radikali. 

Dugo je trajala buka. Mladome su govorniku 
klicali oduševljeno : ,,Živio !'" 

A gospodar je Matiša Salajković od radosti op- 
sovao boga. 

Uto se prijavi za riječ ugledni patriot advokat 
dr. Marko Kukmić. On započe dostojanstveno, svi- 
jestan svoje snage i svoga ugleda : 

— Gospodo ! 

— Čujmo! Čujmo! Gospodin doktor govori. Ta, 
Matiša, šuti ! 

Kukmić je turio lijevu ruku u džep od hlača, 
a dešnu je nemarno objesio dolje. Časak je šutio, a 
onda i opet rekne : 

— Gospodo ! 

Svrne očima po čitavom slušateljstvu, a onda 
ih obori, pa nastavi : 

(— Čuli ste predlog našega poštovanoga i uva- 
ženoga gradjanina gospodara Pere Crvemperke, a 
čuli ste i plameni patriotični govor našega mladoga 
prijatelja, koji je sve nas upravo oduševio. Vi svi, 
gospodo, dobro znate, tko sam i što sam ; vi svi zna- 
te, kako mislim i osjećam, znate, kakvi su moji 
nazori u kulturnom, socijalnom i političkom pogledu. 
Ja šam otvoren i iskren pristaša radikalne struje, 


koja u našem gradu sve više, na radost svih hrvatskih — 


rodoljuba, pušta sve dublje korijenje, kod čega imam 
i ja dobrahnoga udjela. No, iako sam radikal, ipak 
svagda šve prosudjujem hladnim razumom. Razumu 
valja dati prednost. Nije dosta isprazno oduševljenje ; 

s tim se ništa ne postizava. Pa tako i ovdje, gospodo, 
ja puštam razum, hladni razum, da on progovori. 
A šta on kaže? On nam kaže i svjetuje, da uvijek 
i u svakoj prilici udesimo svoj rad i svoje djelovanje 
tako, kako će biti od toga prave koristi po narod i 
po našu milu hrvatsku domovinu. On nam svjetuje, 
da upotrijebimmo sve prilike i sve momente, koji se 
uopće upotrijebiti dadu. Zato, gospodo, ja, iako sam 
nepomirljiv radikal — a s time se i ponosim — ipak 
sam u svako doba spreman i gospodi, koja prianjaju 
uz konzervativnu struju, priznati ono, što ih ide, a 
t& naprosto zato, jer se pokoravam razlozima. Pa 
tako 'i sada, gospodo, kod ovoga predloga našega 
uvaženoga gradjanina gospodara Pere Crvemperke, 
ja sam se dukobo zamislio i prosudio, koliko je os- 
novan taj predlog i je li tako štetan i rdjav, kako se ' 
u prvi kraj čini. I šta sam pronašao ? Pronašao sam, 
.da je taj predlog, koliko mudar, toliko patriotičan. 
Ja vidim, da se moji mladi prijatelji bune. Al čujte ! 
Gospodin veletržac i veleposjednik Wagner svakako 
je najugledniji čovjek u našoj varoši. On može mnogo. 
Kažete, da je pangertman. No ja pitam: zašto mi 
ne bi —samo ako možemo — toga pangermana 


 upregli u hrvatska kola ?! Samo ako on ushtije pri- 


miti predsjedništvo, onda smo mi na konju, jer smo 
ga oteli pangermanima i njega kao  pangermana 
onemogućili. Onda će on raditi za našu, hrvatsku 
stvar. Ovo bi, gospodo, bio izvrstan šahovski potez. 


Poslije ovoga govora nastala tišina. Sveučilišni 
su djaci nešto potiho šaputali, dogovarali se ; gra- 
djani su povladjivali svi bez izuzetka : i konzerva- 
tivci i radikali. I sam gospodar Matiša Salajković 
kanda je pristajao uz mišljenje gospodina dra. Kuk- 
mića, jer je i on šutio. On je razmišljao diveći se ad- 
vokatima, kako to znadu svaku stvar zgodno prika- 
zati u raznom svijetlu. 

Predlog je gospodara Pere Crvemperke bio pri- 
hvaćen i izabran za predsjednika ,,Društva za po- 
dignuće Hrvatskoga doma'' gospodin veletržac i vele- 
posjednik Sebastijan Wagner. Za tajnika je izabran 
gospodar Pero Crvemperka, a za blagajnika gospodar 
Ivša Samokres. 

Naši su se dakle varošani uspeli visoko nad 
stranačku mržnju postupajući ,,sine ira et studio". 
Jer u ovom su odboru bile sve stranke zastupane. 
Al ipak nisu! Madžari nisu bili zastupani. 

Gospodin Kukmić bijaše odredjen, kao lični 
prijatelj Sebastijana Wagnera, da mu javi, kako je 
izabran za predsjednika ,,Društva za podignuće 
Hrvatskoga Doma" i da ga u ime sviju zamoli, da 
tu čast primi. ' 

Gospodin je Sebastijan Wagner primio tu čast, 
ali je najprije predbacivao Kukmiću, što radikalne 
novine tako žestoko napadaju na Nijemce. To da 
nije lijepo ni u redu. Jer čemu sijati razdor ? ! 

Gospodin se Kukmić ispričavao i uvjeravao ga, 
da se to ne smije opet tako odviše tragički shvatiti. 
Koješta se rekne u stranačkoj polemici i koješta se 
napiše u novine. Al na to ne treba paziti. 

— Ich hab' dir schon čfters g'sagt: es wird 
nicht so heiss gegessen wie gekocht, — uvjeravao 
je svoga prijatelja gospodin Kukmić, 

A da to sve nije tako strašno, najbolji mu je 


"dokaz to, što jei on — Kukmić — u toj radikalnoj, 


stranci ; pa ipak se ne može na nj potužiti, da ne bi 
bio isto onaki prijatelj, kaki mu je i bio. A i ovaj 
najnoviji čin — to, da su ga izabrali za predsjednika. 
,Društva za podignuće Hrvatskoga Doma'' — naj- 
ljepše mu dokazuje, koliko ga cijene. Ta svi oni 
hoće slogu, mir i ljubav ; svi oni hoće, da zajednički 
porade oko zajedničkoga boljka. Jer na kraju kra- 
jeva sve njih, stanovnike naše varoši, vežu zajednički 
interesi. 

Gospodin Sebastijan Wagner bijaše zadovoljan 
i dobre volje. I on je otišao s doktorom Kukmićem 
u ,,Hrvatsku čitaonicu'', gdje ga je čekao izvan- 
stranački gradjanski odbor, pozdravljajući ga burno, 
zanosno i oduševljeno kao predsjednika »,Društva 
za podignuće Hrvatskoga Doma''. 

Šta je poslije bilo, već znate : čast i gozba, ra- 
zumije se. 

A sve se svršilo — kako sam već kazao — kod 
,,Veselog opančara'' drugi dan u devet sati ujutru. 


GLAVA TREĆA. 


Na početku se iznosi jedna slika iz 
porodičnoga života u našoj varoši, 
dačitatelj vidi,;nakakvimtemeljima 
mi mislimo graditi ,Hrvatski Dom". 
Onda se još koješta drugo pripovi- 
jeda, štoje sve u svezi sa gradnjom 
»Hrvatskoga Doma". 


Kad se gospodar Matiša Salajković poslije te 
velike i dugotrajne časti i gozbe ispavao (a spavao 
je od devet sati ujutru onoga dana, do osam sati 
ujutru drugoga dana — dakle ravno dvadeset i tri 
sata), nazvala mu je žena ovako ,,dobro jutro" 

— Kaži ti meni, Matiša, šta je ovo i šta će to 
biti » Misliš li ti neprestano klatiti se po birtijama, 
lokati k6 krme, a onda po čitave dane i noći crkavati ? 
A poso neka stoji ! 

— Ženo, šuti! Šta ti znaš?! — govorio je 
suvereno gospodar Matiša. — Da ti znaš, gdje sam 
ja bio i šta sam radio i koliko sam koristio općoj na- 
rodnoj stvari, ti bi uživala i od radosti rasla kć kerma. 
Moraš znati, da smo noćas, — deny, kako je ono 
kazo doktor. 

— Kaki vražji doktor ? 

— Pa doktor Kukmić. Aha, da! Kazo je, du 
smo noćas postavili temeljni kamen ža gradnja 
,»,Hrvatskog doma". Andjela im njihovog švapskog 
i madžarskog, mi ćemo im već pokazati ! 

— Okani se ti Švaba i Madžara, jesi 1' čuo ? I 
gledaj svoj poso, a nemoj nicati, gdje te ne siju. I 
onda jesi | čuo : ja ne ću po čitave noći biti sama | 
Ja nisam udovica. A ti tvoji lumperaji i te nekake 
vražje sjednice malo su pregusto zaredale. Ako ću 
biti bez čovjeka, onda ću se i vladati, kao da sam 
bez čovjeka, 

Ona je to izgovorila energično. I vidjelo se, da 
je kadra učiniti, što je namislila. 

I učinila je... : 

Gospodara su Matišu često zvali na sjednice i 
na dogovore. Ženi bi on uvijek takom prilikom go- 
vorio, kad bi odlazio : 

—E, ženo, jase idem boriti protiv Švaba i Madžara. 

Dok se gospodar Matiša ,,borio protiv Švaba 
i Madžara"', dotle je lijepa gospoja Vikica na prozoru 
koketirala s mladim učiteljem iz madžarske škole. 

Zvao se Arpad, a bio je pristao momak. Kako 
mu je bilo prezime, nije znala ni gospoja Vikica. 
E, pa šta da dalje i pripovijedam?! Znate, kako to biva. 

Kad bi gospoja Vikica po danu spustila roletu 
na lijevom prozoru od sokaka, to je značilo : ,,Dodji, 
srce, k meni ! Moj se ludov otišao boriti protiv Švaba 
i Madžara.“ 

Poslije izbora glavnih funkcionara ,,Društva za 
podignuće Hrvatskoga Doma'' sve se smirilo, t. j. 
nije se više govorilo o ,,Hrvatskom Domu''. A nije 
se govorilo zato, jer su svi bili uvjereni — kako je 
ono rekao gospodin Kukmić — da su s izborom pred- 
sjednika 'i odbora položili temeljni kamen ,,Hrvat- 
skome domu" ; bili su svijesni, da su svoju dužnost 
učinili i da se sad mogu odmarati. 

Ni novine nisu više o tom pisale; a nisu više 
o tom pisale zato, jer je taj t. zv. mladji naraštaj — 
sveučilišni djaci — otišao u Zagreb, da nastavi nauke. 
Naše su novine sad donosile same razne vijesti, koje 
su uostalom i te kako zanimale naše varošane. 

I tako umalo te se nije dogodilo, da je u život 
naše varoši ušao onaj stari, tihi, pospani, bezbrižni, 
idilički mir. Po svemu se činilo, da će sve biti onako, 
kako. je i bilo. 

Al došle ferije, pa došli i sveučilišni djaci na 
ferije kući. Odmah se to osjetilo u našoj varoši. Naj- 
prije u novinama. Stali su isprva istiha, a poslije sve 
oštrije kritizirati rad ,,Društva za podignuće Hrvat- 
skoga doma", koje zapravo nije ništa sve dosad ra- 
dilo ni uradilo, 

I opet se uzbunila naša javnost; ali više ne 
onako kao prije. Tim se pisanjem postiglo ipak to, 
da se osnovalo društvo, koje se zvalo: ,,Ozbiljni 
radnici''. 

Medjutim umr'o naš stari parok i mi dobili no- 
voga paroka. Pokojni naš parok bio je patiotičan 
čovjek, ali je živio sasvim povučeno, sam za se. Taj 
nije iz parokije nikud izlazio i nije nigdje sudjelovao, 
nije se miješao u naš društveni život i u javne po- 
slove. Kažu : ogadilo mu se i razočarao se. Ipak poslije 
smrti ostavio je osim svojim rodjacima dosta toga 
i u patriotske svrhe. Uostalom : pokoj mu duši ! 

A novi je naš parok posve drugačiji čovjek. Čim 
je došao u varoš, nastojao je, da se uputi u naše pri- 
like. Odmah se on zainteresirao za sva naša društva. 
I odmah se upisao u sva društva. Razumije se, da se 
uvelike zanimao i za ,,Hrvatski Dom''. Htio je, da 
i on nešto učini za ovu stvar i to nešto, što će pri- 
donijeti, kako bi se što prije pristupilo gradnji ,,Hrvat- 
skoga Doma''. 

I šta je uradio? Zamislio je predložiti našoj op- 
ćini, da kupi parokijsku bašču — koja je prilično 

. velika i koja je odmah iza parokije, dakle usred va- 
roši — i da onda općina tu bašču pokloni kao gra- 
dilište za ,, Hrvatski Dom''. On će — kaže — već iz- 
raditi kod svoje pretpostavljene oblasti, da se ,,kupnja 
dozvoli'' uz neznatnu svotu, budući da je to na- 
mijenjeno ovako plemenitoj i patriotskoj svrsi. ' 

Najprije mu je valjalo to iznijeti pred naš cr- 
kveni odbor, koji je to trebao da odobri. 

U odboru su bili sami naši ljudi. I kaki ljudi ! 
Same stare korjenike ; pa onda ljudi ozbiljni i čestiti, 
kojima nije nitko ništa mogao prigovoriti. To su bili 
ljudi, koji su se starali oko svoga kućanstva, imutka 
i porodice, i koji su se brižno čuvali, da ih ne bi tko 
upleo u kojekakve sumnjive pothvate, pa makar oni 
nosili i patriotski biljeg, zbog kojih bi se mogao uma- 
njiti ili makar okrnjiti njihov ugled, što ga uživaju 
pred svojim ukućanima i 'komšilukom. Ne treba sad 
ni da kažem, da se oni nikako nisu uplitali i miješali 
u naše ,,javne'' poslove, t. j. u ove naše poslove, što 
se tiču reorganizacije naših društava i rada zapo- 
dignuće ,,Hrvatskoga Doma", 

Oni nisu pripadali nijednom taboru : ni konzer- 
vativcima ni radikalima. Oni su bili potpuno pasivni. 

Dakle pred ove je ljude naš parok iznio svoju 
zamisao. 

Oni su časak šutjeli, pogledavali se, zgurkavali 
se laktovima, obarali pogled na pod, a onda opet 
izmjenjivali značajne poglede, kojima su se spora- 
zumijevali. 

Napokon jedan od njih promuca : . 

— Nemojte nam, velečasni, zamjeriti, al mi... 


ovaj... kako se kaže... kO mislimo, da mi to ne 
možemo dopustiti. 
— Kako?! — zgrani se parok. . 
— Ine smijemo dopustiti, — dometne hrabrije 


drugi crkveni odbornik. 

— Zašto ne smijete? Kako ne bi smjeli?! Ta to 
vam upravo nalaže patriotska dužnost! Ne bih se 
čudio, da su Švabe u crkvenom odboru, ali vi, naši 
ljudi, Hrvati, pa tako govorite! — — — 

Parok je bio razočaran. Razočaran i upravo upre- 
pašćen. Nije vjerovao svojim ušima. 

A onaj je prvi crkveni odbornik sad već sigurnije 
i hrabrije govorio : 

— Ne damo mi to. Ako vi ne ćete uživati paro- 
kijsku bašču, drugi će parok htjeti. Vi ne marite za 
parokijsku bašču, al će zato drugi parok mariti. 
Ne damo mi to, nit možemo nit smijemo dati. 

I oni su onom malovaroškom tvrdoglavošću ostali 
kod toga. Badava se parok mučio dokazujući im, kako 
bi oni stime, kad bi poklonili tu parokijsku bašču za 
gradilište ,, Hrvatskoga doma", radili sami sebi u prilog 
i svojim potomcima ; badava im je on govorio i tu- 
mačio, kako bi baš tim činom ovjekovječili svoje ime, 
kako bi ih se zahvalni kasniji naraštaj s poštovanjem 
sjećao i spominjao slaveći ih kao uzor domoljubnoga 
rada i nastojanja — badava je on sve to činio. Oni su 
i dalje ostali kod svoje odluke. 

Najzad ih je i molio. Ali ni molbe nisu pomogle. 
Oni su onda postali još tvrdokorniji. Baš su ih te 
molbe napunjale sumnjom. I kad su išli kući poslije 
te čuvene sjednice, ovako je mnogi od njih kazao : 

— Čujete, ljudi, meni se sve čini, tu ne će biti 
čisti računi, dok parok čak moli. 

A neki je opet dometnuo : : 

a — Zna on, zašto moli. Mani se ti popova | Nikad 
ne znaš, šta misle, šta li snuju. 

Onda su najzad svi ovako zadovoljno zaključili : 

— Dobro je, da smo ga odbili. 

A i našem kotarskom predstojniku nikako nije 
bilo pravo, što su najedared nastale te kojekakve 
trzavice u našoj varoši. Sjedište njegova kotara — 

t. j. naša varoš — i uopće čitav hotar, kojim on eto 
već toliko godina upravlja, bio je na glasu kao jedan 
od najuzornijih kotara ; najuzornijih zato, jer se u 


. njemu nisu nikad pojavljivale nikakve ,,pojave', koje 


bi mogle biti ,,štetne'' po mir, red, poredak i povoljan 
razvitak kotara, 

Dakle našem predstojniku nije bilo pravo, što se 
to odjedared ljudi u našoj varoši podijelili u dva ta- 
bora ; što su se pojavile novine i što su koješta pisale, 
Sve je to njemu zadavalo mnogo brige i jada. 

Jednoga dana pozove on — predstojnik — k sebi 
sveučilišnoga djaka Marijana Jelovića. To je onaj, 
što je ono držao plameni govor na skupštini, u kojoj 
se birao odbor za ,,Hrvatski dom'"'. On je i sad prvi 
potakao, da se osnuje društvo ,,Ozbiljni radnici", 
on je bio i glavni saradnik novina ; on je uopće bio 
najagilniji u našoj varoši; ta on je bio sve i sva, 
kao što se kaže. 

Njega dakle pozove jednoga dana predstojnik k sebi. 

Kad je ulazio u pisarnu, Marijan Jelović osje- 
ćaše, da je malko uzrujan. Ljutio se poradi toga. 

Zašto se uzrujava? Nije moguće, da mu imponira 
taj predstojnik, I to njemu, demokratu, njemu, vodji 
sveučilišne mladeži, koja je sva prožeta naprednim 
idejama! On, revolucionarac (tako su ga nazivali 
i prijatelji i protivnici i on se time ponosio), pa se 
eto uzrujava, što će razgovarati s jednim birokratom ! 

Takve su misli saletjele Marijana Jelovića, kad 
je stajao u predsoblju pred pisarnom gospodina pred- 
stojnika. 

On pokuca. Nitko ne odgovori. To ga je još 
više smelo. 

Pokuca još jedared, sad već nesigurnije. 

Opet se nitko ne javi iznutra. 

Već je odlučio da ode, kadli se uto otvore vrata, 
a kroz njih izadje jedan pisar s nekakvim spisima pod 
pazuhom. 

Predstojnik — stariji gospodin — sjedjaše za 
stolom. Opazivši Marijana Jelovića ustane i podje mu 
u susret. 

: —-0, gospodin Jelović! — rekne on ljubezno se 
smiješeći. Izvolite, izvolite! Molim lijepo ! 

. Marijan Jelović bijaše upravo poražen ovom pre- 
velikom  ljubežljivošću: gospodina predstojnika. To 
nije očekivao. 

— Izvolite sjesti, dragi prijatelju! — ponudi 
mu predstojnik: jedan oteli, a sam Biedna u drugi 
fotelj. 

U pisarni je osim pisaćega stola, jedne stelaže 
za knjige i spise:i jednoga ormara bila i neka garni- 


tura, već prilično izlizana: 


. — Oprostite, dragi gospodine, — započe pred- 
stojnik obraćajući se Marijanu Jeloviću — oprostite, 
što sam vas uznemirivao. : 

— O, molim, molim, — promuca. Marijan Je- 
lović sav zažaren u licu s tolike ljubežljivosti. 

— Hoću da se s vama malo razgovaram. Posve 
prijateljski, posve prijateljski. Morate znati, da ja 
sa simpatijom pratim vaš rad. Vi ste za hrvatstvo 
u našoj varoši mnogo učinili. To vam se mora pri- 
znati. Vi ste mlad i agilan čovjek, koji je svojim 
sposobnostima može biti od velike koristi i blagodati 
za našu milu domovinu. To ja sve dobro vidim. I 
baš zato, jer vidim vaše sposobnosti, baš zato sam 
se usudio pozvati vas k sebi, da se s vama porazgo- 
vorim- onako posve prijateljski. Htio sam da' vam 
usmeno reknem, koliko vas cijenim. No i ako ja pri- 
stajem sasvim uz vas — a zašto da ne pristanem ? 
— ta mi smo svi Hrvati, sinovi jedne majke, kojoj 
svi dobro želimo ; svaki od nas u svom djelokrugu 
radi za nju, svaki svim svojim silama. Al šta sam ono 
htio reći ?. 

Gospodin predstojnik časak zastane, a onda sje- 
tivši se, što je htio reći, nastavi : 

— Da, da. Htio sam reći ovo. Ja sasvim pri- 
stajem uz vas, ali“ipak sene mogu oteti kritici. Ne 
svidja mi se ovaj vaš preveliki radikalizam. 


Jelović se spremao da nešto kaže, ali mu pred- 
stojnik ne dade do riječi : 


— Znam ja, šta vi hoćete kazati. Uvjeravam 
vas, da znam. Al pustimo to. I ja sam za radikalizam, 
i to za krajnji radikalizam, ali samo ondje, gdje treba 
takvoga radikalizma, a gdje ga ne treba i gdje on 
može biti ubitačan, tu sam" protiv njega, kao što bi 
u takvom slučajufbio protiv njega svaki misaon čovjek. 
A takve su prilike upravo kod nas u našoj varoši, t. j. 
kod nas je posve neumjestan krajnji “radikalizam. 
Mi smo tu okruženi tudjinskim elementom, koji je 
veoma brojan. Zašto da ih izazivljemo ? Mi moramo 
naći nekakav modus vivendi s njima i to takav, koji 
će biti po nas korisniji. 

Jelović je i opet bio zazinuo, da nešto rekne, 
ali mu i opet predstojnik ne dade do riječi. 

Predstojnik se razglagoljao. Činilo se, kao da 
sam uživa u tome, kako on to lijepo znade raspredati 
svaku temu ; činilo se, kao da sam uživa u zvuku 
svojih riječi, kao da se s njima nasladjuje. 

I on je dalje nastavljao : 

— Rekao sam, da sam za krajnji radikalizam, 
i to samo onda, kad je taj radikalizam opravdan, kad 
je sigurno, da će posljedice njegove biti korisne. Kod 
nas, u našoj varoši, taj radikalizam, onaj krajnji 
radikalizam, nije na mjestu. Nama treba oportuni- 
stički raditi, nama treba računati s prilikama. Toliko 
sam vam htio kazati, tek da znate moje mišljenje. 
Ali nije to bilo glavno, zbog čega sam vas zvao. Ovo 
je glavno. Vi ste sada svršili filozofske nauke i čekate 
namještenje na kojem srednjem zavodu ? 

* — Jest, — odgovori Jelović. 

— A koje ste mjesto tražili ? 

— U prvom redu sam naveo, da bih želio ovdje 
biti namješten, u svom "rodnom mjestu. 

— Razumijem vas. I pravo imate. A zašto 
niste tražili Zagreb ? 

— Na to ja i ne pomišljam. U Zagreb čovjek 
teško dodje. 

— Pa ipak vi ste trebali tražili Zagreb. Pa koga 
će namjestiti u Zagrebu, ako ne će mlade darovite 
ljude?! Vi po svojim sposobnostima morate doći 
na univerzu. Vi morate danas sutra biti sveučilišni 
profesor. Ja ću nastojati, da vi dodjete u Zagreb. 
Ja ne bih bio ni patriota ni čovjek, kad ne bih sve 


«svoje sile uložio, da vama kao darovitu mladu čo- 


vjeku pomognem doći na ono mjesto, s kojega će 
tek stati u pravom sjaju odsijevati vaše lijepe spo- 
sobnosti, od kojih će cio narod imati koristi, a ne tek 
jedna zapuštena varošica. 


Gospodin je predstojnik osobito ljubezno ot- 


. pustio Marijana Jelovića. 


I učinio je gospodin predstojnik, što je obećao. 
Pribavio je Marijanu Jeloviću namještenje na zagre- 
bačkoj gimnaziji. Tako se on riješio onoga, tko mu 
je zapravo jedini u varoši smetao. 


GLAVA ČETVRTA. 


Pripovijeda se o ,Ozbiljnim radni- 
cima", koji su mislili ozbiljno pora- 
diti, da se već jedared zbilja sagradi 
oHrvatski Dom". S ovom se glavom 
svršava pripovijetka, premda bi se 
mogla jošdalje nastaviti. 

Iza odlazka Marijana Jelovića u Zagreb, prestale 
su i naše novine izlaziti. 

I sad, kad su prestale novine izlaziti, odmah se 
opazilo, da su baš novine bile glavni uzrok, te se 

naša varoš probudila iz onoga prijašnjega pospanoga 
života. 

Društvo »Ozbiljni radnici'' nadjenulo si je zato 
takovo ime, jer je namislilo ozbiljno raditi. 

U prvom redu ovo je društvo postavilo sebi za- 
daćom podignuti u našoj varoši interes za opće narodne 
stvari ; odlučilo je pospance probuditi, mlakonje pod- 
jariti. Onda : ,,Ozbiljni radnici" odlučili su «poraditi 
da se doista jedared sagrađi ,,Hrvatski Dom''. Onda: 
oni su odlučili poraditi oko toga, da se svaki Hrvat 
u našoj varoši upiše bar u jedno hrvatsko društvo. 
I još mnogo drugo koješta oni su odlučili. 

Kad se već priličan broj ljudi upisao u to društvo, 
onda su sazvali skupštinu, u kojoj se izabrao upravni 
odbor. Za predsjednika društva bude izabran dr, 
Kukmić. 

Dabome, da je on kao predsjednik, koke to već 
mora da bude, držao ,,nastupni govor''. U tom svom, 
dabome dugačkom, poletnom, žarkom i rodoljubnom 
govoru prikazao je u glavnom znamenitije i važnije 
konture budućega rada »Ozbiljnih radnika'', koji će 
imati dalekosežne ciljeve i sav biti namijenjen dobro- 
biti i napretku nesamo naše varoši nego i okolice 
njene, a i čitave naše mile domovine Hrvatske. 

Ovaj je njegov govor, dakako, bio burno pozdrav- 
ljen. Onda su se svi razišli. Neki su, koji su zaljubljeni 
u svoje žene, otišli kući, a neki su opet, koji su siti 
svojih žena, 'otišti u birtiju. 

Ne treba ni spominjati, da je gospodar Matiša Sa- 
lajković otišao u birtiju. On se vratio kući tek drugi 
dan predveče. 

Kad je došao kući, gospoja se Vikica činila, kao 
da se bajage ljuti. 

I govorila je : 

— Gle, zar se sad dolazi kući? 

— Nemoj se, ženo, ljutiti! Dugo je trajala 
sjednica, ' 

— Vidim, da je dugo trajala. I predugo je tra- 
jala, Nego ti nemoj misliti, da ću ja to dugo trpjeti. 
Ajde još za ovaj put, neka te voda nosi! A sad ajde 
tamo spavati! Ili hoćeš možda večerati? 


— Fala, draga moja ženo ! Ne ću ništa. Spavat ću, 


Ona mu je namjestila krevet i bila je već sasvim 
dobre volje. Vidio je to gospodar Matiša. I svlačeći se 
mišljaše on u sebi : 

»Ipak je dobra duša ta moja žena. Ta, zlato, 
suvo. zlato !'' — zanosio se on onako pijan. 


A kad je on već spavao tvrdim, onim upravo 
mrtvačkim snom pijana čovjeka, koji je čitavu noć 
i čitav dan prosjedio uz piće u smradnoj krčmi — 
onda je gospoja Vikica stajala na prozoru u drugoj 
sobi čekajući svoga prijatelja, onoga madžarskoga 
učitelja, kojemu još uvijek nije mogla upamtiti pre- 
zime... ——————————— — — 

Poslije ove prve skupštine »Ozbiljnih radnika" 
prošlo je nekoliko nedjelja. 

Onda se sastao odbor ,,Ozbiljnih radnika" u prvu 
svoju sjednicu. 

Na toj je sjednici najprije govorio predsjednik, 
gospodin Kukmić. Još jednom je naglasio zadaću 
društva, a onda je kazao, da treba pristupiti radu. 
Zbog toga ih je — kaže — i sazvao. On je predložio, 
da se od svih zadaća društva najprije uzme na red 
ona, koja se tiče ostvarenja », Hrvatskoga Doma''. 
Da se u tom poslu uzmogne štogod uspješno pot- 
hvatiti, predlaže, da se izabere posebni odbor, koji će 
ispitati, kako dosad stvar stoji i u kojem je stadiju, 
i onda odrediti sve, što je nužno. 

I: bude izabran ,,posebni odbor'. 

S tim se svršila prva sjednica upravnoga odbora 
,Ozbiljnih radnika". 

Poslije nekoliko nedjelja sastao se taj posebni 
odbor u sjednicu, “ 

Najprije su se dogovorili, što će i kako će. Od- 

redili su rok, do kojega moraju ispitati, u kojem sta- 

diju stoji stvar sa gradnjom ,,Hrvatskoga doma. 

Kad je došao i prošao taj rok, opet su se sastali 
u sjednicu, na kojoj su ustanovili, da stvar sa građ- 
njom ,,Hrvatskoga Doma" ne stoji ni u kojem stadiju. 

E, a šta sad? Sta će da rade?! A raditi moraju 
i to ozbiljno raditi, jer su ,,Ozbiljni radnici", 

I jedan od njih predloži, da se izabere uži odbor 
izmedju njih, t. j. izmedju dosadašnjega posebnoga 
odbora, koji će se dalje brinuti za sve nužne ,,pred- 
radnje". 

I bude izabran ,,uži odbor''. 

Poslije nekoliko nedjelja sastane se taj uži odbor 
u sjednicu. Na toj sjednici bude predloženo, da se iza- 
bere odbor ,,ad hoc", koji će u najkraćem vremenu 
pribaviti užemu odboru najnužnije informacije. 

Odbor ,,ad hoc" sastao se poslije nekoliko nedjelja 
u sjednicu. Budući da još nije dospio pribaviti svih 
»najnužnijih informacija", bude predloženo, da se 
izabere odbor od tri lica, koji će ,,stvar pospješiti. 

Prijašnji su se odbori, jer su bili sastavljeni od 
više lica, sastali bar jedamput u sjednicu ; ali ovaj 
»odbor od tri lica" nije ni tako daleko dotjerao, da se 
sastane jedamput u sjednicu... 

Gospodar Matiša Salajković sad najedared ne- 
prestano sjedi kod kuće. Nema više nikakvih sjednica, 
pa nema kuda ići. 

Dodijalo to gospoji Vikici, pa će ga jednoga dana 
zapitati : 

— Pa kaži ti meni, Matiša, što je to? Zašto se 
ti više ne ideš boriti protiv Švaba i Madžara? Zar 
ste klonuli? 

— Nismo klonuli. Ne boj se! Sad smo osnovali 
društvo ,,Ozbiljni radnici". Čekaj ti samo, dok se 

odbor-,,od tri lica" sastane i dok ,,sve potrebito uredi" 
i stvar pospješi'. 

Tako je govorio gospodar Matiša. 

A sirota gospoja Vikica nikako da dočeka, da se 
već jedared sastane taj ,,odbor od tri lica" i da ,,stvar 
pospješi'... 

I ne će dočekati — — — — 


ISI 


JOZA IVAKIĆ. 


Joza Ivakić rodio se 18. ožujka 1879. u Vinkov- 
cima, gdje je polazio pučku školu i gimnaziju, a sve- 
učilišne nauke u. Zagrebu. Studirao je klasičnu filo- 
logiju. : 

Sada je gimnazijski profesor. 

Već je u mladim svojim godinama isčukio roli. 
telje, tako da se počevši od trećeg gimnazijskog raz- 
reda morao sam za se brinuti. Jedan dugački niz pre- 
garanja, oskudice, a često i teške bolesti, — to je bilo 
njegovo djakovanje, to mu je bila mladost. Nikada 
nije okusio, šta je bezbriga, obijesni jogunluk i sva 
ona poezija mladosti, — to mu nije bilo dano ; on 
mogaše sve to sebi samo dočaravati — u maštanju. 
Ovo je podosta utjecalo na njegov značaj. 

Iznajprije se mislio sav posvetiti filologiji, koja 
ga je dosta zanimala. I napisao je dvije raspravice 
u ,,Nastavnom Vjesniku" iz toga područja : ,,Nauk 
o zavisno složenoj rečenici" i: ,,Apstraktne reče- 
nice s veznikom kad u hrvatskom jeziku". 

Ali ga je nešto vuklo k beletristici. Već je kao 
gimnazijski trećoškolac počeo pjevati pjesme; za 
cijelo vrijeme svoga djakovanja u gimnaziji i na sve- 
učilištu pisao je crtice i pjesme (dapače i jednu Kus 
mediju). 

U svojim ma sam opisuje seoski i djeva raje 
život u Slavoniji. Valja spomenuti, da je nastojao on 
unijeti u našu književnost ton i dikciju narodne pri- 
povijetke. To osobito pristaje seoskoj noveli, pa se ta 
težnja očituje u svim njegovim seoskim .novelama : 

»Matišina ljubav", ,,Didak i baka", ,,Otrov", ,,Snaja 
i svekrva", ,,Janjina udaja", ,,Baba Joska''. 

God. 1906. sabrao je neke svoje pripovijetke u 
knjizi: ,,Iz našeg sokaka. Novele, pripovijetke i 
akvareli''. 

Kao profesor bješe mnogo premještavan od školske 
oblasti. Tako je službovao : u Zemunu, Zagrebu, 
Bjelovaru, Karlovcu, Vinkovcima, a sada službuje u 
Sušaku. 

U Karlovcu je počeo izdavati ,,Malu pučku 
biblioteku“, od koje su izašle 3 sveske. Izdao je ,,Iza- 
brane pripovijetke" Ivana Kozarca s predgovorom o 
životu i radu toga, prerano vearinga, neprežaljenoga 
pisca. 

God. 1907. izdao je kikai »Književni rad 
Josipa Kozarca". Uskoro će izdati u posebnoj knjizi 
svoju pripovijest, što je god. 1909. izlazila u ,,Sa- 
vremeniku'' pod naslovom : ,,Mladost i život. Povijest 
jedne ljubavi. 

Boraveći u Vinkovcima pisao je za ,,Svjetlost" 
humorističko-satiričke feljtone pod naslovom : ,,Vin- 
kovački divan'', koji su ondje odmah postali veoma 
popularni. Osim toga je napisao velik broj članaka 
različitoga sadržaja, ocjena, prikaza i t. d. Nedavno 
je dovršio socijalni roman, kojemu je naslov : ,,Ka- 
pelan''. 

Saradjivao je gotovo u svim našim Ehpiževniti 
istovima. 


* * 
EJ 


Evo na kraju nekoliko sličica o Jozi Ivakiću iz 
pera Ivana Kozarca, štampanih u ,,Savremeniku““ 
od.god. IgIO0., str. 286. i 287.: 

Varoš i selo, pukovnijsko negdašnje selo. ,,Gene- 
ralkomanda'' bila je u .njemu, Molinary, dijelile se 
“batine, umro se živio i radio autor eh 

i ,)Mrtvih kapitala". 

Tu je i on. 
Ide dugim ulicama, kraj niskih kuća, guta pra- 


šinu, gazi blato.. 


A on — bljedolik, dia malo prignuta, usne 
stisnute, ozbiljan, zamišljen. Brige... Zalisci u 
njega žutkasti, brkovi ošišani. Cviker... Žuri... 
Vazda...? Zar će zakasniti ? I kuda to, a vazda 
i vazda? ... 

— Zdravo, Joza. 

— Zdra-vo... 

— Žuriš ? 


— Da. Moram u školu. 

— A kako drugačije ? — 

— Ah, molim te... i pripovjeda, kaže, danas 
mora u ,,Sokol'', sutra ima napisati monolog za za- 
bavu gospojinskog nekog društva, prekosutra će 


igrati u duosceni, a naksutra — javno predavanje. Pre- 
davat će. 

Profesor, sokolaš, umre, predavač i — škara 
i muž, suprug i otaci. ig«t 

O, moj Joza!... 

* mi * 

Čim nije sam, čim je neko uz njega — vedriji 
je. Na usnama iskrsava osmjejak . .. Bio bi to osmje- 
jak veseo, pun, da nije... Ali u kutovima usana 
nekakova je ironija, gorčina . 

— Da, život. pa ovo — — I kaže on šta. 


A to je zbilja nepravda . 
Onda i govori . . Govori puno, s mnogo jedno- 
stavnosti i s još više uvjerenja, uz sigurnu gestu . 
Izgleda, to uvjerenje ne podnosi baš kritiku... od- 
bija kompromis. 


— A šta to, šta ovo. . molim te, — veli, i s jed- 
nim odmahom ruke samo zabaci tudju opasku, i 
onda opet govori. namješta cviker... a riječi 
njegove kao talasi jesenskih | voda idu... teku... 

iris morem kon O o a o dd a o an s mm 
Pitanja, problemi, svakodnevne novosti, pa literatura, 
siže-i, izmozgane situacije, osobiti en tenden» 
cija pisanja ,,bez tendencije ' , svašta. 

Tako cijele večeri, do: kasnih sati . sa 


* pe * 
I cio je i sav -— literat. 
Bio bi i za boheta, za život velikih dimenzija, 
potencije. Teži za ovakim... Ali. Tu je ispoprije- 


čena barikada : škola, gramatika, ispravljanja za- 
daća, obiteljske skrbi, a oturen u ,,grencerski'', polu- 
tanski, seosko-varoški milieu; A taj milieu — tričav 
ko brbljarija, mutan, beskrvan, nesnosan ko muha 
na nosu, bez duhovitosti, bez viših težnja, bez kul- 
turnih pregnuća pa čak i akulturan u svojoj bezi- 
idejnosti, uz niveau filistarštine, cinizma i cincarskog 
morala, - plitkih sofizama štreberskih dušica, gdje se 


dade uprti prstom samo u ništetni nimbus -— vina, 
»batto'' — igre, hazarda, ciganske svirke. 

Nego, on ipak radi, piše... Samo malo. 

— Kako ona ? #. 

— Gospodja Alma, aha, da... gotova je, svršio 


sam — kaže i misli na drugu pripovijest, na roman, 
pravi roman. Nešto o selu, o kapelanu, kako li... 
Počeo je, i davno... : 


** * 
XA 


A Joza ga (Bužan) namaljo. Dobar portrait. 
Živ on, samo što ne progovori. I sina mu (Branka) 
isto namolovo. A sinčić zdrav, bistar i lijep. U kući, 
uz njega na momente samo. nestane onog čovjeka- 


literata. Vidiš ga — igra se sa sinom, pa zamjenjuju 
njih dvojica i uloge. 
* Tata... ti si Branko, a ja sam ,tata"... 


Motrim igru, pravoga tatu, i sve dodje pa mi se 
čini, ko da tu i nema njega, vao je tu x maga: Ilija 
niz našeg sokaka'', tko li. 

————————————————————ooeoeoeeem 

Ali onda se on trgne . 

— Vidiš, naše književne prilike, pato... kaže 
oni ljuti ga... Prelazi na pojedina izdanja, na sti- 
hotvorce, onđa ni na kakovo honoriranje u Hrvat- 
skoj, na spor književnika, na ,,Maticu Hrvatsku", 
tjesnogrudnost našu, kukavne socijalne prilike, pa 


opet na čovjeka -— pojedinca, na Zolu, Tolstoja, 
moral i onda — na koncu. 
— Čovjek je gadan, — zaključuje Joza. 


Kaže tako, a nije on pesimista, ne mislite, _ 
čitajte njegovu knjigu ,,Iz našeg sokaka'', vidjet 
ćete. 

